ވަރަށް ލޯބިވޭ – Esfiya\nްއިރުއޭގެ ވާޖިބު އަދާކުރިއެވެ. މުޅިން އާ ދުވަހެކެވެ. ކުދި ނޫކުލައިގެ ވިލާތައް އެތުރިފައިވަނީ ބަލައި ފޫހިނުވާނެ ގޮތަަކަށެވެ. ގުދުރަތުގެ ފުރިހަމަ ކަމާއެވެ. ކޮވެލިތައް ގޮވާއަޑުން އިތުރު ފުރިހަމަ ކަމެއް ގެނުވައި ދިނެެވެ. ވައިރޯޅިއާއިއެކު ރުއް ގަސްތައް ހެލިލާގޮތެވެ. ހިތައް ބުނެދޭން ދަތި އުފާވެރިކަމެއް ވެރިވެގެން ދެއެވެ.\nއަހަރެންނާއި ފިރިމީހާ ސެހެރު ތިބީ އަތިރިމަތީގަ އެވެ. ތަންކޮޅެއް ދުރުގައި ވެއްޔާއި ކުޅެން އަހަރެމެންގެ ދެއަހަރަށްދާ މަލާކް އިނެވެ. ބަންދު ދުވަސްތަކުގައި ވެއްޔާކުޅެން މަލާކް ގޮވައިގެން އަތިރިމައްޗައް ދިޔުމަކީ އަހަރެންނާއި ސެހެރު ގަވާއިދުން ކުރާކަމެކެވެ. ސެހެރު އަކީ ރަށު ސުކޫލުގެ ޕުރިންސިޕަލެވެ. އަހަރެން ވަޒީފާ އައް ދިއުން ހުއްޓާލީ މަލާކް އަށް ބަލިވެއިން ހިސާބުންނެވެ.\nއަހަރެންނަކީ މާލޭ ކުއްޖެކެވެ. އުޅެބޮޑުވީ މާލޭގަ އެވެ. ގުރޭޑް ދިހައެއް ނިއްމާލީ އެއްވަނައިގައި ފާސްވެގެންނެވެ. މަންމަމެން އަހަރެންނަށްޓަކާ ފަހުރުވެރިވިއެވެ. އަހަރުގެ ޗުއްޓީ ނިމި އަހަރެން އެގާރަ ބާރަ ކިޔެވުމަށް ކޮލެޖަށް ދާންފެށީމެވެ. އަހަރެންނަކީ އެއްއިރެއްގަވެސް މާ ރަހުމަތްތެރިން ގިނަ މީހެއް ނޫނެވެ.\nކޮލެޖްގައި އަހަރެން ވާހަކަ ދައްކައި ނުހަދަމެވެ. ނަމަވެސް އަހަރެންގެ އެ މަޑުމައިތިރި މިޒާޖް ބަދަލުވިއެވެ. ރައިޝަމް އަކީ އަހަރެންގެ ކުލާސް ކުއްޖެކެވެ. ކުލާސްތެރޭ އަހަރެން މަޑުން އިންނާތީ ރައިޝަމް ސުވާލު ކުރާނެއެވެ. އަހަރެން އަޅައެއް ނުލަމެވެ. ނަމަވެސް ރައިޝަމް އާއި ރަހުމަތްތެރކަން ބަދަހިވި ހިސާބުން އަހަރެންވެސް ކުލާސްތެރޭ ވާހަކަ ދައްކައި ހަދަމެވެ. ރައިޝަމް އަކީ އަހަރެންގެ ބެސްޓުފުރެންޑަށްވެ ނިމިއްޖެއެވެ. ރައިޝަމް އެއިރު އުޅުނީ ކުއްޖަކާވެސް ރައްޓެހިވެގެންނެވެ. ރައިޝަމްގެ އެދުމަކީ އަހަރެންވެސް ރަގަޅު ކުއްޖަކާއި ލޯބީގެ ގޮތުން ގުޅުމެވެ. ދުވަސްތައް ފާއިތުވަމުން ދިޔައެވެ. އިމްތިހާނު ކައިރިވާތީ އަހަރެންގެ ހުރިހައި ވިސްނުމެއް ހުރީ ކިޔެވުމަށް ހުއްޓިފައެވެ. ރައިޝަމްގެ ޝަކުވާ އަކަށްވީ އަހަރެން ހުސްކޮށް ހުރުމެވެ. ރަގަޅު މީހަކު ފެނުމުން ތިކަންވެސް ވާނެ ކަމުގައި ބުނެ އަހަރެން އެވާހަކަ ކުރުކޮއްލަނީ އެވެ.\nރައިޝަމްގެ ބޭބެ ބޭރަށް ކިޔަވަން ގޮސްފައި އެނބުރި މާލެ އަންނާތީވެ ކެއްކުމުގައި އެހީތެރިވާން އަހަރެންހުރީ ރައިޝަމްގެ ގޭގައެވެ. ރައި އަހަރެން ދާންވެއްޖެ. މަންމަވެސް ގުޅައިފި ލަސްވެގެން. އަހަރެން ބުނީމެވެ. އޯކޭ ބޭބީ ޝިވީ ގޮވައިގެން މި ގަނޑީގަ އަހަރެންނަކަށް ނުދެވޭނެ އެއްނު އަދި ދޮންބެ ކޮޓަރިވެސް ސާފުކުރަން އެބަޖެހޭ. ރައިޝަމް އެއްނޭވާއިން ވާހަކަ ދައްކައި ނިއްމައިލިއެވެ. ދެން އަހަރެން އެކަނިވިޔަސް ދާނީ ގެއައް. ބައްޕަ އުޅޭނީ އޮފީހުގަ. މިގަޑީގަ ގުޅިޔަސް ޔަގީން ނާދެވޭނެކަން. އަހަރެން ކަންބޮޑުވުން ފާޅުކުރީމެވެ. ޝިވީ ހާސްނުވެބަލަ. އަހަރެންގެ ފުރެންޑެއް ހުންނާނެ. އަކީލް. އޭނަޔާއެކު ޝިވީ ދާން އެއްބަސްވެއްޖިއްޔާ މިހާރުވެސް އޭނަ ގެނެވިދާނެ ޝިވީ ބަލާ. އެގޮތް އޯކޭތަ. ރައިޝަމް ބުންޏެވެ. ވިސްނަން ވަގުތު ބޭކާރު ކުރުމެއްނެތި ރައިޝަމްގެ ހުށަހެޅުމަށް އަހަރެން ތާއީދު ކުރީމެވެ.\nޝިވީގެ ވޯޓުން ބިލު ފާސްވެ މިގުޅަނީ އަކީލް އައް. ރައިޝަމް ހެމުން ހެމުން ބުންޏެވެ. އަހަރެންނަށްވެސް ހީނލެވުނެވެ. ރައިޝަމް ކަހަލަ ރަގަޅު ރަހުމަތްތެރިޔަކު ލިބުނުކަމީ އަަހަރެންގެ ނަސީބެވެ. މައްސަަލައެއްނެތޭ ރައި. ތި ގެންނަ މީހަކު ގެނޭ. މަންމަ ހުންނާނެ ލަސްވެފަ. އަހަރެން ބޭނުން ދާން. އަހަރެން ބުނެލީމެވެ. އޯކޭ ޝިވީ. މިގުޅަނީ އަކީލް އައް ވަކީލު ކުރާހާާލު. އަހަރެންނަކަށް ހުނުން ކޮންޓުރޯލް ނުުކުރެވުނެވެ. ބަޑުގައި ރިއްސާވަރަށް ހިލީމެވެ. ދެން އޯކޭ އޭ ތިގުޅާ މީހަކަށް ގުޅާބަ ނިކަން ރައިގަނޑާ. އަހަރެން ހެމުން ބުނީމެވެ. މި ގުޅަނީ އިނގޭ. މާގިނަ އިރުތަކެއްނުވެ އަކީލް އަހަރެން ބަލައި އައެވެ. އަކީލް އަހަރެންގެ ޝިވީ ނުހަނު ލޮތްބާއި ރައްކާތެރިކަމާއެކު ގެއައް ގެންގޮސްދޭތި. އޭނަޔަށް ގޮތެއް ވެއްޖިއްޔާ ކުޅިދައްކައިލާނަން. ރައިޝަމް ބުންޏެވެ. އަކީލް ހީލިއެވެ. ހޫމް މައްސަލައެއް ނެތޭ. ތިކަން ކުރާކައްނޫންތަ މަމިއައީ. އޯކޭ ދެން. ޝިވީ އަރާ ސައިކަލް ފަހަތައް އެއިރުން އަވަހަށް ދެވޭނީ. އަކީލް ބުނެލިއެވެ.\nއަކީލް އާއިއެކު އަހަރެން ގެއައް ދިޔައީމެވެ. އަކީލް ވާހަކައެއް ނުދައްކައެވެ. ސައިކަލުން ފައިބައި އަކީލް އައް ޝުކުރުއަދާ ކުރީމެވެ. އަދި ދިމާވާނެ ދޯ. އަހަރެން އެނގިދާނެތާއޭ ބުނެ އަވަހަށް ގެއައް ވަނީމެވެ. އެރޭ ނިދަން އުޅެއުޅެ އަހަރެންގެ ލޮލަކަށް ނިންޖެއް ނައެވެ. ދެލޯ މަރާލާއިރަށް ފެންނަނީ އަކީލް އެވެ. ކީއްވެގެން ވާގޮތެއް ކަމެއް އަހަރެންނަކަށް ނޭގެއެވެ. އިގޭހާވެސް ކަމަކީ އަހަރެންގެ ހިތުގައި އަކީލް އައް ހާއްސަ މަގާމެއް ދެވެން ފެށުނުކަމެވެ.\nއެރޭ އެއްކޮށް ހޭދަވީ އެފަދަ ގޮތަކަށެވެ. ދުވަސްތައް ފާއިތުވެ އަހަރެންގެ އިމްތިހާން ވެސް ނިމިއްޖެ އެވެ. އަކީލް ދެކެ ގަޔާވާ ވާހަކަ ރައިޝަމް ކައިރީގައި ބުނީމެވެ. ރައިޝަމް ބުނީ އަހަރެން އުއްމީދުކުރި ވާހަކަތަކެއްނޫނެވެ. އަކީލް ވެސް އަަރެންދެކެ ލޯބިވެއެވެ. އަހަރެންގެ ނަންބަރު ލިބިދާނެތޯވެސް ރައިޝަމް ގާތުގައި އަހާފައި ވާކަމެވެ. މައްސަލައެތްނެތް އަހަރެންގެ ނަންބަރު ދީ އަކީލް އައް. އަހަރެން ރައިޝަމް ގާތުގައި ބުނީމެވެ.\nއަކީލް އާއި އަހަރެން ވާހަކަދައްކަން ފެށީމެވެ. އަހަރެން ދެކެ އިންތިހާޔަށް ލޯބިވާކަން އަކީލް ހާމަކުރީ ޖެހިލުމެއްނެތި އެވެ. އަހަރެން އަކީލްގެ ލޮތްބައް އާބަސް ބުނީމެވެ. އަހަރެންގެ ހިތުގައިވެސް އަކީލް އަައްޓަކައި ލޯބިވީތީ އެވެ. ސިއްރިއްޔާތުގައި ބައްދަލުކުރަމެވެ. ރޭތައް ހޭދަވަނީ ފޯނުން ގުޅައިގެން ވާހަަކަ ދެއްކުމުގައެވެ. ލޯބީގެ ގަނޑުވަރުތައް ބިނާކުރީމެވެ. އެތަކެއް ވައުދަކާއި އަހުދުތަކެއްވީމެވެ. ދުވަހެއްގެ ކޮޅުންވެސް ވަކިވުމެއް ނުވާނެއޭ ބުނަމުންނެވެ. ކޮންމެ ދުވަހަކު އަކީލްގެ ފަރާތުން ރަތްކުލައިގެ ފިނިފެންމަލެއް އަހަންނަށް ލިބެއެވެ. އަހަރެން އުފަލުން ފޮޅޭހާވެއެ. ރައިޝަމްގެ އުފަންދުވަހުގެ ޕާޓީއައް އަހަރެންދިޔައީ ވަރުގެކޮޅަށް ނަލަހެދިލައިގެންނެވެ. ނޫކުލައިގެ މިޑީ ހެދުމެއްލީމެވެ. އަކީލް ގަނެދިން ހެދުމަކަށް ވާތީއެވެ. އަކީލް ޕާޓީއައްދާނެކަން އެގޭތީ އަހަރެން ބޭނުންވީ އޭނާ އުފާކޮއްލުމަށެވެ. ރައިޝަމް އައް އުފަންދުވަހުގެ ތަހުނިޔާ ކިޔައި ހަދިޔާ ދިނީމެވެ. ރައިޝަމް ހުރީ ވަރަށް އުފަލުންނެވެ. އަކީލް ފަދަ ބައިވެރިޔަކު އަހަރެންނަށް ލިބުނީތީވެ އެވެ.\nޕާޓީ ކުރިޔަށް ދިޔައެވެ. ރައިޝަމްގެ ރައްޓެހިންތައް އައިސް މުޅިތަން އޮތީ ފުރިފައެވެ. އަހަރެން އިންތިޒާރު ކުރީ އަކީލް އަންނާނެ އިރަކަށެވެ. އިންތިޒާރު ކޮށްކޮށް އަހަރެން ވަރުބަލިވިއިރުވެސް އަކީލްގެ ހަބަރެއް ނުވިތާ ފޯނުވެސް އޮތީނިވާލާފަ އެވެ. ޕާޓީ ނިމުނުއިރުވެސް އަކީލް ނާދެއެވެ. އަހަރެން ޓެކްސީއެއްގައި ގެއައް އައީމެވެ. އެރޭ އަކީލްގެ ފޯނަށް ގުޅުނު އަދަދެއް ނޭގެއެވެ. ފޯނު އޮންނަނީ ނިއްވާލާފައެވެ.\nއޭގެ ބަރާބަރު ހަފްތާއެއް ފަހުން އަކީލްގެ މެސެޖެއް ލިބުނެވެ. އުފަލުން ފޮޅޭހާލު މެސެޖް ކިޔަންފެށީމެވެ. ލޯބިވާ ޝިވީއައް ސަލާން. އަހަރެންނަށް އިންތިޒާރު ނުކުރާށެވެ. ޝިވީގެ ލޯބި ލިބުމުގެ ނަސީބެއް އަހަންނަކަށް ނެތެވެ. އަހަރެންނަކީ ޝިވީ ތިބޭނުންވާ ލޯބި ދެވޭނެ ފަދަ މީހަކީމެއް ނޫނެވެ. ޝިވީ އެވެ. އަހަރެންނަށް މާފްކުރާށެވެ. އަހަރެންނަކީ ލިވާރ ފެއިލްވެ ޑޮކުޓަރު އުއްމީދު ކަނޑާލާފައިވާ ބަދުނަސީބުވެރި އިންސާނަކީމެވެ. އަހަރެންގެ މި މެސެޖް ލިބޭއިރު އަހަރެން ހުންނާނީ ޝިވީ އާއި އެތަކެއް މޭލެއްގެ ދުރުގައެވެ.ރައިޝަމްގެ ޕާޓީ އޮއްރޭގައި އަހަރެންގެ ބަލި އަހަރެންނަށް އެނގުނެވެ. ޝިވީ އައް ގުޅަފައި މިވާކަތައް ކިޔައިދޭން އަހަރެންނަށް ކުޅަދާނަ އެއް ނޫނެވެ. ޝިވީ އެވެ. އަހަރެން ވަރަށް ލޯބިވެއެވެ. އެހެނަސް އަހަރެމެންގެ ލޯތްބައް އަހަރެންގެ މިބަލިހާލު ހުރަސްއަޅައެވެ. އަހަރެންގެ ހަދާންތަކުން މިންޖުވެ އާ ދިރިއުޅުމެއް ފަށާށެވެ. އަހަރެންގެ ހެޔޮދުއާ ވާނީ އަބަދުވެސް ޝިވީ އާއިއެކުގައެވެ. ބަދަލްވެއްޖޭ އުފަލާއި މޫސުން މަރުވިޔަސް ތިޔަ ހަދާން ގައިުވާނޭ. ޝިވީ ދެކެ ލޯބިވާ އަކީލް.\nމެސެޖް ކިޔާ ނިމުނުއިރު އަހަރެން އިނީ ހުއްޓިފައެވެ. ތުރުތުރު އަޅާ ހާލު ފޯނު އަތުން ދޫވެގެން ވެއްޓުނެވެ. ހީވީ ހިތައް ޕިންތަކެއް ހެރުނުހެންނެވެ. ލޮލުލުން ކަރުނައައެވެ. އަހަރެންގެ ހިތްނަގައި ޖިސްކޮއްލި ނަމަވެސް މިވަރުގެ ރިހުމަކާއި ތަދެއް ނުވާނެއެވެ. އެހާ ލޯބިން ފެށި ލޯބީގެ ނާ ފަރަކަށް އެރީއެވެ. އުއްމީދު ނޮކޮށް ހުއްޓައެވެ. އަޑުން އަޑުނަގައި އަހަރެން ރުއީމެވެ. އަކީލްގެ ލޯބި ހިތުންނެރެ އެއްލާލާނީ ކިހިނަކުން ހެއްޔެއެވެ. ފަހު ފަަަހަރަށް ނަމަވެސް އަކީލް އާއި ބައްދަލްވި ނަމައެވެ. ކުރާނެ ކަމެއްނެތެވެ. ތަގުދީރުގެ ނިއްމުމަށް ތަބާވުން ނޫން ގޮތެއް އަހަރެން ނަކަށް ނެތެވެ.\nދެއަހަރު ފަހެވެ. ޓީޗިން ނިއްމާކުމަށްފަހު އަހަރެން ވަޒީފާ އައް ދާންފެށީމެވެ. މަންމަ އާއި ރައިޝަމް އަހަންނަށް ހިތްވަރުދިނެވެ. އަކީލްގެ ހަދާންތައް ނައްތައިލުމަށްފަހު ދިރިއުޅުމާއިގެން ކުރިޔައް ދިއުމަށެވެ. ސެހެރް އަހަރެން ގާތުގައި އެހީ ސީދާ ކައިވެންޏަށެވެ. ސެހެރް އަކީ މާލޭ މީހެއް ނޫނެވެ. ކާފު އަތޮޅު ގުރައިދޫ މީހެކެވެ. ސެހެރް އައް އަހަރެން ފެނުނީ ސުކޫލުންނެވެ. ވޯކްޝޮޕަކަށް ސެހެރު އައިސް އުޅުމުގެ ތެރޭގައެވެ. މަންމަ އާއި ރައިޝަމް އާއި ދެމީހުންގެ މަޝްވަރާއާއި ލަފަޔައްފަހު އަހަރެން ސެހެރުގެ ހުށައެޅުން ގަބޫލު ކުރީމެވެ. އަކީލްގެ ހަދާނުގައި އުމުރު ހުސްކޮއްލަން ބޭނުންނުވީ އެވެ. އެވަގުތަކު ހާލުތަންދޭ ގޮތަކަށް ކަންކަން ކުރީމަ ހުންނާނީ ރަގަޅަށެވެ. ސެހެރް އާއި ކައިވެނި ކޮށްގެން އަހަރެން ބަދަލުވީ ސެހެރުގެ ރަށަށެވެ.\nސެހެރު އަހަރެންނަށް އޯގާތެރިއެވެ. އަޅާލައެވެ. އަހަރެން އުފަލުގައި ބަހަށްޓަން މަސައްކަތް ކުރެވެއެވެ. އަހަރެންގެ ހިތްވެސް މަޑުމަޑުން ސެހެރް އައް ލެބެންފެށުނެވެ. ބީވެދިޔަ ލޯބީގެ ހަދާން ނައްތާލަން ސެހެރްގެ ފުރިހަމަ އެހީތެރިކަން ލިބުނެވެ. އަހަރެންނަށް ސެހެރް ދެކެ ލޯބިވެވުނެވެ. ސެހެރް އާއި ވަކިވުމުގެ ވިސްނުމެއް އަހަރެންގެ ނެތެވެ.\nޝީކާ ހިނގާ ދެންދަމާ ގެއައް. މިތާވެސް ތިބެވިއްޖެއެއްނު. އަހަރެން ހިޔާލީ ދުނިޔެއިން ނެރެލީ ސެހެރް އެވެ. އަހަރެންގެ ލޯބިވާ ފިރިމީހާ އެވެ. ދަރިފުޅު އުރާލަމުން އަހަރެންގެ އަތުގައި ހިފައިގެން ސެހެރް މިސްރާބް ޖެހީ ގެއައް ދިޔުމަށެވެ. ސެހެރް އާއި ދަރިފުޅަކީ އަހަރެންގެ ދިރިހުރުމެވެ. އަހަރެންގެ ލޮތްބެވެ. އަހަރެން ހިތުންކިޔާލީމެވެ. ހިތުގެވެރިޔާ ކަމުގަވީތީ އަބަދުވެސް ހުރެދޭނަމެވެ. އަތުހިފައިގެން ތާ އަބަދު އުޅެެދޭނަމެވެ.


ޙުސައިން އަފްޝަން 20 ސެޕްޓެމްބަރު 2020 17:13\nއިންޑިޔާ ކޮޗިންއިން ކުޅުފުއްފުއްޓަށް ދަތުރުކުރަން ފަށާ ފެރީ ޚިދުމަތުގެ މައުލޫމާތު ސަރުކާރުން އެ ސިޓީގެ ކައުންސިލާ ހިއްސާކޮށްފައި ނުވާ ކަމުގައި ކުޅުދުއްފުށީ ސިޓީ ކައުންސިލުން ބުނެފިއެވެ.\nމިއަދަކީ ކުޅުދުއްފުޓަށް އެ ފެރީގެ ފުރަތަމަ ދަތުރު އަންނަން ހަމަޖެހިފައިވާ ދުވަސް ކަމުގައި އިންޑިޔާ ނޫސްތަކުން ބުނެފައިވެއެވެ.\nއެ ކައުންސިލުގެ ރައީސް ޢަބްދުއް ލަޠީފު ޙަސަން މިއަދު "ސަން" ނޫހަށް މައުލޫމާތު ދެއްވަމުން ވިދާޅުވެފައިވަނީ އެ ސިޓީއަށް އިންޑިޔާ ކާގޯ ފެރީގެ ދަތުރުތައް ކުރަން ނިންމާފައިވަނީ އެ ކައުންސިލާ މަޝްވަރާނުކޮށް ކަމުގައެވެ. އަދި އެ ނިންމުން ނިންމުމަށްފަހުގައިވެސް ރަސްމީކޮށް އަންގާފައިނުވާ ކަމުގައިވެސް އޭނާ ވިދާޅުވިއެވެ.\nއަދި އޭނާ ވިދާޅުވި ގޮތުގައި ކައުންސިލަށް އެ މައުލޫމާތު ލިބިފައިވަނީ މީޑިޔާތުކުންނެވެ. ރަސްމީކޮށް އެއްވެސް ސިފައެއްގައި ފެރީއާ ބެހޭ މައުލޫމާތެއް ކައުންސިލަށް ލިބިފައިނުވާ ކަމުގައިވެސް ލަޠީފު ފާހަގަކުރެއްވިއެވެ. ހަމައެހެންމެ ފެރީއާ ގުޅިގެން ރައްޔިތުންވެސް ކައުންސިލާ ސުވާލުތައް ކުރިމަތިކުރަމުން އަންނަ ކަމށާއި އެ ސުވާލުތަކަށް ޖަވާބު ދެވެން ނެތް ކަމުގައި ވިދާޅުވިއެވެ. އެ ޖަވާބު ނުދެއްވެނީ އެ މައުލޫމާތު ލިބިވަޑައިގެންފައިނުވާތީ ކަމުގައިވެސް އޭނާ ވިދާޅުވިއެވެ.\nއޭގެ އިތުރަށް ލަޠީފު ފާހަގަކުރެއްވި ގޮތުގައި ފެރީގެ ޚިދުމަތް ރަނގަޅު ގޮތުގައި ދެވޭނެ ރަށު ކައުންސިލާއި ރައްޔިތުންގެ އިތުރަށް ރަށުގެ ކަމާ ބެހޭ މުއައްސަސާތަކަށް ޞައްޙަ މައުލޫމާތު ލިބިގެން ކަމުގައެވެ. ނަމަވެސް ރަށުގެ ކަމާ ބެހޭ މުއައްސަސާތަކަށްވެސް އެ ފެރީއާ ގުޅޭ މައުލޫމާތު ލިބިފައިނުވާ ކަމުގައި އޭނާ ވިދާޅުވިއެވެ.\n"އަޅުގަނޑު ޕޯޓުގެ ބޭފުޅުންނާވެސް ވާހަކަ ދެއްކިން. އެބޭފުޅުންނަށްވެސް ނޭނގެ އޭގެ މައުލޫމާތެއް. ކަމިޔާބުކަމާއެކު އެކަން ގެންދެވޭނީ ކަމާ ގުޅުންހުރި މައުލޫމާތު ދީގެން،" ސަން ނޫހަށް މައުލޫމާތު ދެއްވަމުން އޭނާ ވިދާޅުވިއެވެ.\nދަތުރުފަތުރާ ބެހޭ ވުޒާރާއިން ބުނެފައިވާ ގޮތުގައި ކޮޗިން ފެރީއަކީ މަހަކު ދެފަހަރު ދަތުރުކުރާ ފެރީއެކެވެ. ކުޅުދުއްފުށީގެ އިތުރަށް މާލެއަށްވެސް އެ ފެރީ ދަތުރުކުރާނެއެވެ.\n92 % ރުޅިއައި\nކުޅުދުއްފުށި ސިޓީ ކޮޗިން ފެރީ ކައުންސިލް\nJanuary 16, 2020 10:45:24\nކުޅުދުއްފުށީގައި އައު ހަސްފަތާލެއް އަޅާނަން: ރައީސް ޞާލިޙު\nSeptember 09, 2020 20:45:02\nއިންޑިޔާ މުދާ ފެރީ ދަތުރުތައް މި މަހު ފަހުކޮޅު ފަށާނެ\nDecember 31, 2019 13:30:25\nކުޅުދުއްފުށި ސިޓީއެއް ކަމުގައި ހަމަޖައްސަވައިފި\nޕޯޓު ހިންގަނީ ކައުންސިލުންހެއްޔޭ އަހާބަލަ ރީނދޫސް.\nލަވް ހައު ޔު ޓަރައި ޓު ބީ ރެލެވެންޓް ކުޅުދުއްފުށީ ކައުންސިލް އޭކޭއޭ ޖާބިރު.\nދެން އަތްޖަހަގަ. ކޮނޑުހުޅުން ނެއްޓެންދެން. ހިތުންމޮޅުތަކެއްވާނެކަމަށްދޯ ރައީސްޔާމީންއާ ދެކޮޅަށްވޯޓްދިނީ. ތަރައްގީވެސްނުވި 10އަހަރު ފަހަތަށް މިގައުމުދިޔައީ. ފެރީއަންނަންވާއިރަށް އަވަހަށް ހާލުފޮޅި ޝިޕްމެންޓެއް ރެޑީކުރޭ. އިންޑިޔާއައުޓް.


“ވައިރަހުގެ މައްސަލަ ސަމާލުކަމަށް ގެނައުމަކީ ހާސްކަން އިތުރުކުރުން ކަމުގައި ދެކުނީތީ ހިތާމަކުރަން” – Dhen.mv\n"ވައިރަހުގެ މައްސަލަ ސަމާލުކަމަށް ގެނައުމަކީ ހާސްކަން އިތުރުކުރުން ކަމުގައި ދެކުނީތީ ހިތާމަކުރަން"\nMarch 4, 2020 - 5:57 pm\nދުނިޔޭގައި ހަލުވިކަމާއެކު ފެތުރެމުންދާ ކޮރޯނާ ވައިރަހުގެ މައްސަލަ ދިވެހި ސަރުކާރުގެ ސަމާލުކަމަށް ގެނައުމަކީ "ހާސްކަން އިތުރުކުރުން" ކަމުގައި ދެކުނީތީ ހިތާމަކުރައްވާ ކަމަށް ޕީއެންސީގެ ނައިބް ރައީސް އަދި މާވަށު ދާއިރާގެ މެމްބަރު މުހައްމަދު ސައީދު ވިދާޅުވެއްޖެއެވެ.\nސައީދު މިހެން ވިދާޅުވެފައި މިވަނީ ކޮރޯނާ ވައިރަހާ ގުޅޭގޮތުން ރައްޔިތުންގެ ހިތުގައި ބިރުވެރިކަން އުފައްދަނީ ކަމަށް ބުނެ ޕީޕީއެމްގެ ނައިބު ރައީސް އަދި ނައިފަރު ދާއިރާގެ މެންބަރު އަޙްމަދު ޝިޔާމް މިއަދު މަޖިލީހުގައި ވާހަކަ ދައްކަވަމުން ދަނިކޮށް އޭނާގެ ވާހަކަ ރައްޔިތުން މަޖިލިހުގެ ރައީސް މުޙައްމަދު ނަޝީދު މެދުކަނޑާލެއްވުމާ ގުޅިގެންނެވެ.\nސައީދު ކުރެއްވި ޓްވީޓެއްގައި ވިދާޅުވީ މުޅި ދުނިޔެ ހާސްކަމެއްގެ ތެރޭގައި މިވަގުތުވާ އެންމެ ބޮޑު މައްސަލަ، ސަރުކާރުގެ ސަމާލުކަމަށް ގެނެސް ފިޔަވަޅުތައް ހަރުދަނާކުރުން އެއީ "ހާސްކަން އިތުރުކުރުން" ކަމުގައި ދެކުނީތީ ހިތާމަކުރާ ކަމަށެވެ.\nމުޅިދުނިޔެ ހާސްކަމެއްގެ ތެރޭގައި މިވަގުތުވާ އެއްމެ ބޮޑު މައްސަލަ، ސަރުކާރުގެ ސަމާލުކަމަށް ގެނެސް ފިޔަވަޅުތައް ހަރުދަނާކުރުން އެއީ "ހާސްކަން އިތުރުކުރުން" ކަމުގައި ދެކުނީތީ ހިތާމަކުރަން! @MohamedNasheed @Shiyamaldives pic.twitter.com/JOOeh6gc5u\n— Mohamed Saeed (@em_saeed) March 4, 2020\nމިއަދުގެ މަޖިލިސް ޖަލްސާގައި ޝިޔާމުގެ ވިދާޅުވެފައިވަނީ މިސަރުކާރުން ކަންކަން އޮޅުވައިނުލާނެ ކަމުގައި ޤަބޫލުކުރަން ވަރަށް ދަތި ކަމުގައެވެ. އެގޮތުން ބާޣީ ލުޠުފީ ބޭރުގެ ސަފާރާއެއްގައި ފޮރުވައިގެން ގެންގުޅުނީވެސް އޮޅުވާލައިގެން ކަމަށާއިބެޑް ޝީޓެއްގެ ސަބަބުން ކުޑަކުއްޖަކު ގެއްލުނު ކަމުގައި ބުނެ އެކަމުގައިވެސް އޮޅުވާލި ކަމުގައި ޝިޔާމު ތުހުމަތުކުރެއްވިއެވެ.\nޝިޔާމްގެ މި ވާހަކައާ ގުޅޭ ގޮތުން ރައީސް ނަޝީދު ތަދައްޚުލުވެވަޑައިގެން ވިދާޅުވެފައިވަނީ އެގޮތަށް ވާހަކަދައްކަވަން ފުރުޞަތު ދެއްވެވެން ނެތް ކަމުގައެވެ. އަދި ރާއްޖޭގެ އެއްވެސް މީހަކު ކާއެއްޗެއް ގަންނަން އެއްވެސް ތާކަށް ދުވެ އުޅެނިކޮށް ދެކެވަޑައިނުގަންނަވާ ކަމުގައި ނަޝީދު ވިދާޅުވިއެވެ.\nހޮޓަލުން ވެސް ބޭރަށް ނުނިކުމެވޭނެ ކަމަށް ބުނި ބެންގަލޫރު ކުޅުންތެރިން މާލޭ މަގުމަތީގައި!\nބެންގަލޫރުގެ ކުޅުންތެރިން ވަގުތުން ރާއްޖެ ދޫކޮށް ދިޔުމަށް މަހުލޫފް ގޮވައިލައްވައިފި\nނޭނގި ހިތޭ ގެންދެވީމަ ލޯބިން (ބާވީސްވަނަ ބައި)\n"ލާދީނީ" ނުކިޔޭނެ ގޮތް ޤާނޫނަކުން ހަދަން ޑރ. ޝަހީދު ލަފާދެއްވައިފި\n65 އަހަރުން މަތީގެ މީހުންނަށް ވެސް ސިނޮފާމް ވެކްސިން ޖެހޭ ގޮތް ހަދައިފި


Maama Aai Dhon Kaafa Thuhthu Kujjaku Maraali Kamah Bunaa Massalaige Adu Ehumeh Maadhamaa - Vaguthu\nމާމައާއި ދޮންކާފަ ތުއްތު ކުއްޖަކު މަރާލި ކަމަށް ބުނާ މައްސަލައިގެ އަޑު އެހުމެއް މާދަމާ\nށ. ފޭދޫގައި 15 އަހަރުގެ ކުޑަ ކުއްޖަކު ވިހޭ ދަރިފުޅު މަރާލާފައިވާކަމުގެ ތުހުމަތުގައި އެ ކުޑަ ކުއްޖާގެ މަންމަ އާއި ދޮން ބައްޕަ އަށް ކުރާ ދައުވާގެ އަޑުއެހުމެއް މާދަމާއަށް ތާވަލްކޮށްފިއެވެ.\nއެ ކުޑަ ކުއްޖާގެ މަންމަ ށ. ފޭދޫ ވައިމަތީއާގޭ އަޒީޒާ އިބްރާހިމާއި އެ ކުއްޖާގެ ދޮންބައްޕަ، އެ ރަށު ބުލޫހެވަން އަބްދުލްޣަފޫރު ގާސިމްގެ މައްޗަށް ކުރާ ދައުވާ ކުރިއަށް ގެންދިއުމަށް ކްރިމިނަލް ކޯޓުގައި އެ މައްސަލައިގެ އަޑުއެހުމެއް ވަނީ ތާވަލުކޮށްފައެެވެ.\nމި މައްސަލައިގައި ތުހުމަތު ކުރެވޭ ދެ މީހުންވެސް ވަނީ އެ ދެ މީހުންގެ މައްޗަށް ކުރާ ދައުވާ އަށް އިންކާރުކޮށްފައެވެ.\nމި މައްސަލައިގެ އަޑުއެހުން ތާވަލުކޮށްފައިވަނީ މާދަމާ ހެނދުނު 10:30 އަށް ތާވަލްކޮށްފައި ވާއިރު މި މައްސަލަ ހިނގާފައި ވަނީ 2012 ވަނަ އަހަރުގެ ތެރެގައެވެ.\nއެންމެ ފުރަތަމަ މި މައްސަލައިގެ ދައުވާ އުފުލާފައި ވަނީ 2013 ވަނަ އަހަރުއެވެ. އެހެންނަމަވެސް އެ ދައުވާ އަނބުރާ ގެންދިއުމަށްފަހު ދެވަނަ ފަހަރަށް މި ދައުވާ އުފުލާފައިވަނީ 2016 ވަނަ އަހަރުގެ ތެރެގައެވެ.\n2012 އަހަރުގެ ޖޫން މަހުގެ 25 ވަނަ ދުވަހުގެ ވަގުތެއްގައި އެ އަންހެން ކުއްޖާ ވިހެއި ތުއްތު ދަރިފުޅަށް، ބަލިވެ އިނީއްސުރެ ވިހެއުމާ ހަމައަށް ވެސް އޭނާ ޑޮކްޓަރަށް ދައްކާފައި ނުވާ ކަމަށް އެ މައްސަލައިގައި ދައުލަތުން ކޮށްފައިވާ ދައުވާގައި ބުނެފައިވެއެވެ.\nމީގެ އިތުރުން އެ ތުއްތު ދަރިފުޅުގެ ސިއްހަތު ސަލާމަތުން ބެހެއްޓުމަށްޓަކައި ފުރިހަމަ ކުރަން ޖެހޭ ރައްކާތެރިކަމުގެ ފިޔަވަޅު ފުރިހަމަކޮށްދީފައި ނުވާ އިރު އޭނާ ބަލިވެ އިންކަން ސިއްރުކުރި ކަމަށާއި، އޭނާ ވިހަން އުޅޭކަން އެނގުމުން ވެސް އެ ދެ މީހުން އޭނާ ހޮސްޕިޓަލަށް ނުގެންދާކަން ދައުވާގައި ފާހަގަކޮށްފައިވެއެވެ.\nއަދި ސިއްހީ ގޮތުން އެކަށީގެން ނުވާ ފަދަ ގޮތަކަށް އެކުއްޖާ ވިހާފައިވާ އިރު، ށ. ފޭދޫ ވައިމަތީއާގޭ ގިފިލިތެރޭގައި ތުއްތު ދަރިފުޅު ވަޅުލާފައިވާ ކަމާއި، އެ ކުއްޖާ މަރުވެފައިވަނީ އެ ދެ މީހުންގެ ބައިވެރިވުމާއި އިހުމާލުން ކަމަށް ވެސް ދައުލަތުން ކުރި ދައުވާގައި ވެއެވެ.\nހަތަރު އަހަރުގެ ކުއްޖަކަށް ޖިންސީގޯނާކުރި މީހަކު 15 އަހަރަށް ޖަލަށް\nނޮވެމްބަރު 21, 2020 18:26\nސުރުހީގަ އޮތީ މާމަ އަކާ ދޮންކާފައެއްގެ ވާހަކަ.ޚަބަރުގެ އޮތީ މަންމަ އަކާ ދޮންބައްޕައެއްގެ ވާހަކަ\nޑިސެމްބަރު 13, 2020 18:48\nނިޔާވީ ތުއްތު ކުއްޖާގެ މާމަ އާއި ދޮންކާފަ އަކަށްނުން ވާނި


Mali ge "Spiderman" ah France ge ravvehikan dheefi | Mihaaru\nުކުއްޖާ ސަލާމަތް ކުރި މަމޫދޯއާ ފްރާންސްގެ ރައީސް މެކްރޮން (ވ) ބައްދަލު ކުރައްވަނީ. --ފޮޓޯ:އޭއެފްޕީ\nމާލީގެ "ސްޕައިޑަމޭން" އަށް ފްރާންސްގެ ރަށްވެހިކަން ދީފި\n13 ސެޕްޓެމްބަރ 2018 - 16:123comments\nޕެރިސް (ސެޕްޓެމްބަރު 13) - ފްރާންސްގެ ޕެރިހުގެ އިމާރާތެއްގެ ބެލްކަނީގައި އެލިގެން އޮތް ކުޑަ ކުއްޖަކު ސަލާމަތް ކުރުމުން މަޝްހޫރުކަން ލިބުނު މާލީގެ މަމޫދޯ ގައްސާމާ އަށް ފްރާންސްގެ ރަށްވެހިކަން ދީފި އެވެ.\nއެއް އަހަރުގެ ތުއްތު ކުއްޖާ ސަލާމަތް ކުރަން މަމޫދޯ ވަނީ އިމާރާތުގެ ބޭރުން އެއް ބެލްކަނީން އަނެއް ބެލްކަނީން ހަތަރު ފްލޯ މައްޗަށް އަރައިފަ އެވެ. އޭނާ ދެއްކި ހިތްވަރަށް އެތައް ބައެއްގެ ތައުރީފް ލިބުނެވެ. ފްރާންސްގެ ރައީސް އެމަނުއެލް މެކްރޮން ވަނީ ރިޔާސީ ގަނޑުވަރަށް މަމޫދޯ ހާޒިރުކޮށް އޭނާ އަށް ޝުކުރު އަދާކުރައްވައިފަ އެވެ. އަދި ފްރާންސްގެ ފަޔާ ސާވިސް އިން ވަނީ ވަޒީފާ ހުށަހަޅައިފަ އެވެ.\nމާމޫދޯ ފްރާންސްގައި ދިރިއުޅެމުން ދިޔައީ ގަވާއިދާޚިލާފަށެވެ. އެކަމަކު ކުއްޖާ ސަލާމަތް ކުރުމަށް އޭނާ ދެއްކި ހިތްވަރަށް ފްރާންސްގެ ރަށްވެހިކަން ދިނުމުގެ ފުރަތަމަ ފިޔަވަޅެއްގެ ގޮތުން މަމޫދޯ އަށް ކުރިން ވަނީ ފްރާންސްގެ ރެސިޑެންސީ ދީފަ އެވެ. ސްޕައިޑަމޭންގެ ލަގަބް މަމޫދޯ އަށް ލިބުނީ ވެސް އޭނާ ދެއްކި ހިތްވަރަށެވެ.\nމެޑިޓޭރޭނިއަން ހުރަސްކޮށް މަމޫދޯ މިދިޔަ އަހަރު ފްރާންސަށް ދިޔައީ ވަޒީފާއެއް ހޯދުމަށެވެ. އޭނާ ދިޔައީ ޕެރިހުގައި އިމާރާތް ކުރާ ތަންތަނުގައި ދުވަހު މުސާރަ އަށް މަސައްކަތް ކުރަމުންނެވެ.\nއިތުރު ލިޔުންތައް މާލީ ފްރާންސް


Covid-19: India Gai Delivery Kuraa Zuvaaneh Fassive, 72 Aailaa Ah Haaskan - Vaguthu\nކޮވިޑް-19: އިންޑިއާގައި ޑެލިވަރީ ކުރާ ޒުވާނެއް ފައްސިވެ، 72 އާއިލާއަށް ހާސްކަން\nއިންޑިއާގެ ދިއްލީގައި ޕިއްޒާ ޑެލިވަރީ ހިދުމަތުގައި އުޅެމުންދިޔަ އުމުރުން 19 އަހަރުގެ ޒުވާނަކު ކޮވިޑް-19 އަށް ފައްސި (ޕޮޒިޓިވް)ވުމާއި ގުޅިގެން 72 އާއިލާއެއް އެކަހެރިވެ ތިބުމަށް އެދިއްޖެއެވެ.\nއެންޑީޓީވީން ރިޕޯޓްކޮށްފައިވާގޮތުގައި، އެ ޒުވާނާއަކީ މަލްވިޔާ ނަގަރްގައި މަސައްކަތް ކުރަމުންދާ މީހެކެވެ. އޭނާ ދިޔައީ އާދީއްތަ ދުވަހާއި ހަމައަށް ޑެލިވަރީ ހިދުމަތް ދެމުންނެވެ. ނަމަވެސް ފަހުން އޭނާ ބަލިވިއެވެ. މިހާރު އޭނާ ވަނީ ސަރުކާރުގެ ހޮސްޕިޓަލެއް ކަމަށްވާ އާރްއެމްއެލް ހޮސްޕިޓަލްގައި އެޑްމިޓްކޮށްފައެވެ.\nމިދިޔަ 15 ދުވަސް ތެރޭގައި އޭނާ ވަނީ 72 އާއިލާއަކަށް ޑެލިވަރީ ހިދުމަތް ދީފައެެވެ. އެހެންވެ އެ އާއިލާތަކުގެ މީހުން ގޭގައި ކަރަންޓީން ވެގެން ތިބުމަށް އެދިފައިވާއިރު، އެ މީހުންގެ ހަލަތު ވަރަށް ގާތުން މޮނީޓަރ ކުރަމުންދާ ކަމަށް ރިޕޯޓްތައް ބުނެއެވެ.\nއަދި މިހާރު އެ ޒުވާނާ މަސައްކަތް ކުރަމުންދާ ރެސްޓޯރެންޓްވެސް ވަނީ ބަންދުކޮށްފައެވެ. 14 ދުވަހަށް އެތަން ބަންދުކޮށްފައި ވަނީ ކޮވިޑް-19ގެ ޕްރޮޓޮކޯލަށް ފޮލޯ ކުރުމުގެ ގޮތުންނެވެ. އެ ރެސްޓޯރެންޓުން ވަނީ އެތަނުގެ މުވައްޒަފަށް ވީހާވެސް ގާތުން އެހީތެރިކަން ފޯރުކޮށްދެމުންދާނެ ކަމުގެ ޔަގީންކަން ދީފައެެވެ.\nކޮވިޑް-19 އާ ގުޅިގެން އިންޑިއާ ފުރަބަންދުކޮށްފައިވާއިރު، އެންމެންވެސް ގޭގަައި ތިބުމަށް ދަނީ ނަސޭހަތްތެރިވަމުންނެވެ.\nއޭޕްރީލް 16, 2020 16:17


SunOnline: Dholhu aharu therey dhevana fiyavaheegai school elhumah bayakaa havaalu koffi\nދޮޅު އަހަރު ތެރޭ ދެވަނަ ފިޔަވަހީގައި ސްކޫލެއް އެޅުމަށް ބަޔަކާ ހަވާލުކޮށްފި\nމުހައްމަދު މުޒައްޔިން ނާޒިމް 27 Jun 2021, 20:05\nހުޅުމާލޭގެ ދެވަނަ ފިޔަވަހި: އެތަނުގައި ސްކޫލެއް އެޅުމަށް ބަޔަކާ މިއަދު ވަނީ ހަވާލުކޮށްފައި --- ފޮޓޯ: އެޗްޑީސީ\nދޮޅު އަހަރުތެރޭ ހުޅުމާލޭ ދެވަނަ ފިޔަވަހީގައި ސްކޫލެއް އެޅުމަށް ބަޔަކާ ހަވާލުކޮށްފި އެވެ.\nމިއަދު އެޑިއުކޭޝަން މިނިސްޓްރީގައި ބޭއްވި ސޮއި ކުުރުމުގެ ރަސްމިއްޔާތުގައި ސްކޫލް އެޅުމަށް ހަވާލު ކުރީ, މާލެގެ ގިނަ ގެތަކެއް އިމާރާތްކުރާ ރަޝީދު ކާޕެންޓްރީ އެންޑް ކޮންސްޓްރަކްޝަން ޕްރައިވެޓް ލިމިޓެޑް (އާރްސީސީ)އާ އެވެ.\nއެޑިއުކޭޝަން މިނިސްޓްރީގެ ފަރާތުން މި އެއްބަސްވުމުގައި ސޮއިކުރެއްވީ ސްޓޭޓް މިނިސްޓަރު އަހުމަދު ރިޔާޒެވެ. ކުންފުނީގެ ފަރާތުން އެއްބަސްވުމުގައި ސޮއިކުރެއްވީ އެ ކުންފުނީގެ މެނޭޖިން ޑިރެކްޓަރު އިބްރާހީމް ރަޝީދެވެ.\nއެ ރަސްމިއްޔާތުގައި އެ ކުންފުނީގެ މަސްލަހަތު އޮންނަ އަދި ރައްޔިތުންގެ މަޖިލީހުގެ ރައްޔިތުންގެ މަޖިލީހުގެ ދަނގެތީ ދާއިރާގެ މެންބަރު މުހައްމަދު ނާޒިމްވެސް ބައިވެރިވަޑައިގެންނެވި އެވެ.\nއެޑިއުކޭޝަން މިނިސްޓްރީން ބުނި ގޮތުގައިި ކޮންޓްރެކްޓާ ފައިނޭންސް އުސޫލުން 18 މަސް ދުވަސްތެރޭ މަސައްކަތް ހަވާލު ކުރީ, ސްކޫލްގެ ޑިޒައިންވެސް ހެދުމާއެކު އެވެ. މަސައްކަތުގެ އަގަކީ, 243.12 މިލިއަން ރުފިޔާ އަށެވެ. އެ މަސައްކަތަކީ ކޮންޓްރެކްޓާ ފައިނޭންސްގެ އުސޫލުން ފަސް އަހަރަށް ބަހާލައިގެން ރިފައިނޭންސް ކުރެވޭގޮތަށް ހަވާލުކުރާ މަޝްރޫއުއެއް ކަމަށް އެޑިއުކޭޝަނުން ބުނެ އެވެ.\nފޭސް ދޭކަށް ދަތުރުކުރުމަށް ނެގޭނެ އަގުތަކެއް ކަނޑައަޅަނީ\nހުޅުމާލޭ ދެވަނަ ފިޔަވަހީގެ ބަސް ސްޓޮޕް ހަދާ ނިމެނީ\nފޫނުބެއްދޭވަރުގެ ގެއްލުން، ދިރިއުޅުން ޖެހޭނީ އަލުން ފަށަން


Masthuvaathakethi beynun kurumun adhabu nudheyn UN in visni\nމަސްތުވާތަކެތި ބޭނުންކުރުމުން އަދަބު ނުދޭން އދ. އިން ވިސްނި\nމަސްތުވާތަކެތި ބޭނުން ކުރާ މީހުންނަށް އަދަބު ނުދޭ އދ. އިން ވިސްނި\nނިއުޔޯކް (ބީބީސީ) -- މަސްތުވާތަކެތި ބޭނުން ކުރުމާއި އަމިއްލަ ބޭނުމަށް އެފަދަ ތަކެތި ގެންގުޅުމަކީ އަދަބު ދެވޭނެ ކުށެއް ނޫން ކަމަށް ކަނޑައަޅަން އދ. ގެ ކަމާބެހޭ އިދާރާއިން މަސައްކަތް ކުރިކަން ލީކުވި ލިޔުމަކުން ހާމަވެއްޖެއެވެ.\nއދ. ގެ މަސްތުވާތަކެއްޗާ ކުށް ކުރުމާ ބެހޭ އިދާރާ، ޔޫއެން އޮފީސް އޮން ޑްރަގްސް އެންޑް ކްރައިމް (ޔޫއެންއޯޑީސީ) އިން އެކުލަވައިލި މި ލިޔުމާ ކޮންމެވެސް ބާރު ގަދަ ގައުމެއް ދެކޮޅު ހެދުމުގެ ސަބަބުން އެ ލިޔުން ވަނީ އަނބުރާ ގެންގޮސްފައެވެ.\nމަސްތުވާތަކެތި ބޭނުން ކުރުމާއި އަމިއްލަ ބޭނުމަށް މަސްތުވާތަކެތި ގެންގުޅުމަކީ އަދަބު ކަތަކެކެވެނޑައެޅިފައިވާ ކުށެއްގެ ގޮތުގައި އޮންނަ އޮތުން ނިމުމަކަށް ގެންނައުމަށް ލީކުވި މިލިޔުމުގައި އދ. ގެ މެންބަރު ގައުމުތަކަށް ގޮވާލާފައި ވެއެވެ. މި ލިޔުން ބުނާގޮތުން މިފަދަ އަދަބުތަކަކީ އެކަށީގެންނުވާ ފިޔަވަޅުތަކެކެވެ.\nމި ލިޔުން އެކުލަވާލާފައިވަނީ އެ އިދާރާގެ އެޗްއައިވީ/އެއިޑްސް ސެކްޝަނުގެ ވެރިޔާއެވެ. އަދި މިއީ މިހާރު މެލޭޝިޔާގައި ކުރިއަށްދާ އދ. ގެ ކޮންފަރެންސަކަށް ހުށަހެޅުމަށް ތައްޔާރުކޮށްފައިވާ ލިޔުމެކެވެ.\nޔޫއެންއޯޑީސީ ގެ އޮފިޝަލަކު ވިދާޅުވީ މިއީ ގަރާރަކަށް ހެދުމަށް އެކުލަވާލާފައިވާ ލިޔުމެއް ނޫން ކަމަށެވެ. އަދި މި ލިޔުން އެކުލަވާލި ޑރ. ބެގް އަކީ އދ. ގެ މެދު ފަންތީގެ އޮފިޝަލެއް ކަމަށާއި އޭނާގެ މި ލިޔުމުގައި ހިމަނާފައި އެވަނީ ލަފައެއް ކަމަށް ވެސް އެ އިދާރާއިން ބުނެއެވެ.\nމި ލިޔުމުގައި ގައުމުތަކަށް ގޮވާލާފައި ވަނީ މަސްތުވާތަކެއްޗާ ގުޅުންހުރި ޕޮލިސީތައް ކަނޑައެޅުމުގައި އަދަބު ދިނުން ހިމެނުމުގެ ބަދަލުގައި މައްސަލަ ހައްލު ކުރެވޭނެ ސިއްހީ ގޮތްތަކެއް ހޯދުމަށެވެ. އަދި މިހާރު އޮންނަ ގޮތަށް، އަދަބު ދިނުމުގެ ސަބަބުން މުޖްތަމައުގައި ސިއްހީ މައްސަލަތައް ގިނަވެ، ސަލާމަތާ ރައްކާތެރިކަމަށް ބުރޫއަރައި އިންސާނީ ހައްގުތަކަށް ހުރަސް އެޅޭ ކަމަށް ވެސް މި ލިޔުމުގައި ބުނެއެވެ.\nއީރާނާއެކު ގާތްގުޅުމެއް ބާއްވާނަން: ލަންކާ\nދުނިޔެ ހަމައަކަށް އެޅުވޭނީ އެންމެން ގުޅިގެން: ޝާހިދު\nގިނީގައި ރައީސް ހައްޔަރުކޮށް ސަރުކާރު އުވާލައިފި


Ventilator massalaagai WHO medhuverivi kamah minister Ameen thakuraaru koh vidhaalhuvejje\nހެލްތު މިނިސްޓަރު އަބްދުﷲ އަމީން--\nެވެންޓިލޭޓަރު މައްސަލާގައި ޑަބްލިއުއެޗްއޯގެ ހިއްސާ އޮތް ކަމަށް އަމީން ތަކުރާރުކޮށް ވިދާޅުވެއްޖެ\n20 އޮކްޓޯބަރ 2020 - 15:54:09\nވެންޓިލޭޓަރުތައް ގެންނަން ދުބާއީ ކުންފުންޏާ ހަވާލުކުރުމާ ހަމައަށް އެ މަސައްކަތް ކުރިއަށްގެން ދިޔައީ ޑަބްލިޔުއެޗްއޯ އާ ކުރެވުނު މުއާމަލާތްތަކުގެ މައްޗަށް ކަމަށް ހެލްތު މިނިސްޓަރު އަބްދުﷲ އަމީން މިއަދު ވިދާޅުވެއްޖެ އެވެ.\nމިނިސްޓަރު އަމީން މިހެން ވިދާޅުވީ، މި މައްސަލާގައި މަޖިލީހުގެ އިމްތިޔާޒް އަދި ސުލޫކީ ކޮމިޓީގެ ސަބް ކޮމިޓީއަށް ހާޒިރުކޮށް ސުވާލު ކުރުމުންނެވެ.\nމިއަދުގެ ކޮމިޓީއަށް މިނިސްޓަރު އަމީން ހާޒިރުކުރީ، ވެންޓިލޭޓަރުތައް ގަންނަން ހަވާލުކޮށްފައި ވަނީ ޑަބްލިޔުއެޗްއޯއިން ރެކަމެންޑް ކުރި ކުންފުންޏަކައް ކަމަށް އަމީން ވިދާޅުވެފައިވީ ނަމަވެސް، އޮޑިޓް ރިޕޯޓުގައި އެއީ އެކަން ހިނގި ގޮތް ނޫން ކަމަށް ބަޔާންކޮށްފައި ވާތީ، މަޖިލީހަށް އިތުރުފުޅު ހެއްދެވި ކަމަށް ބުނެ ހުށަހަޅާފައިވާ މައްސަލައަކާ ގުޅިގެންނެވެ.\nމި މައްސަލާގައި ކޮމިޓީއަށް ހާޒިރުކުރުމުން އަމީން ތަކުރާރުކޮށް ވިދާޅުވީ، ވެންޓިލޭޓަރު ގެނައުމުގެ ކަންކަން ކުރިއަށް ގެންގޮސްފައި ވާނީ، ޑަބްލިއުއެޗްއޯ އާ ކުރެވުނު މަޝްވަރާތަކުގެ މައްޗަށް ކަމަށެވެ. އެގޮތުން ވެންޓިލޭޓަރުތައް ގެނައުމަށް ރާއްޖޭގައި ހުންނަވާ ޑަބްލިޔުއެޗްއޯގެ މަންދޫބާއެކު މަޝްވަރާ ކުރެވުނު ކަމަށް އަމީން ވިދާޅުވި އެވެ.\nއަމީން ވިދާޅުވީ އެކި މަރުހަލާތަކުގައި ޑަބްލިއުއެޗްއޯގެ އެކި މެމްބަރުންނާއިއެކު މަޝްވަރާ ކުރެވުނު ކަމަށާއި، އެއީ ރަސްމީ މަޝްވަރާތަކެއް ކަމަށް ގަބޫލުކުރައްވާ ކަމަށެވެ. އެގޮތުން ފޯނުން ގުޅައިގެން، ނުވަތަ މެސެޖުކޮށްގެން، ނުވަތަ ސިޓީ މެދުވެރިކޮށް ނަމަވެސް، ވެންޓިލޭޓަރު ގެނައުމުގެ މަޝްވަރާ ކުރީ މިނިސްޓަރުގެ ހައިސިއްޔަތުން ކަމަށާއި އެހެންކަމުން އެއީ ރަސްމީ މަޝްވަރާތަކެއް ކަމަށް އަމީން ވިދާޅުވި އެވެ. އަދި އެ މަޝްވަރާތަކުގެ ލިޔެކިއުންތައް އެބަހުރި ކަމަށް ވެސް އަމީން ވިދާޅުވި އެވެ.\nމިނިސްޓަރު އަމީން ވިދާޅުވީ ޑަބްލިއުއެޗްއޯ އާއިއެކު ކުރެވުނު މަޝްވަރާތަކުގެ ތަފްސީލު އޭސީސީގެ ތަހުގީގަށް ވެސް ހިއްސާކުރި ކަމަށާއި، ކޮމިޓީގައި ވެސް އެ ތަފްސީލުތައް ހިއްސާކުރުމަށް ތައްޔާރަށް ހުންނެވި ކަމަށެވެ. ނަމަވެސް މިނިސްޓަރު ވަނީ، ހުޅުވާލައިގެން ކުރިއަށްދާ ކޮމިޓީ ބައްދަލުވުމެއްގައި ޑަބްލިޔުއެޗްއޯ ފަދަ ޖަމިއްޔާއަކާ ބެހޭ ގޮތުން ވާހަކަ ނުދެއްކެވޭނެތީ، ކޮމިޓީ ސިއްރު ކޮށްދިނުމަށް އެދިވަޑައިގެފައެވެ. ނަމަވެސް ކޮމިޓީގެ މެމްބަރުން ނިންމީ ހުޅުވާލެވިގެން ކުރިއަށްގެންދާ ބައްދަލުވުމެއްގައި ހިއްސާކުރެވޭނެ މިންވަރަށް ހިއްސާ ކުރުމަށާއި ކޮމިޓީ ސިއްރު ނުކުރުމަށެވެ.\nމީގެ އިތުރުން މިނިސްޓަރު އަމީން ވަނީ، މި މައްސަލާގައި އޮޑިޓާ ޖެނެރަލް އޮފީހުން، ހެލްތު މިނިސްޓްރީން ފޮނުވި ލިއުންތަކަށް ރިއާޔަތް ކޮށްފައި ނުވާ ކަމަށް ތުހުމަތު ކުރައްވާފަ އެވެ. އެގޮތުން އޮޑިޓާ ޖެނެރަލް އޮފީހުގެ ރިޕޯޓުގައި އެއްފަރާތުން ބުނާ ވާހަކަތަކުގެ މައްޗަށް މިފަދަ މައްސަލަތަކުގައި ގޮތް ނިންމުން އެއީ އެންމެ ރަނގަޅު ގޮތް ކަމަށް ގަބޫލު ނުކުރައްވާ ކަމަށް މިނިސްޓަރު އަމީން ވިދާޅުވި އެވެ.\nމިނިސްޓަރު އަމީން މިއަދު ކޮމިޓީއަށް ހާޒިރުކޮށްފައި ވަނީ ވެންޓިލޭޓަރުތައް ހޯދުމުގެ މައްސަލާގައި، ދައުވާ ކޮށްދިނުމަށް އޭސީސީ އިން ޕީޖީ އޮފީހަށް ހުށަހެޅި މައްސަލައިގައި ދައުވާ ނުކުރަން ނިންމާފައި ވަނިކޮށެވެ.\nމިނިސްޓަރު އަމީންޑަބްލިއުއެޗްއޯއޭސީސީހެލްތު މިނިސްޓްރީ


SunOnline: World Bank in raajje ah 10 million dollar dheefi\nއައިޝަތު ފަރީޙާ 25 Mar 2020, 17:32\nރައީސް ވާހަކަދައްކަވަނީ -- ފޮޓޯ/ރައީސް އޮފީސް\nވޯޯލްޑް ބޭންކުން ރާއްޖެއަށް 10 މިލިއަން ޑޮލަރުގެ އެހީ ދީފިއެވެ.\nކޮރޯނާ ވައިރަސްގެ ހާލަތާ ގުޅޭގޮތުން މިއަދު ބޭއްވި ނޫސްވެރިންގެ ބައްދަލުވުމުގައި ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ވިދާޅުވީ ވޯލްޑް ބޭނުންކުން ކޮރޯނާވައިރަސް ފަންޑަށް 10 މިލިއަން ޑޮލަރު ދީފައިވާ ކަމަށެވެ.\n"އެގޮތުން ވޯލްޑް ބޭންކުން ދިހަ މިލިއަން ޑޮލަރު މިހާރުވަނީ ގްރާންޓެއްގެ ގޮތުގައި ކޯވިޑް ފަންޑަށް ލިބިފައި. މީގެ އިތުރުން، އޭޑީބީ އާއި އޯޕެކް، އައިޑީބީ، އޭއައިއައިބީ ފަދަ ބޭންކުތަކާ މި އަންނަނީ މަޝްވަރާ ކުރަމުން،" ރައީސްް ވިދާޅުވިއެވެ.\n"އައިއެމްއެފްގެ ޕެކޭޖަކަށް ދިޔުމުގެ ވިސްނުމެއް ނެތް. އެބޭފުޅުން ފައިސާ ދެންޔާ ހުރޭ ޝަރުތުތަކެއް. މުވައްޒަފުން މަދުކުރުން މުސާރަ ކުޑަކުރުން. އެކަމަކު އަޅުގަނޑުމެން އެކަމެއް ނުކުރާނަން. އެ ޕެކޭޖަކަށް އަޅުގަނޑުމެން ނުދާނަން.،" ރައީސް ވިދާޅުވިއެވެ.\nމީގެ ކުރިންވެސް އައިއެމްއެފްގެ މާލީ އެހީ ހޯދުމުން ސިވިލް ސާވިސްގެ މުސާރަ ދަށްކޮށް މުވައްޒަފުން ވަކިކުރަން ޝަތުރު ކުރިކަން ފާހަގަ ކުރައްވާ އެމަނިކުފާނު ވިދާޅުވިއެވެ.\nރައީސް ވަނީ މި ހާލަތުގައި އެކުވެރި ގައުމުތަކުންދޭ އެކި ކަހަލަ އެހީތެރިކަމަށްޓަކާ އެގައުމުތަކުގެ ވެރިންނަށާއި ރައްޔިތުންނަށް ޝުކުރު އަދާ ކުރައްވައިފައެވެ.\nރައީސް ވަނީ އިގްތިސޯދީ ގޮތުން ދަތިވެފައިވާ މި ދަނޑިވަޅުގައި ރައްޔިތުންނާއި ވިޔަފާރިތަކަށް ލުޔެއް ހޯދައިދިނުމަށް ސަރުކާރުން އަޅާފައިވާ ފިޔަވަޅުތައް ފާހަގަ ކުރައްވައިފައެވެ.\nއެގޮތުން ލޯނުތައް ދެއްކުން ފަސް ކުރުމާއި، އިގްތިސޯދުގައި ބޭރުފައިސާ ދައުރުވާ މިންވަރު އިތުރު ކުރުމަށް އަޅާފައިވާ ފިޔަވަޅުތައް ރައީސް ފާހަގަ ކުރެއްވިއެވެ.\n"ރައްޔިތުންނާއި ވިޔަފާރިތަކަށް މާލީ އެހީތެރިކަން ފޯރުކޮށްދޭން މި ނިންމީ، މިދަނޑިވަޅުގައި ދިމާވެފައިވާ ދަތިތަކާއެކުވެސް، ދިވެހިންގެ ވަޒީފާތައް ރައްކާތެރިކޮށްދީ، އިގްތިސޯދުގެ ދުވެލި ދެމެހެއްޓުމުގެ މަގުސަދުގައި. އަދި ފައިސާ ދައުރުވުން ނުހުއްޓި، އާމްދަނީ އިތުރުކުރުމަށް މަގުފަހިކުރުމަށް،" ރައީސް ވިދާޅުވިއެވެ.\nސަރުކާރުން ލަފާކޮށްފައިވާ ގޮތުގައި، ޓޫރިޒަމް ދަށްވުމުގެ ސަބަބުން ދައުލަތުގެ އާމްދަނީން 6.9 ބިލިއަނެއްހާ ރުފިޔާ މަދުވުން އެކަށީގެންވެ އެވެ.\nމިދިޔަ ބުރާސްފަތި ދުވަހު ބޭއްވި ނޫސްވެރިންގެ ބައްދަލުވުމުގައި ވާހަކަ ދައްކަވަމުން އެމްއެމްއޭގެ ގަވަރުނަރު އަލީ ހާޝިމް ވިދާޅުވީ އިންޑިއާގެ މަރުކަޒީ ބޭންކް، ރިޒާވް ބޭންކް އޮފް އިންޑިއާޔާއި ރާއްޖެއާ ދެމެދު ވެފައިވާ ކަރަންސީ ސްވޮޕް އެއްބަސްވުމުގެ ދަށުން 150 މިލިއަން ޑޮލަރު ހޯދުމަށް ނިންމާފައިވާ ކަމަށެވެ.\nސަރުކާރުން ވަނީ، ކޮރޯނާވައިރަހުގެ ސަބަބުން ދަށަށްދާ ވިޔަފާރިތައް ސަލާމަތްކޮށް، ވަޒީފާތައް ހިފެހެއްޓުމަށް އަމާޒުކޮށް ވިޔަފާރިތަކަށް 2.5 ބިލިއަން ރުފިޔާގެ އިގްތިސާދީ އެހީގެ ޕެކޭޖެއް ތައާރަފްކޮށްފަ އެވެ.\n"އަޅުގަނޑުގެ ރައްކާތެރިކަމަށް އަޅާނެ ފިޔަވަޅަކީ ރައްޔިތުންގެ ރައްކާތެރިކަމަށް އަޅާނެ ފިޔަވަޅު. އަޅުގަނޑު ހުންނާނީ ރައްޔިތުންނާ އެކު. ރައްޔިތުންނަށް ވީހާލެއް އަޅުގަނޑަށް ވެސް ވާނެ،" ރައީސް ވިދާޅުވިއެވެ.


SunOnline: FAMge leadership badhalu kurumah club thakun anehkaa ves nukunnany\nއެފްއޭއެމްގެ ލީޑާޝިޕް ބަދަލު ކުރުމަށް ކުލަބުތަކުން އަނެއްކާ ވެސް ނުކުންނަނީ\nޢަބްދުﷲ އައިމަން 10 Mar 2019, 09:51\nނޭޝަނަލް ފުޓްބޯލް އެކަޑަމީގެ މަސައްކަތްތަކާ ގުޅޭ ގޮތުން މައުލޫމާތު ދިނުމަށް އެފްއޭއެމް ހައުސްގައި ބޭއްވި ނޫސްވެރިންގެ ބައްދަލުވުމުގެ ތެރެއިން --- ސަން ފައިލް ފޮޓޯ/ ފަޔާޒް މޫސާ\nފޫޓްބޯލް އެސޯސިއޭޝަން އޮފް މޯލްޑިވްސް (އެފްއޭއެމް)ގެ ލީޑާޝިޕް ބަދަލު ކުރުމަށް ޓަކައި އެކްސްޓްރާ އޯޑިނަރީ ކޮންގްރެސްއެއް ބާއްވައިދިނުމަށް އެދި ރާއްޖޭގެ ގިނަ ކްލަބުތަކަކުން އެދުނު ނަމަވެސް އެފްއޭއެމް އިން އެކަމާ ދެކޮޅު ހަދާފައި ވާތީ ކްލަބުތަކުން އަމިއްލައަށް އެ ކޮންގްރެސް ބޭއްވުމަށް ނިންމައިފި އެވެ.\nއަންނަ ހުކުރު ދުވަހު ބޭއްވުމަށް ތާވަލުކޮށްފައިވާ އެ ކޮންގްރެސް ބޭއްވުމަށް ހަމަޖެހިފައި ވަނީ ޕެރަޑައިސް އައިލެންޑް ރިސޯޓްގަ އެވެ. އެ ކޮންގްރެސް އަކީ އެފްއޭއެމްގެ އަސާސީ ގަވާއިދުގެ 29 ވަނަ މާއްދާގައިވާ ގޮތުން ރާއްޖޭގެ ފްޓުބޯޅައިގެ އެންމެ މަތީ ފަންތީގެ ކުލަބުތަކުގެ ތެރެއިން 50 އިންސައްތަ އަށް ވުރެން ގިނަ ކުލަބުތަކުން އެދިއްޖެ ނަމަ މަދުވެގެން 14 ދުވަސް ތެރޭގައި ބާއްވަން ޖެހޭ ކޮންގްރެސް އެކެވެ.\nވިކްޓަރީ ސްޕޯޓްސްގެ އިސްނެގުމުގެ މަތިން 15 ކުލަބެއްގެ ސޮޔާ އެކު މިދިޔަ މަހު އެފްއޭއެމްއަށް އެ ކޮންގްރެސް ބާއްވައިދިނުމަށް އެދި ވަނީ ހުށައަޅައިފަ އެވެ. ނަމަވެސް އެފްއޭއެމްގެ އެކިއެކި ބަހަނާތަކާ އެކު އެ ކަންތައް ފަސްކުރަމުން ގޮސް އެންމެ ފަހުން ނިންމީ ވިކްޓަރީ އިން ހުށައެޅި ލިސްޓުގައި ތިބި ކްލަބުތަކުގެ ތެރޭގައި އެފްއޭއެމްގެ ރަޖިސްޓަރީ ނެތް ކްލަބުތަކާއި ސަސްޕެންޝަނުގައި އޮތް ކުލަބެއް އޮތުމުން އެ ލިސްޓް ފުރިހަމަ ނުވާ ކަމަށެވެ. އަދި ފޫޓުބޯޅައިގެ މައި އިދާރާ ފީފާއާ އެ މައްސަލަ ހިއްސާކޮށް އެ ކޮންގްރެސް ބޭއްވެން ނެތް ކަމަށް އެފްއޭއެމް އިން ވަނީ ނިންމައިފަ އެވެ.\nއެފްއޭއެމް އިން ވަނީ މީގެ ކުރިން އެ އެސޯސިއޭޝަންގެ ލީޑާޝިޕް ބަދަލު ކުރުމަށް ލީޑު ކުރި ރާއްޖޭގެ އެންމެ ދުވަސްވީ އަދި އެންމެ ކާމިޔާބު ޓީމު ނިއުރޭޑިއަންޓް ސްޕޯޓްސް ކުލަބު މުސާރަ ނުދީ ގިނަ ދުވަސްވެފައިވާ ކަަމަށް ބުނެ ސަސްޕެންޑްކޮށްފަ އެވެ. މި ސަސްޕެންޝަނުގެ ސަބަބުން އެ ކުލަބަށް ދެއްކުމަށް އަންގާފައިވާ 3.8 މިލިއަން ރުފިޔާ އޭގެ ހައްގުވެރިންނަށް ދީ ޙަލާސް ކުރުމުގެ ކުރިން އެ އެސޯސިއޭޝަން އިން ހިންގާ އެއްވެސް ހަރަކާތެއްގައި ބައިވެރި ނުވެވޭނެ އެވެ.\nއެ ކަމަކީ ޒާތީ ކަމެއް ކަމަށް ބުނެ ކުޅިވަރާ ބެހޭ ވަޒީރު އަހުމަދު މަހުލޫފް ވަނީ އެފްއޭއެމްއަށް ވަރަށް ބޮޑަށް ފާޑު ކިޔައިފަ އެވެ. މަހުލޫފު ވިދާޅުވި ގޮތުގައި އެފްއޭއެމް އިން ނިއުރޭޑިއަންޓަށް ފިޔަވަޅު އެޅީ އެ އެސޯސިއޭޝަނުގެ ލީޑާޝިޕް ބަދަލު ކުރަން ނިއުރޭޑިއަންޓުން ލީޑު ކުރަމުންދާތީ އެކަމާ ޒާތީ ވެގެން އެވެ.\nކްލަބުތަކުން އެކްސްޓްރާ އޯޑިނަރީ ކޮންގްރެސްއެއް ބޭއްވުމަށް ނިންމާފައި ވަނީ އެފްއޭއެމްގެ ލީޑާޝިޕުގެ އިތުބާރު ނެތް ކަމަށް ބުނެ އެވެ. އަދި އެ އިދާރާ ތެރޭގައި ވަކި ބަޔަކަށް ފައިދާ ވާނެ ގޮތަކަށް ސިޔާސީ ބޭނުންތަކެއް ގަވާއިދާ ހިލާފަށް ދޫ ކުރާ ކަމަށް ބުނެ އެވެ.


Dhuvaalaku anna touristun ge adhadhu haahun matheegai hifahattaifi | Mihaaru\nދުވާލަކު އަންނަ ޓޫރިސްޓުންގެ އަދަދުު ހާހުން މަތީގައި ހިފަހައްޓައިފި\nޖުލައި 15ގައި ބޯޑަރު ހުޅުވާލުމާ އެކު ފުރަތަމަ ފްލައިޓް ވީއައިއޭއަށް ޖައްސަނީ: ކޮވިޑަށް ފަހު ރާއްޖޭގެ ޓޫރިޒަމް މިހާރު ވަނީ ރަނގަޅުވާން ފަށާފައި\n30 ނޮވެމްބަރ 2020 - 15:35\nޓޫރިޒަމް މިނިސްޓްރީން މިއަދު އާންމުކުރި ތަފާސްހިސާބުތަކުން ދައްކާ ގޮތުގައި ޖުލައި 15 ގައި ރާއްޖޭގެ ބޯޑަރުތައް ހުޅުވުމާ އެކު ދުވާލަކު އަންނަ ޓޫރިސްޓުންގެ އަދަދު މަހުން މަހަށް އައީ އިތުރުވަމުންނެވެ. އެގޮތުން މި މަހުގެ މިހާތަނަށް ދުވާލަކު އެވްރެޖްކޮށް، 1،100 އަށް ވުރެ ގިނަ ޓޫރިސްޓުން ރާއްޖެ އައި ކަމަށް، ހިސާބުތަކުން ދައްކަ އެވެ.\nއެކަމަކު މިއީ ކޮވިޑްގެ ކުރިން ދުވާލަކު ރާއްޖެ އައި 4،200 ޓޫރިސްޓުންގެ ނިސްބަތުން މަދު އަދަދެކެވެ.\nރާއްޖޭގެ ޓޫރިޒަމްގެ އެންމެ ބޮޑު ހިއްސާވާ ޔޫރަޕާއި އޭޝިއާގެ ބައެއް ގައުމުތަކުގައި އަދިވެސް ކޮވިޑްގެ ހާލަތު ގޯސްކޮށް އޮތަސް، އަންނަ ޓޫރިސްޓުންގެ އަދަދު ގިނަވުމަކީ ހެޔޮ ފާލެއް ކަމަށް، އިންޑަސްޓްރީގެ ތަޖުރިބާކާރުން ބުނެ އެވެ. އަދި އާ އަހަަރާ ދިމާކޮށް ރާއްޖޭގެ ޓޫރިޒަމް ވަރަށް "އުޖާލާ" ކަމަށް ވެސް، ބައެއް ރިސޯޓްތަކުން ބުނެ އެވެ.\nމި މަހުގެ ހިސާބުތަކަށް ބަލާއިރު މި ދުވަސްވަރު ރާއްޖޭގެ ޓޫރިޒަމް މާކެޓްގެ މައިގަނޑު ހިއްސާ އަތުލާފައި ވަނީ ރަޝިޔާގެ ޓޫރިސްޓުންނެވެ. މިދިއަ ހަތަރު މަސް ދުވަހު ރަޝިޔާ އިން ރާއްޖެ ޒިޔާރަތްކުރި 16،200 އަށް ވުރެ ގިނަ ޓޫރިސްޓުންނަކީ، މުޅި މާކެޓްގެ 22 ޕަސެންޓެވެ.\nރަޝިޔާއަށް ފަހު ދެ ވަނާގައި އުޅެނީ މިހާތަނަށް 8،600 އަށް ވުރެ ގިނަ ޓޫރިސްޓުން އައި އިންޑިއާ އެވެ. ޕަސެންޓުން ބަލާ ނަމަ އިންޑިއާ ޓޫރިސްޓުން 12 ޕަސެންޓް ހިއްސާކުރެ އެވެ.\nތިން ވަނަ އަށް އެންމެ ގިނަ މީހުން އައީ 7.3 ޕަސެންޓްގެ ހިއްސާއަކާ އެކު، އިނގިރޭސި ވިލާތުގެ 5،300 ޓޫރިސްޓުންނެވެ.\nކޮވިޑް-19 ފެށުނީ ޗައިނާއިން ކަމަށް ވިޔަސް އެ ގައުމުން އެ ބަލި ކޮންޓްރޯލްކުރިތާ އެތައް މަހެއް ވީ އިރު ވެސް އަދި ޗައިނާގެ ޓޫރިސްޓުން ރާއްޖެއަށް އަންނާކަށް ނުފަށަ އެވެ. ކޮވިޑްގެ ކުރިން ރާއްޖެއަށް އެންމެ ގިނަ ޓޫރިސްޓުން އެއް ގައުމަކުން އައީ ޗައިނާއިންނެވެ.\nބޯޑަރު އަލުން ހުޅުވާލި ފަހުން އެއް ދުވަހަކަށް އެންމެ ގިނަ ޓޫރިސްޓުން އައީ މިދިއަ ހޮނިހިރު ދުވަހު އެވެ. އެ ދުވަހު 2،200 އަށް ވުރެ ގިނަ ޓޫރިސްޓުން ޒިޔާރަތްކުރި އެވެ.\nމި އަހަރު ނިމޭއިރު 500،000 ޓޫރިސްޓުން ރާއްޖެއަށް ޒިޔާރަތްކުރާނެ ކަމަށް ޓޫރިޒަމް މިނިސްޓްރީން ކުރިން ވަނީ ލަފާކޮށްފަ އެވެ. މިހާތަނަށް 455،000 ޓޫރިސްޓުން އައި އިރު އެ އަދަދު ހަމަވާން އަންނަ މަހު މަދުވެގެން 45،000 ޓޫރިސްޓުން އަންނަން ޖެހެ އެވެ.\nއިގްތިސާދު ރަޝިއާ ޓޫރިޒަމް ރިސޯޓްތައް ގެސްޓް ހައުސް\nޗައިނާ މީހުންނަކީ މޮޔައިންތަ ރާއްޖެ އަންނަން. އެމީހުންގެ ގައުމަށް އަބަދު ބަވަނީ އަދި އިންޑިއާއި ބައިވެގެން އެމީހުންނާ ޖައްސައިލައިގެން\nބެވިޔަކަސް އެމީހުން މިގައުމުދެކެ ލޯބިވެއޭ.\nޕީޕީ ކުދިން އިންޑިޔާއަށް އެވަރަށް ބަވާއިރުވެސް އިންޑިޔާ ޓުއަރިސްޓުންވެސް އެއޮށް އަންނަނީނު ރާއްޖެއަށް؟ ޗައިނާއިންވެސް އަދި އަންނާނެ! ހިތްވަރު ކޮއްލަން ޖެހޭނީ!\n"ރާއްޖެ" އަންނަ ޓޫރިސްޓުން ހާހަކަށް އަރައިފިއްޔާ އޭގެމާނައަކީ މާލޭބާގައިގެމީހުން މިހާރު ތިބޭނީ ހިސާބު ޖަހައިގެން2ހާސް މަޝްރޫއު ރާވައިގެން، އެއީ ތިޓޫރިސްޓުން އަތުންއަތުލާ ފައިސާއިން 1 ހާސް މަޝްރޫއާއި އަހަރެމެންގެ ނަމުގަ ދަރަނި ނަގައިގެން 1 ހާސް މަޝްރޫއު. ތިޔަކުން އަހަރެމެނަށް ހުރި ފައިދާއެއް ނުފެނޭ.\nއެކަމު ޑޮލަރު އަދިވެސް 19.20 އަށް؟ ޔާމީނު އިރުގަ ޑޮލަރު ލިބުނު. މިސަރުކާރު އެރެމާއެކެ ކޮރޯނާގެ ކުރިންވެސް ޑޮލަރު ތާށި. މިސަރުކާރަށް ވޯޓު ދެވުނު މޮޔަ ހޮތައް އަރާ\nއާއްމު މީހާ އަށް ފައިދާ އެއް ނުވެ އެވެ. ގައުމު ހިންގަނީ ލޯން ނަގައިގެންނެވެ. ރިސޯޓުން މަތީ މަގާމް ތައް ދިވެހީންނަށް ދެނީ ވ މަދުންނެވެ. އެކަމު އަހަރަކު3ބިލިއަން ޑޮލަރު ގައުމަށް ވަދެ އެވެ.\nއިރާދަކުރެއްވިއްޔާ ދެން ވާނީ ރަނގަޅު.\nސީދަލަށް ބުނަންޏާ އަދިވެސް ކުރިއާ އަޅާބލާއިރު މި ހާރު މިއަންނަނީ ކުރިން އައި އަދަދު %25.


Varun ah 21 aharuge zuvaan roaleh\nވަރުން ދަވަން އަށް ދާދިފަހުން ވަނީ 33 އަހަރު ފުރިފަ އެވެ. ނަމަވެސް އޭނާ މިހާރު ފަށަން އުޅޭ ފިލްމުގައި އޭނާ ކުޅެނީ 21 އަހަރުގެ ޒުވާނެއްގެ ރޯލެވެ. "އިއްކީސް" ނަމަކަށް ކިޔާ މި ފިލްމަކީ އިންޑިޔާއަށްޓަކައި އަމިއްލަ ފުރާނައިން ގުރުބާންވި ހިތްވަރުގަދަ ހަނގުރާމަވެރި ސިފައިންގެ މީހެއް ކަމަށްވާ އަރުން ކެޓަރްޕާލްގެ ބައޮޕިކް އެވެ.\nމީގެ މާނައަކީ ވަރުންގެ ސިފަ ވަރަށް ޅަ މީހެއްގެ ސިފަޔަށް ބަދަލު ކުރަން ޖެހުމެވެ. އެހެންމެ މިދުވަސްވަރު ވަރުން ގެންދަނީ އޭނާގެ ސިފަޔަށް އެކި ކަހަލަ ބަދަލުތައް ގެނެސް އެންމެ އެކަށީގެންވާ ސިފަޔަކީ ކޮބައިތޯ އެކްސްޕެރިމެންޓް ހަދަމުންނެވެ.\n"ސްޓޫޑަންޓް އޮފް ދަ އިޔާ" އިން ބޮލީވުޑަށް ތައާރަފުވި ވަރުން އެ ފިލްމުގައި ވެސް ކުޅެފައިވަނީ ޓީންއޭޖް ކުއްޖެއްގެ ރޯލެވެ. ނަމަވެސް އޭރު ވެސް އޭނާ އެ ރޯލުގައި ދައްކާ ފިރިހެންކުއްޖާއަށް ވުރެ އަށް އަހަރު ދޮއްޓެވެ.\nމިފަހަރު ވެސް ސިފައަށް ބަދަލު ގެނައުމުގެ އިތުރުން ވަރުން އަށް ބަރުދަން ވެސް ވަރަށް ބޮޑުތަން ލުއިކުރަން ޖެހޭނެ އެވެ.\nވަރުންގެ އެންމެ ފަހުގެ ދެ ފިލްމު ކަމަށްވާ "ކަލަންކް" އާއި "ސްޓްރީޓް ޑާންސާ 3ޑީ" އަށް ވަނީ ބޮކްސް އޮފީހުގައި ބޮޑު ނާކާމިޔާބަކާ ކުރިމަތިވެފަ އެވެ. އެހެން ކަމުން އޭނާ ދެން ކުޅޭ ފިލްމުތަކަށް ރަނގަޅު ކާމިޔާބެއް ލިބުން އޭނާގެ ފިލްމީ ކެރިއަރަށް ވަރަށް މުހިއްމެވެ.\nއިންޑިޔާ ލޮކްޑައުންއަށް ގޮސް ފިލްމު އިންޑަސްޓްރީ ހުއްޓުމަކަށް އައިއިރު ވަރުން ކުޅެމުން ދިޔައީ އޭނާގެ ބައްޕަ އަދި މަޝްހޫރު ފިލްމު ޑައިރެކްޓަރު ޑޭވިޑް ދަވަންގެ "ކޫލީ ނަންބަރު 1" އެވެ. މި ފިލްމުގެ ބަތަލާއަކީ ސާރާ އަލީ ޚާން އެވެ.


REPORT: Sih’hee khidhmaiytherinnah dheynvee bahun metaeh noon - Dhen.mv\nރިޕޯޓް: ސިއްހީ ޚިދުމަތްތެރިންނަށް ދޭންވީ ބަހުން މެޓައެއްނޫން\nގައިކޮޅު ގައިދުރު - 21 މެއި 2020 - 16:28\nކޮވިޑް19 ގެ ހާލަތާއިގުޅިގެން ދައުލަތުގެ އާމްދަނީ ބޮޑުތަނުން ދަށަށް ހިގައްޖެއެވެ. އިޤްތިޞާދީ އިންޖީނު ހުއްޓިއްޖެއެވެ. އެތައްބައެއްގެ ވަޒީފާގެއްލި އެތައްބަޔެއްގެ މުސާރަ ކުޑަވެއްޖެއެވެ. ދައުލަތުން އެކިނަންނަމުގައި ޕެކޭޖުތައް ތަޢާރަފްކޮށް ރައްޔިތުން ބިކަވިޔަނުދޭން ގިނަގުނަ މަސައްކަތް ކުރަންޖެހިއްޖެއެވެ. ދައުލަތާއި ސަރުކާރުގެ ޚަރަދުތައް ކުޑަކޮށް ލޮކްޑައުނޭ ބުނެ އޮފީސްތަކާއި މިސްކިތްތަކާއި މަދަރުސާތައް ބަންދުކޮށްފިއެވެ. އެޔާއެކު ސަރުކާރު ހިންގުމުގެ ޚަރަދުގެ ބޮޑުބައެއް ކުޑަވެގެން ދިޔައެވެ. އިތުރުގަޑީގައި މުއައްޒަފުންނަށް ކުރާންޖެހޭ ޚަރަދު ބޮޑުބައެއް ނުކޮށްފަރުޖެއްސޭނެއެވެ. ވާނީ އެހެންތާއެވެ.މުދައްރިސުންނާއި އިދާރީ މުއައްޒަފުންނާއި މުދިމުންނަށް ދަންދެންތިބޭނީ ގޭގައެވެ. ގޭގައިތިބެގެން މަސައްކަތްކުރެވޭ ގޮތަށް އިދާރީގިނަ މުއައްޒަފުންނަށް ކަންފަހިކޮށްދީފައިވެއެވެ. އެހެންކަމުން ސިވިލްސަރވިސްގެ މުއައްޒަފުންނަށް އިތުރުގަޑީގެ ފައިސާ ދޭނެ ކަމެއްނެތްތާއެވެ.\nއަންތަރީހެއް ނުވާނެ ހެއްޔެވެ. ސިވިލްސާވިސްގެ ހުރިހާމުއައްޒަފުން ގޭގައި ތިއްބަސް ގޭގައި ނުތިބެވޭނެ ބަޔަކު ތިބިކަން ފިނޭންސް މިނިސްޓަރަށާއި ސިވިލް ސާރވިސް ކޮމިޝަނަށް ހަމަ ނޭނގެނީ ހެއްޔެވެ. އާއްމު ޙާލަތަށްވުރެ ބުރަކޮށް ރެޔާދުވާލު ޤުރުބާން ވަމުންދާ ސިވިލް ސާވިސްގެ މުއައްޒަފުންތަކެއް ތިބިކަން ހަނދާން ނެތީ ހެއްޔެވެ. އަމިއްލަ ފުރާނަ ނުރައްކަލަށް ވައްޓާލައިގެން އެހެން މީހުންގެ ފުރާނަ ސަލާމަތްކުރަން މަސައްކަތްކުރާ މުއައްޒަފުންތަކެއް ތިބިކަން ޚިޔާލަށްވެސް ނާންނަނީހެއްޔެވެ. މިދައްކަނީ ރާއްޖޭގެ ކަންކޮޅުގައިތިބި ޞިއްޙީ ޚިދުމަތްތެރިންގެ ވާހަކައެވެ.\nޑޮކްޓަރުން ފެށިގެން އެޓެންޑެންޓުންނާއި މަސައްކަތު މީހުންނާއި ހަމަޔަށް މަސައްކަތްކުރާ ޞިއްޙީ ޚިދުމަތްތެރިން އެކުރަނީ އާދައިގެ ކަމެއްނޫނެވެ. ލޮލަށްނުފެންނަ، އިންސާނިއްޔަތު ނައްތާލާ ބޮޑު ވަބާ އަކާ ހަނގުރާމަކުރާ ބައެއްގެ ވާހަކައެވެ. ލޯބިވާއާއިލާއި ދުރުގައި ބަންދުވެގެން ފުރާނަ އަތްމައްޗަށްލައިގެން ލޮލުފިޔަ ނުޖަހާ ގައުމަށްޓަކާ ފިދާވަމުންދާ ބައެއްގެ ވާހަކައެވެ. ކޮވިޑް19 ގެ އަސަރު ފެނުނަސް ނުފެނުނަސް އެމީހުން އެތިބީ 24 ގަދީއިރު ގައުމީ ޚިދުމަތުގައެވެ. ސިވިލް ސާރވިސްގެ އެހެން އެންމެންހެން އާއިލާއާއި އެކުގައި އެތިބީ އެކަހެރިވެގެންނެވެ. ވޮލަންޓިއަރުންގެ ގޮތުގައި ނިކުމެ އެޚިދުމަތުގައި އުޅޭ އެހެން ބަޔަކުނެތެކޭ ނޫނެވެ. އެހެންނަމަވެސް ޞިއްޙީ ޚިދުމަތްތެރިންގެ އެންމެން އެތިބީ އިސްސަފުގައި ފުލްލޯޑުގައެވެ.\nއަނެއްކާ އަނެއްކަމަކީ އާއްމު ޙާލަތުގައި އެމީހުން ކުރަމުން އައި އެއްވެސް ކަމެއް ވަގުތީގޮތުން ހުއްޓާލެވޭކަށްވެސް އޮތީއެއް ނޫނެވެ. ހޮސްޕިޓަލްތަކާއި ސިއްހީމަރުކަޒުތަކުގައި ފަރުވާ ހޯދަމުންދާ އެންމެންނަށް ދޭންޖެހޭ ހުރިހާ ޚިދުމަތެއްދީ އެއެންމެންގެ ފުރާނަ ސަލާމަތްކުރަން ކުރަންޖެހޭ ކުޑަވެސް ކަމެއް ދޫކޮށެއް ނުލެވެއެވެ. މޫސުމީ ރޯގާތައް ފެށިދާނެތީ ކުރަންޖެހޭ ކަންކަން ކުރުމުގައި ލޯމަރާލެވޭކަށް ނޯވެއެވެ. ވަޅުވަޅަށް ކްލޮރިން އެޅުމުން ފެށިގެން ވެކްސިންދިނުމާއި މާބަނޑުމީހުންގެ ކަންކަން ބެލެހެއްޓުމުގައި އިންޗިއެއްވެސް ފަހަތަށް ޖެހެވޭކަށް ނޯވެއެވެ. ކޮވިޑް19 ގެ ވަބާޔާއެކު އެމީހުންގެ މަސައްކަތުގެ ލޯޑު އެތައް ހާސްގުނަޔަކަށް އަރައިގެން ހިގައްޖެއެވެ.\nއަގުވަޒަންނުކުރެވޭވަރުގެ އަގުބޮޑު ޚިދުމަތެއް ނުރައްކަލަށް ހުށަހެޅިގެން ތިބެ ޚިދުމަތް ކުރާ ޞިއްޙީ ޚިދުމަތްތެރިންނަށް ފުލުފުލުން ޝުކުރު އަދާކުރާއަޑު ނިކަން ގަދައެވެ. ނޫސްކޮންފަރެންސްތަކުގައާއި އެނޫން ފޯރަމްތަކުގައެވެ. ރާއްޖޭގެ ރައީސުލްޖުމްހޫރިއްޔާ ދެއްވާ ކޮންމެ ޚިޠާބެއްގައިވެސް އަސަރާއެކު ޞިއްޙީ ޚިދުމަތްތެރިންގެ ޚިދުމަތަށް ޝުކުރުއަދާކުރައްވައެވެ. އެމީހުންގެ މުސާރަ ކުޑަނުކުރައްވާނެ ކަމަށްވެސް ވިދާޅުވިއެވެ. ތެދުފުޅެކެވެ. ދައުލަތުން 20000 އަށްވުރެ ދަށުން މުސާރަނަގާ އެއްވެސް މީހެއްގެ މުސާރައިން ބައިލާރިވެސް ނުކަނޑައެވެ. މުޅި ހެލްތު ސެކްޓަރ ގައި 20000 އަށްވުރެ މަތީގެ މުސާރައެއް ލިބޭނީ ދެއަތުގެ އިގިލިތަކުން ގުނާލެވޭހާ މަދު ބަޔަކަށެވެ. އަސާސީ މުސާރައަށް ދިހަވަރަކަށް ހާސް ލިބޭނީ މަދުބަޔަކަށެވެ. ގިނަ މުއައްޒަފުންގެ އަސާސީމުސާރަ ދިހަހާހަށްވުރެ ދަށެވެ.\nޕެންސަން ގާނޫނު އައުމުން ޕެންސަންފަންޑަށް ދައްކަން ޖެހޭ އެއްޗެއް ކުޑަކުރުމަށްޓަކާ ސިވިލްސާވިސްގެ އަސާސީ މުސާރަތައް ބޮޑުނުކޮށް އެކިނަންނަމުގައި ދެވޭ އެލައުންސްތަކެއް ހަމަޖެއްސިއެވެ. މިއެލަވަންސްތަކަކީ ބޭނުންވުމުން ދީފައި ކަނޑާލަންވުމުން ކެނޑޭގޮތަށް ދެވޭ އެލަވަންސް ތަކެކެވެ. ސިވިލް ސަރވިސް މުއައްޒަފުންގެ ދިރިއުޅުމުގައި ބުރަވަނީ އަސާސީ މުސާރައަށްވުރެ ލިބޭ އެލަވަންސްތަކަށެވެ، ލިބޭއެއްވެސް އެލަވަންސެއް ކުޑަވުމަކީ ނުވަތަ ކެނޑުމަކީ އެމީހުންގެ ދިރިއުޅުން ހަމަޖެއްސޭވަރުގެ ކަމަކަށް ނުވެއެވެ.\nކޮވިޑް19 ގެ ހާލަތާ ގުޅިގެން ސިވިލްސަރވިސްގެ މުއައްޒަފުންގެ އެލަވަންސްތަކަށް ބޮޑުބަދަލެއް ގެނެސްފިއެވެ. ނަތީޖާއަކީ މުއައްޒަފުމީހާ ގެއަށް ގެންދަން ލިބޭ މިންވަރު ބޮޑުތަނުން ކުޑަވުމެވެ. އެޔާއެކު މުއައްޒަފުންނަށް އިތުރު ގަޑި ދިނުމުގެ އުސޫލަށް ގެނައި ބޮޑު ބަދަލުގެ ހިތިރަހަ ލާ ބަޔަކީ ރެޔާ ދުވާލުނުނިދާ 24 ގަޑީއިރު ޤައުމީ ޚިދުމަތުގައި ތިބި ޞިއްޙީ ޚިދުމަތްތެރިންނެވެ. ފުރާނަ އަތްމައްޗަށްލައިގެން ރެޔާދުވާލު އާއިލާއާއި ވަކިން މަސައްކަތްކުރާ ޞިއްޙީ އެހީތެރިންނަށް މިލިބުނީ ކިހާބޮޑުކެއްސެއް ހެއްޔެވެ. ޞިއްހީ ޚިދުމަތްތެރިންނަށް ނުދޭ އެއްޗެއް ދޭނެ އެހެން ބަޔަކު މިދައުލަތުގެ ތެރެއަކު މިއަދަކުނެތެވެ. އެމީހުންގެ ޖީބުތައް ފުރާނުދީ ފުރާދޭނެ ޖީބެއް މިހާލަތަކުނެތެވެ. ދައުލަތުގައި ބައިސެންޓް އޮތަސް އެސެންޓްގެ ހައްގު ވެރިންނަކީ ޞީއްޙީ ޚިދުމަތްތެރިންނެވެ. ޞިއްޙީ ޚިދުމަތްތެރިންނަށް ދޭންވީ ބަހުން މެޓައެއް ނޫނެވެ.


ޕަބްލިޝްކުރި ތާރީޚް: 09 ފެބުރުވަރީ 2015\nސުންގަޑި: 16 ފެބުރުވަރީ 2015 1200\nމަހަކު 3،549.22 ރުފިޔާ\nމަހަކު 1،521.09 ރުފިޔާ\nދިވެހިރާއްޖޭގެ ޤައުމީ ޔުނިވަރސިޓީ / ބިޒްނަސް ސްކޫލް\nލިޔަންކިޔަން ދަތުމާއެކު، މަޤާމުގެ މަސައްކަތްކުރުމުގެ ހުނަރު/ޤާބިލްކަން ސާބިތުކޮށްދިނުން.\nއިމާރާތުގެ ގޯތިތެރެއާއި، ކިޔަވައިދިނުމަށް ބޭނުންކުރާ ތަންތަނާއި، މަސައްކަތްކުރާ ޖަގަހަތައް ފަދަ އިމާރާތުގައި ހިމެނޭ އެންމެހައި ތަންތަނާއި، އިމާރާތުގައި ހަރުކޮށްފައިވާ ފަންކާއައި، ބިއްލޫރިއާއި، ފަރނީޗަރު ފަދަ ތަކެތި ދާއިމީގޮތެއްގައި ހިރަފުސް ފޮޅައި ޞިއްޙީގޮތުން އެކަށީގެންވާ މިންވަރަށް ސާފުކުރުން.\nހަވާލުކުރެވިފައިވާ އޮފީސް ކޮޓަރިތައް ސާފުކޮށް، ވަށިގަނޑުތަކުގައި ހުންނަ ކުނި އުކައިލުން.\nސާފުކޮށް ބަލަހައްޓަން ހަވާލުކޮށްފައިވާ ތަންތަން ހަފުތާއަކު ތިން ފަހަރު މޮޕްލައިގެން ސާފުކުރުން.\nސާފުކޮށް ބަލަހައްޓަން ހަވާލުކޮށްފައިވާ ތަނެއްގައި ހަލާކުވެ ބޭނުން ނުކުރެވޭ ފަދަ ގޮތަކަށް ހުރި ކަމެއް ނުވަތަ އެއްޗެއް ފެނިއްޖެނަމަ، ކަމާބެހޭ މުވައްޒަފެއްގެ ސަމާލުކަމަށް އެކަމެއް ގެނައުން.\nސައިކޮޓަރި ތެރެއާއި، އެތާނގެ މޭޒާއި ގޮނޑި ސިންކު ކަބަޑު ފަދަ ތަންތަން ރީތިކޮށް ސާފުކުރުން.\nފާޚާނާތަކުގައި ހުންނަންޖެހޭ ކަރުދާހާއި ސައިބޯނި ފަދަ ތަކެތި ހަމަޔަށް ހުރޭތޯ ކަށަވަރުކޮށް، ނެތް އެއްޗެއްނަމަ ހަމަކުރުން.\nޢާންމުކޮށް މީހުން ނުވަންނަ ތަންތަން ހަފުތާއަކު އެއްފަހަރު ސާފުކުރުން.\nކްލާސްތަކާއި، އިމްތިޙާންތަކާއި ސެމިނާރު ފަދަ ކަންކަން ހިންގުމަށް ބޭނުންވާ ތަންތަން ތައްޔާރުކުރުން.\nއެންމެން ގުޅިގެން ކުރަންޖެހޭ މަސައްކަތްތަކުގައި ފުރިހަމައަށް ބައިވެރިވެ އެއްބާރުލުމާއެކު މަސައްކަތްކުރުން.\nމިނޫންވެސް، މަޤާމާ ގުޅޭގޮތުން ފެކަލްޓީން ހަވާލުކުރާ ކަންތައްތައް ކުރުން.\nއިންޓަވިޔު ކުރެވޭނީ، އިޢުލާނުގައި ބަޔާންކޮށްފައިވާ މަޤާމަށް ޝަރުޠު ހަމަވާ ކެންޑިޑޭޓުންގެ ތެރެއިން ޝޯޓްލިސްޓް ކުރެވޭ ފަރާތްތަކާ އެކަންޏެވެ.\n2015 ފެބުރުވަރީ 16 ވާ ހޯމަ ދުވަހުގެ މެންދުރު 12:00 ގެ ކުރިން، ދިވެހިރާއްޖޭގެ ޤައުމީ ޔުނިވަރސިޓީގެ އިދާރީ މަރުކަޒަށް.\nމި މުއްދަތުގެ ތެރޭގައި، މުވައްޒަފުގެ މަސައްކަތުގެ ފެންވަރާއި، މަސައްކަތްތަކުގެ އަޚުލާޤަށް ބަލައި، އެއްވެސް ނޯޓިހެއް ދިނުމަކާނުލައި، ވަޒީފާގެ އެއްބަސްވުން އުވާލައި، މުވައްޒަފު ވަޒީފާއިން ވަކިކުރުމުގެ އިޚުތިޔާރު ޔުނިވަރސިޓީއަށް ލިބިގެންވެއެވެ.


Majileehah hukumthah nunereveyne: MP Shareef\nމިނިސްޓްރީތަކުގެ މައްޗަށް މަޖިލީހަށް ހުކުމްތައް ނުނެރެވޭނެ: ޝަރީފް\nމަރަދޫ ދާއިރާގެ މެންބަރު އިބްރާހިމް ޝަރީފް -- ފޮޓޯ: މަޖިލީސް\nމިނިސްޓްރީތަކުގެ މައްޗަށް ވަކި ގޮތަކަށް އަމަލު ކުރަން އަންގާ ގޮތަށް ރައްޔިތުންގެ މަޖިލީހުން "ޝަރުއީ ހުކުމްތަކެއް" ނުކުރެވޭނެ ކަމަށް ވިދާޅުވެ، މަޖިލިސް ހިންގަމުންދާ ގޮތާ މެދު އައްޑޫ މަރަދޫ ދާއިރާގެ އެމްޑީޕީގެ މެންބަރު އިބްރާހިމް ޝަރީފް (މަވޯޓާ ޝަރީފް) ވަރަށް ބޮޑަށް ފާޑުވިދާޅުވެއްޖެ އެވެ.\nރާއްޖޭގެ ގާނޫނު އަސާސީ ޑްރާފްޓް ކުރެއްވިއިރު ވެސް މެންބަރު ކަން ކުރެއްވި ޝަރީފް މިހެން ވިދާޅުވީ، ކުޅިވަރު ގާނޫނާ އެއް ގޮތަށް ސްޕޯޓްސް މިނިސްޓްރީން އެފްއޭއެމްއަށް ފިޔަވަޅު އަޅާފައި ނުވާތީ އެ މައްސަލަ ބަލައިދިނުމަށް އެދި މެޖޯރިޓީ ލީޑަރު، މެދު ހެންވޭރު ދާއިރާގެ މެންބަރު އަލީ އާޒިމް މަޖިލީހަށް މައްސަލައެއް ހުށަހެޅުއްވުމުންނެވެ.\nއެ މައްސަލައަށް ބަހުސް ކުރައްވަމުން ޝަރީފް ވިދާޅުވީ، އެ މައްސަލަ މަޖިލީހުގެ ތަޅުމަށް ބަލައިގަނެ ކުރެވެމުން ދަނީ ގާނޫނު އަސާސީއާއި ގާނޫނާއި މަޖިލީހުގެ ގަވާއިދާ ހިލާފަށް ކަމަށެވެ. އެފްއޭއެމަށް ފިޔަވަޅު އަޅަން ގޮވާލާފައިވާ އެ މައްސަލާގައި ހިމެނޭ ކަންކަމަކީ ގާނޫނު އަސާސީން މަޖިލީހަށް ލިބިދީފައިވާ ބާރެއް ނޫން ކަމަށް އޭނާ ވިދާޅުވި އެވެ.\nޝަރީފް ވިދާޅުވީ، އެފްއޭއެމްއާއި ސްޕޯޓްސް މިނިސްޓްރީން ގާނޫނުތަކާ ހިލާފަށް އެއްވެސް ކަމެއް ކޮށްފައިވާ ކަމަށް ގަބޫލު ކުރެވޭނަމަ ޝަރުއީ ކޯޓަކަށް މައްސަލަ ހުށަހަޅައިގެން ކުރިއަށް ގެންދެވޭނެ ކަމަށެވެ. އެއްވެސް ވުޒާރާއަކުން ނުވަތަ މުއައްސަސާއަކުން ގާނޫނާ ހިލާފުވެއްޖެ ކަމަށް މަޖިލީހަށް ކަނޑަނޭޅޭނެ ކަމަށް ޝަރީފް ވިދާޅުވެއްޖެ އެވެ.\n"ޝަރީއަތް ކޮށްގެން ގާނޫނީ ހިލާފު ވެއްޖެ ކަމަށް ވަކި ވަޒީރެއްގެ މައްޗަށް، ސަރުކާރުގެ ވަކި ވުޒާރާއަކަށް ވަކި ގޮތަކަށް ވަކި ކަމެއް ކުރަން ލާޒިމުކޮށް އަމުރު ކުރަން މި ތަނަށް މައްސަލަ ހުށަހަޅައިގެން ވަލު ދޮރާށިން ކަން ކުރާ ގޮތް ކަމަކު ނުދޭ،" ޝަރީފް ވިދާޅުވި އެވެ.\nޝަރީފް ދެއްކެވި ވާހަކަތަކަށް މަޖިލީހުގެ ރައީސް މުހައްމަދު ނަޝީދު ރައްދު ދެއްވި އެވެ. ރައީސް ނަޝީދު ވިދާޅުވި ގޮތުގައި، މަޖިލީހުގެ ޖަލްސާއަށް މައްސަލަތައް އެޖެންޑާ ކުރަނީ އެ މައްސަލާގައި ގާނޫނާ ހިލާފު ކަމެއް ވޭތޯ ބެލުމަށް ފަހު އެވެ. އެހެންކަމުން މަޖިލީހުގެ ޖަލްސާގެ އެޖެންޑާގައި ގާނޫނާ ހިލާފު އެއްވެސް މައްސަލައެއް ނޯންނާނެ ކަމަށެވެ.\nމީގެ އިތުރުން ރާއްޖޭގެ ގާނޫނު އަސާސީގައި ރައްޔިތުންގެ މަޖިލީހުގެ މަސްއޫލިއްޔަތުގެ ގޮތުގައި އޮންނަ ކަންކަން ވެސް ރައީސް ނަޝީދު ވިދާޅުވި އެވެ. އެގޮތުން ދައުލަތުން އަމަލު ކުރަން ޖެހޭ ގާނޫނުތައް ހެދުމާއި، ދައުލަތް ޖަވާބުދާރީކުރުވުމާއި މުއައްސަސާތަކުން އަމަލު ކުރަނީ ގާނޫނުތަކާ އެއް ގޮތަށްތޯ ބެލުން ހިމެނޭ ކަމަށް ރައީސް ނަޝީދު ވިދާޅުވި އެވެ.\n"މި މަޖިލީހަކީ މަސް ކައްކާ ތަނެއް ނޫން، މިއީ ދިވެހިރާއްޖޭގެ ގާނޫނު ހަދާ ތަން، މިއީ ދިވެހި ސަރުކާރު ޖަވާބުދާރީ ކުރުވާ ތަން، މިއީ ރާއްޖޭގެ އެހެން މުއައްސަސާތައް ވެސް ޖަވާބުދާރީ ކުރުވާ ތަން، ދިވެހިރާއްޖޭގެ ގާނޫނު އަސާސީގައި ވަރަށް ސާފުކޮށް މި ގޭގައި ކުރާ މަސައްކަތް ބަޔާންކޮށްފައިވާނެ،" ރައީސް ނަޝީދު ވިދާޅުވި އެވެ.\nއެފްއޭއެމްގެ ކުރީގެ ރައީސް، އަލީ އާޒިމް މިފަދަ މައްސަލައެއް ހުށަހެޅުއްވިއިރު، ޔޫތު މިނިސްޓަރު ކަމާ އަހުމަދު މަހްލޫފު ހަވާލުވެވަޑައިގެންނެވި ފަހުން އެފްއޭއެމްގެ ރައީސް ބައްސާމް އާދިލް ޖަލީލަށް ފިޔަވަޅު އެޅުމަށް މަސައްކަތްތަކެއް ކުރެއްވި އެވެ. ނަމަވެސް އެފްއޭއެމްއަށް ތިންވަނަ ފަރާތެއްގެ ނުފޫޒު ފޯރުވޭނެ ކަމަށް އޭއެފްސީން އެންގުމުން މިނިސްޓްރީން އެ މަސައްކަތް ހުއްޓާލި އެވެ.\nއެމްޑީޕީ ރައީސް މުހައްމަދު ނަޝީދު އެފްއޭއެމް + އަހުމަދު މަހްލޫފު އަލީ އާޒިމް އިބްރާހިމް ޝަރީފު ޕޮލިޓިކްސް ޔޫތު މިނިސްޓްރީ


ކޯވިޑް19: ނިއުޔޯކްގެ ގަވަރުނަރު އެހީއަށް އެދި އާދޭސް ކުރަނީ – Dhen.mv\nކޯވިޑް19: ނިއުޔޯކްގެ ގަވަރުނަރު އެހީއަށް އެދި އާދޭސް ކުރަނީ\nApril 1, 2020 - 5:30 am\nކޮވިޑް19 ގެ ހާލަތު ނިއުޔޯކް ގައި ދަށްވެ އިތުރު ސިއްހީ ހިދުމަތްތެރިންނާއި ދަރުމަވެރިން ގެ އެހީއަށް ނިއުޔޯކް ގެ ގަވަރުނަރު އެދެފިއެވެ.\nއެއްމިލިއަން އިތުރު ސިއްހީ ހިދުމަތްތެރިން ބޭނުންވާ ކަމަށް އޭނާ ބުނެފައިމިވަނީ ނިއުޔޯކްގައި އެއް ދުވަހުން ކޮވިޑް19 ޖެހިގެން 250 މީހުން މަރުވެ ، މިބަލީގައި އެމެރިކާއިން މަރުވި މީހުންގެ ޖުމްލަ އަދަދު 1200 އަށް އަރާފައިވަނިކޮށެވެ. ސިއްހީ ހިދުމަތްތެރިންގެ ހިދުމަތަށް އާދޭސް ކުރަމުން ގަވަރުނަރު އާންމުކުރި މެސެޖުގައި ބުނެފައިވަނީ އޭނާ ވެސް ނިއުޔޯކް މިހާރު އޮތް ހާލަތު ފެނުމުން ލިބުނީ ބޮޑު ޝޮކެއް ކަމުގައްޔާއި މިއީ މުޅި ގައުމު އެއްބައިވާންވީ ވަގުތު ކަމަށެވެ.\nގަވަރުނަރުގެ މި މެސެޖުގެ ކުރިން ވެސް ނިއުޔޯކް ގެ އަށްޑިހަ ހާހަށް ވުރެ ކުރީގެ ޑޮކްޓަރުންނާއި ނަރުހުން ވަނީ ދަރުމަވެރިވުމަށް ތައްޔާރުވެފައެވެ. މީގެ އިތުރުން ހޮސްޕިޓަލުތަކުގައި ބާރުބޮޑުވެ 9/11 ގެ ހާދިސާގައި ބޭނުން ކުރި 1000 އެނދުގެ ނޭވީ ހޮސްޕިޓަލް ޝިޕެއް ވެސް ވަނީ މިހާރު ބޭނުން ކުރަން ތައްޔާރުވެފައެވެ.\nމިހާރު ކޮވިޑް19 ގެ އެންމެ ގިނަ މީހުން ޕޮސިޓިވްވެފައިވާ ގައުމަކީ އެމެރިކާއެވެ. އެމެރިކާއިން 187,347 މީހުން ވައިރަހަށް ޕޮސިޓިވްވެފައިވާއިރު ވައިރަހުގެ ސަބަބުން 3860 މީހަކުވަނީ މަރުވެފައެވެ.\nކުރިއަށް އޮތް 30 ދުވަހަކީ އެމެރިކާ ގެ ރައްޔިތުންނަށް ދަތިތަކާއި ކުރިމަތިވާނެ އަދި ގޮންޖެހުންތަކުން ފުރިގެންވާ ދުވަސްތަކެއް ކަމުގައި އެމެރިކާ ގެ ރައީސް ޑޮނާލްޑް ޓްރަމްޕް މީޑިއާ އަށް މައުލޫމާތު ދެމުން ބުނެފައިވެއެވެ.


އޭދަފުށީ ފުޓްބޯޅަ ޓީމަށް އަތޮޅު ކައުންސިލުން ފަރިއްކޮޅެއް ދެއްވައިފި - Secretariat of The South Maalhosmadulu Atoll Council\nމިނިވަން ފަންސާސް ފުޓްބޯޅަ މުބާރާތުގެ ތިންވަނަ ބުރުގައި ވާދަކުރުމަށް މިހާރު ކުޅުދުއްފުއްޓަށް ގޮސްތިބި އޭދަފުށީ ފުޓްބޯޅަ ޓީމަށް ބ. އަތޮޅު ކައުންސިލުން މިރޭ ފަރިއްކޮޅެއް ދެއްވައިފި އެވެ.\nކުޅުދުއްފުށީ ކޭއަށި ރެސްޓޯރަންޓްގައި ބޭއްވި ފަރިއްކޮޅުގައި، ކުޅުދުއްފުށީގައި މި ވަގުތު ތިއްބެވި އޭދަފުށީ ފުޓްބޯޅަ ޓީމުގެ ކުޅުންތެރިންނާއި އޮފިޝަލުންގެ އިތުރުން އަތޮޅު ކައުންސިލުގެ ބައެއް ބޭފުޅުން ބައިވެރިވެފައިވެ އެވެ.\nއޭދަފުށީ ފުޓްބޯޅަ ޓީމަށް އަތޮޅު ކައުންސިލުން ފަރިއްކޮޅެެއް ދެއްވިއިރު، އަތޮޅު ކައުންސިލުން ވަނީ އޭދަފުށީ ފުޓްބޯޅަ ޓީމުން ޒޯން3ކާމިޔާބުކޮށް މުބާރާތުގެ ތިންވަނަ ބުރުގައި އެ ޓީމުގެ ކުޅުންތެރިން ކުރަމުން އަންނަ ބުރަ މަސައްކަތް ހިތްވަރު ވެސް ދެއްވައިފަ އެވެ.\nމުބާރާތުގައި އޭދަފުށީ ޓީމު ކުޅުނު ފުރަތަމަ މެޗުގައި ހޯމަ ދުވަހު މާމިގިލީ ޓީމާ ބައްދަލުކޮށް 4-4 އިން ވަނީ އެއްވަރުވެފަ އެވެ. މުބާރާތުގައި އޭދަފުށީ ކުޅޭ ދެވަނަ މެޗު އޮންނާނީ މާދަމާ ހަވީރު އެވެ. އެ މެޗުގައި އޭދަފުއްޓާ ދެކޮޅަށް ނުކުންނާނީ ހދ. ނޮޅިވަރަމު އެވެ.\nގްރޫޕް ސްޓޭޖުގެ ފަހު މެޗުގައި ޖެނުއަރީ 18 ވާ ހޯމަ ދުވަހު އޭދަފުށި ނިކުންނާނީ ށ. ފޯކައިދޫއާއި ދެކޮޅަށެވެ.\nދެ ގްރޫޕަކަށް ބަހާލައިގެން ކުރިއަށް ގެންދާ މި މުބާރާތުގައި ކޮންމެ ގްރޫޕަކުން އެއްވަނަ އަދި ދެވަނަ ޓީމު ސެމީއަށް ކޮލިފައިވާނެ އެވެ. ސެމީ ފައިނަލްގެ ދެމެޗާއި ފައިނަލް މެޗުވެސް ކުޅޭގޮތަށް ޝެޑިއުލް ކޮށްފައިވަނީ އައްޑޫ ސިޓީ ގައެވެ. ފައިނަލް މެޗު ކުޅޭނީ ޖެނުއަރީ 26 ވަނަ ދުވަހު އެވެ. މި މުބާރާތުގެ ޗެމްޕިއަން ޓީމަށް މިއަހަރުގެ ޤައުމީ ފުޓްބޯޅަ މުބާރާތުން ފުރުސަތު ލިބޭނެ އެވެ.


Veyyaa nulaa gas hedhdhun 1 - Ihavandhoo.com\nވެއްޔާނުލާ ގަސް އިންދާ ހެއްދުމަށް ޝައުގުވެރިކަން ހުންނަ ފަރާތްތަކަށް އެކަމަށް މަގުފަހިކުރުމުގެ ގޮތުން، އެކަމަށް އެހީތެރިވުމަށްޓަކައި ބޭނުންވާނޭ މައުލޫމާތުތައް ސިލްސިލާއެއްގެ ގޮތުގައި މި ސައިޓު މެދުވެރިކޮށް ހުށަހަޅާލަން ގަސްތުކުރަމެވެ. އުއްމީދަކީ މި ސައިޓްގެ ކިޔުންތެރިންނަށް ތަފާތު އެކިކަހަލަ މައުލޫމާތުތައް އެކި އެކި ދާއިރާތަކުން ލިއްބައި ދިނުމެވެ. އަދި މިސައިޓުގެ އެހީގައި ޒަމާނީ ދަނޑުވެރިކަން ތައާރަފުކުރުމާއެކު އެކަމުގެ ފަންނީ މައުލޫމާތުތައް ކިޔުންތެރިންނަށް ހިއްސާކުރުމެވެ.\nމި ސިލްސިލާގައި ހިމާނާލާ މައުލޫމާތުގައި ހުށަހަޅާލަދެނީ ވެއްޔާނުލާ ގަސް ހެއްދުމަށް ޝައުގުވެރިކަން ހުންނަ ފަރާތްތަކަށް އަމިއްލައަށް ގޭގައި ތަޖުރިބާ ކުރެވިދާނެ ޚަރަދުކުޑަ ގޮތްތަކެވެ. މިގޮތުން، ވެއްޔާނުލާ ގަސްއިންދާ ހައްދާނެ އުޞޫލުތަކާއި ގޮތްތަކުގެ މައުލޫމާތާއި މިފަދަ މީޑިއާ ތަކުގައި ހެއްދިދާނެ ގަހުގެ ބާވަތްތަކާއި، ގަހަށް ބޭނުންވާނެ ކާނާ އަޅާނޭ އުޞޫލުތަކާއި، ގަހަށް ޖެހޭ ބަލިތަކުން ގަސް ސަލާމަތްކުރުމަށް ކުރެވިދާނެ މަސައްކަތްތަކާއި ބޭނުންކުރެވިދާނެ ބޭސްތަކުގެ މައުލޫމާތު ހިމަނާލާނަމެވެ. އެންމެ ފުރަތަމަ މި ހުށަހަޅާލަނީ ވެއްޔާނުލާ ގަސްހެއްދުން ނުވަތަ ހައިޑްރޯޕޯނިކްސްގެ ތައާރަފަކާއި ފައިދާތަކެވެ.\nވެއްޔާނުލާ ގަސްހެއްދުން ނުވަތަ ހައިޑްރޯޕޯނިކްސް އަކީ ބިމުގެ ވެލިބޭނުންނުކޮށް ގަސްހެއްދުމެވެ. ބިމުގައި ގަސްހެދޭގޮތަށް ވެލިބޭނުންނުކޮށް ފުރަތަމަ ގަސްހެއްދީ ދުނިޔޭގެ ހަތް އަޖައިބުގެ ތެރޭގައި ހިމެނޭ، އިރާގުގެ ބެބިލޯނިއަންގައި އޮތް މަޝްހޫރު “ހޭންގިން ގަރޑްން” ގައެވެ. ދަނޑުވެރިކަމުގެ ތަޖުރިބާކާރުން ދެކޭގޮތުގައި މި ބަގީޗާ ހަދާފައިހުރީ ގަސްކާނާއާއި އޮކްސިޖަން އެކުލެވޭ ފެން ދައުރުވާގޮތަށެވެ. މަޝްހޫރު ތާރީޚް ލިޔުންތެރިޔާ މަރކްޕޯލްގެ ލިޔުންތަކުގައި ބަޔާންކޮށްފައިވާ ގޮތުން ހައިޑްރޯޕޯނިކްސްގައި ފުރަތަމަ ގަސްހެއްދީ ޗައިނާ މީހުންނެވެ. އެބައިމީހުން ހެއްދީ ހަނޑުލެވެ. މިބައިމީހުން ހަނޑޫ ހެއްދީ ފެނުގައި އުފުލިފައިއޮންނަ ގޮތަށް ހަދާފައިވާ ބަގީޗާއެއް ގައެވެ.\n1920 ވަނަ އަހަރާއި 1930 ގެ ފަހުގެ އަހަރުތަކުގައި ޔުނިވަރސިޓީ އޮފް ކެލްފޯނިއަރގެ ސައިންސްވެރިއެއް ކަމަށްވާ ޑރ. ވިލިއަމް އެފް. ގްރިފް ލެބޯޓަރީ ޓެސްޓްތަކަށްފަހު ފުޅާދާއިރާއެއްގައި ފެނުގައި ގަސްހައްދަން ފެއްޓިއެވެ. މިހާހިސާބުން ހައިޑްރޯޕޯނިކްސްގެ ނަމުގައި ފެނުގައި ގަސްއިންދާ ހެއްދުން އާންމުވިއެވެ. ‘ހައިޑްރޯޕޯނިކްސް’ މިއީ ގްރީކް ދެ ލަފުޒު އެއްކޮށްގެން އުފެދިފައިވާ ލަފުޒެކެވެ. އެއީ، ‘ހައިޑްރޯ’ (ފެން) އާއި ‘ޕޯނިކްސް’ (މަސައްކަތް) އެވެ. އެހެންކަމުން، މިލަފުޒުގެ ލަފުޒީ މާނައަކީ ‘ފެނުގެ މަސައްކަތެވެ.’\nފެންބޭނުންކޮށްގެން ދަނޑުހައްދަން ފެށުމުގެ ނަތީޖާއަކަށް ވެގެން ދިޔައީ ތަފާތު އެކިކަހަލަ ތަހުލީލުތައް ކުރެވި އެކިއެކި ބާވަތް ބާވަތުގެ ތަފާތު އެހެނިހެން މީޑިއާ ތަކުގައި ގަސްއިންދާ ހައްދަން ފެށުމެވެ. މިގޮތުން، އަކިރި، ގައު، ކަފަ، ކީހުކުނޑި، ކޮށިބޮނބި އަދި ބޮނބިކުނޑި ފަދަ ތަފާތު ބާވަތްތަކުގައި ކާމިޔާބުކަމާއެކު ގަސްހައްދަށް ފެއްޓިއެވެ. ނަތީޖާއެއްގެ ގޮތުން، ހައިޑްރޯޕޯނިކްސްގެ މާނަ ފުޅާވެ، ހައިޑްރޯޕޯނިކްސްގެ މާނައަކީ ވެލިބޭނުންނުކޮށް ގަސްހެއްދުމަށް ކުރެވޭ މަސައްކަތްތަކުގެ ގޮތުގައި ބޭނުންކުރެވެން ފެއްޓުނެވެ.\nހައިޑްރޯޕޯނިކްސް އަކީ ތިމާވެއްޓާއި ރަހުމަތްތެރި ދަނޑުވެރިކަމެކެވެ. މިދަނޑުވެރިކަމުގެ ތެރޭގައި ބޭނުންކުރާ ތަކެއްޗަކީ އެއް ފަހަރަށްވުރެ ގިނަ ފަހަރު ބޭނުންކުރެވޭ ތަކެއްޗެވެ. މިގޮތުން، ގަސްއިންދުމަށް ބޭނުންކުރާ ގައު، ބޮނބިކުނޑި، ކޮށިބޮނބި ފަދަ ތަކެއްޗަކީ ސާފުކޮށް ދޮވެގެން (ސްޓަރަލައިޒްކޮށްގެން) ބޭނުންކުރެވޭނެ ތަކެއްޗެވެ. މީގެއިތުރުން، ގަސްއިންދުމަށް ބޭނުންކުރާ ނިޒާމު، ކޮތަޅު، ބާލިދީ، ޓައްޕު ނުވަތަ އުނބުގަނޑު ފަދަ ތަކެއްޗަކީ ދިގުމުއްދަތަށް ބޭނުންކުރެވިދާނެ ތަކެއްޗެވެ.\nހައިޑްރޯޕޯނިކްސްގައި ބޭނުންކުރެވޭ ފެނާއި ގަސްކާނާގެ ޚަރަދު ކުޑައެވެ. ބިމުގައި ހައްދާ ގަސްގަހަށް ފެނާއި ކާނާ އަޅާއިރު، ގަސްބޭނުންކުރާ ބައިތަކަށްވުރެ ބޮޑުބައި ބޭކާރުވެގެންދެއެވެ. ނަމަވެސް، ހައިޑްރޯޕޯނިކްސްގައި ބޭނުންކުރާ ފެނާއި ކާނާއަކީ ސީދާ ގަހަށް ބޭނުންކުރެވެއެވެ. އަދި ފެން ހުންނާނީ ދައުރުވެ ދައުރުވެ ނުވަތަ ކޮންޓޭނާއެއްގެ ތެރޭގައި ބަންދުކުރެވިފައެވެ. ކާނާ ހުންނާނީ ފެނުގެ ތެރެއަށް ގިރުވާ ފެނާ އެކުވެފައެވެ. މިގޮތަށްވުމުން، އަބަދާއި އަބަދު ގަހަށް ބޭނުންވާ ކާނާއާއި ފެން ގަހަށް ލިބިލިބި ހުރެއެވެ. ނަތީޖާއަކަށް ވެގެންދަނީ ގަސް ހެދި ބޮޑުވުމަށް ފުރުޞަތު ފަހިވެގެން ދިއުމެވެ. އަދި ގަހުގެ މަތިވަރު ރަނގަޅުވުމެވެ.\nހައިޑްރޯޕޯނިކްސް މަސައްކަތަކީ ލުއިފަސޭހެ މަސައްކަތެކެވެ. މިއީ ސާފުތާހިރުކަން ބޮޑު މަސައްކަތެކެވެ. ނަތީޖާއެއްގެ ގޮތުން ކޯޓުފަޓުލޫނުގައިވެސް މިފަދަ ދަނޑުވެރިކަން ކުރެވިދާނެއެވެ. މިފަދަ ދަނޑުތައް ފުރިހަމަވެފައި ގަސްތައް ބަލާލަން ރީއްޗެވެ. އަދި ހައްދާ ގަހުން ކާނާ ލިބޭނެކަމުގެ ޔަޤީންކަން ބޮޑުވެއެވެ. ހަމައެހެންމެ، އަވަސްމުއްދަތެއްގެ ތެރޭގައި ނަތީޖާ ނެރެވޭ މަސައްކަތެއްގެ ގޮތުގައި މި އުޞޫލު ފާހަގަކޮށްލެވެއެވެ.\nހައިޑްރޯޕޯނިކްސް އަކީ ކުޑަޖާގައިގައިވެސް ކުރެވިދާނެ މަސައްކަތެކެވެ. މިއުސޫލު ބޭނުންކޮށްގެން ކައިރިކައިރީގައި ގަސްހެއްދެއެވެ. އަދި ކޮންމެހެން ބިން ބޭނުންނުކޮށް ޖައްވުގައިވާ ހުސްޖާގާގައި ހަރުތަކެއް ބޭނުންކޮށްގެން މިކަން ކުރެވެއެވެ. މި އުސޫލުގެ ދަށުން ހައްދާ ތަރުކާރީއާއި މޭވާއަށް ބަރާބަރަށް ފެނާއި އޮކްސިޖަން ފޯރުކޮށްދެވުމުގެ ނަތީޖާއެއްގެ ގޮތުން ހަށިގަނޑަށް ބޭނުންވާ ފައިދާކުރަނިވި އުންސުރުތައް އިތުރުވެއެވެ. (ނުނިމޭ)


Fathuruverinnah aharakah visa libeyne goyi hadhanee\nރާއްޖެއައި ފަތުރުވެރިންތަކެއް: ފަތުރުވެރިންނަށް އަހަރަަކަށް ވިސާ ލިބޭނެ ގޮތް ހަދަން ދަނީ މަޝްވަރާ ކުރަމުން\nރާއްޖެ އަންނަ ފަތުރުވެރިންނަށް އެއް އަހަރު ދުވަހުގެ ވިސާ ލިބޭނެ ގޮތް ހަދަން މަސައްކަތް ކުރާ ކަމަށް ޓޫރިޒަމް މިނިސްޓަރު ޑރ. އަބްދުﷲ މައުސޫމް ވިދާޅު ވެއްޖެ އެވެ.\nމައުސޫމް "އަވަސް" އަށް ދެއްވި އިންޓަވިއުއެއްގައި ވިދާޅުވީ ސަރުކާރުގެ އަމާޒަކީ ފަތުރުވެރިންނަށް ގިނަ ދުވަހު ރާއްޖޭގައި ތިބެވޭނެ ގޮތް ހަދައި ދިނުން ކަމަށެވެ. އޭނާ ވިދާޅުވީ ޓޫރިސްޓުންގެ ތެރެއިން ދުވަސްވީ މީހުންގެ މާކެޓަކީ ވަރަށް ޕޮޓެންޝިއަލް ބޮޑު މާކެޓެއް ކަމަށާއި އެފަދަ މީހުން އަވަސް އަވަހަށް އެހެން ތަންތަނަށް ދާން ބޭނުން ނުވާ ކަމަށެވެ. އެކަމަކު މިހާރު އޮންނަ ގޮތުން އެ މާކެޓުން ލިބެންވާ ފައިދާ ނުލިބޭ ކަމަށް އޭނާ ވިދާޅުވި އެވެ.\nއަދި ވިދާޅުވީ އެކަމަށް ހައްލު ހޯދޭނީ އިމިގްރޭޝަންގެ ގާނޫނަށް ބަދަލު ގެނެސް ވިސާގެ މުއްދަތު އިތުރު ކޮށްގެން ކަމަށެވެ. އޭނާ އަދި ވިދާޅުވީ ފަތުރުވެރިންނަަށް އެއް އަހަރު ދުވަހުގެ ވިސާ ދިނަސް އޮން އެރައިވަލް ޓޫރިސްޓް ވިސާ ތިން މަހަށް ވުރެ އިތުރު ކުރަން ނުފެންނަ ކަމަށެވެ.\n"ތިން މަހަށް ފަހު ވިސާ އިތުރު ކުރާނެ މުއްދަތު ނިންމާނީ ކޮންޓްރޯލާ އޮފް އިމިގްރޭޝަން. އަދި އެކަމަށް ގާނޫނަށް ވެސް ބަދަލު ގެންނަން ޖެހޭ. އެއްއަހުރު ވެސް އޯކޭ، އަޅުގަނޑު ބޮޑަށްބުރަވަނީ ފުރަތަމަ ތިން މަހަށް ފަހު ފަހަރަކު ގިަނވަގެން 30 ދުވަސް އިތުރު ކުރަމުން ގޮސް ދިގު ވެގެން ޖުމްލަ 270 ދުވަހުގެ ޓޫރިސްޓު ވިސާ ލިބޭ ގޮތްވުން. އަދި ޓޫރިސްޓު ވިސާގަ ހުންނައިރު ރާއްޖޭގެ ވަޒީފާއެއް އަދާ ކޮށްގެން ނުވާނެ." މިނިސްޓަރުގެ ފޭސްބުކް ޕޯސްޓެއްގައި ލިޔުއްވާފައި ވެއެވެ.\nމިހާރު އޮންނަ ގޮތުން ރަޝިއާ، އިންޑިއާ، ޕާކިސްތާން އަދި ބަންގްލަދޭޝް މީހުންނަށް އޮން އެރައިވަލް ވިސާއަށް 90 ދުވަހަށް ލިބެ އެވެ. އެ ނޫން ގައުމުތަކުގެ މީހުންނަށް އޮން އެރައިވަލް ވިސާގެ ގޮތުގައި ލިބެނީ 30 ދުވަހެވެ.\nޓޫރިޒަމް ޓޫރިސްޓް އެރައިވަލް ޑރ. އަބްދުﷲ މައުސޫމް\n99،000 ވުރެ ގިނަ ޓޫރިސްޓުން އަތުވެއްޖެ


އައިއެސް އިން އިންޑިއާގައި “ޕްރޮވިންސް” އެއް ގާއިމްކޮށްފި – Haftha\nTue,7July, 2020, 11:25 pm\nއައިއެސް އިން އިންޑިއާގައި “ޕްރޮވިންސް” އެއް ގާއިމްކޮށްފި\nނިއު ދެއްލީ/ ސްރިނަގަރު، އިންޑިއާ (ރޮއިޓާސް) – އިންޑިއާގައި އިސްލާމިކް ސްޓޭޓް (އައިއެސް)ގެ “ޕްރޮވިންސް”އެއް ގާއިމްކޮށްފައިވާ ކަމަށް އެ ޖަމާއަތުން ބުނެފިއެވެ.\nއައިއެސް ޖަމާއަތުން އެކަން ހާމަކުރީ، ހަނގުރާމަވެރިންތަކަކާއި އިންޑިއާގެ ސަލާމަތީ ފައުޖުތަކާ ދެމެދު ކަޝްމީރު ސަރަހައްދުގައި ހިނގި ކުރިމަތިލުންތަކެއްގައި އައިއެސް ޖަމާއަތާ ގުޅުންހުރި ހަނގުރާމަވެރިއަކު މަރުވުމުންނެވެ.\nއައިއެސްގެ އަމަގް ނިއުސް އެޖެންސީން ހުކުރު ދުވަހު ބުނީ، އިންޑިއާގައި ގާއިމްކުރި ޕްރޮވިންސްގެ ނަމަކީ “ވިލަޔާ އޮފް ހިންދް” ކަމަށެވެ.\nއަދި ކަޝްމީރުގެ ޝޮޕިއަން ޑިސްޓުރިކްޓުގައި އޮންނަ އަމްޝިޕޯރާ ސަހަރުގައި ހިނގި ކުރިމަތިލުންތަކުގައި އިންޑިއާގެ ސިފައިންނަށް ހަމަލާދިނީ އެ ޖަމާއަތުން ކަމަށް ވަނީ ބުނެފައެވެ.\nއައިއެސް އިން މިހެން ބުނެފައިވާއިރު، އިންޑިއާގެ ފުލުހުން ނެރުނު ބަޔާނެއްގައި ވަނީ ޝޮޕިއަންގައި ހިނގި ކުރިމަތިލުންތަކެއްގައި އިޝްފާގް އަހުމަދު ސޮފީ ނަމަކަށް ކިޔާ ހަނގުރާމަވެރިއަކު މަރުވެފައިވާކަން ހާމަކޮށްފައެވެ.\nއައިއެސް ޖަމާއަތުން އިންޑިއާގައި ޕްރޮވިންސެއް ގާއިމްކުރިކަން ހާމަކޮށްފައިވާއިރު، އިރާގު އަދި ސީރިއާގެ އެތައް ހާސް ސަރަހައްދެއް ކޮންޓްރޯލް ކޮށްގެން އުޅުނު އައިއެސް ޖަމާއަތް ބަލިކޮށް، މިދިޔަ އޭޕްރިލް މަހުގެ ތެރޭގައި އެ ސަރަހައްދުތަކުން ވަނީ ނެރެފައެވެ.\nއަދި އޭގެ ފަހުން ވެސް އައިއެސް ޖަމާއަތުން ވަނީ ޖާނު ގޮއްވާލައިގެން އެކި ސަރަހައްދުތަކުގައި ދިން ބޮމުގެ ހަމަލާތަކުގެ ޒިންމާ ނަގައިފައެވެ. އެގޮތުން މިދިޔަ މަހުގެ 21 ވަނަ ދުވަހު ސްރީ ލަންކާގެ އެކި ސަރަހައްދުތަކަށް ދިން ބޮމުގެ ހަމަލާތަކުގެ ޒިންމާވެސް އައިއެސް ޖަމާއަތުން ވަނީ އުފުލައިފައެވެ.\nއެ ހަމަލާތަކުގައި 253 މީހުން މަރުވެފައިވާއިރު، ހަމަލާއަށްފަހު މަރާލާފައިވާ ކަމަށް ބުނި އައިއެސްގެ އިސް ލީޑަރު އިބްރާހިމް އަބޫ ބަކްރު ބަޣުދާދީގެ ވީޑިއޯއެއް ވަނީ އާންމުކޮށްފައެވެ. އެ ވީޑިއޯގައި ސްރީ ލަންކާގައި ހަމަލާދިން މީހުންނަށް ބަޣުދާދީ ވަނީ ތައުރީފް ކުރައްވައިފައެވެ.


Dhivehi hajjuverin Madheena dathuru gai. | Mihaaru\nޒައީމާ ހައްޖު ގުރޫޕުގެ ހަވާލުގައި މިއަހަރު ހައްޖަށް ދިޔަ ބަޔަކު މަދީނާ އަށް ދިއުމަށް މިއަދު ބަހަށް އަރަނީ.-- ފޮޓޯ: ޒައީމާ ގުރޫޕް\nމޯލްޑިވްސް ހައްޖު ކޯޕަރޭޝަންގެ ހަވާލުގައި މިއަހަރު ހައްޖަށް ދިޔަ ބަޔަކު މަދީނާ އަށް ދިއުމަށް މިއަދު ބަހަށް އަރަނީ. -- ފޮޓޯ: އަހުމަދު އަބްދުﷲ ސައީދު /މިހާރު\n13 އޯގަސްޓް 2017 - 18:102comments\nރާއްޖޭން މިއަހަރު ހައްޖުގެ އަޅުކަމުގައި ބައިވެރިވާ ހުރިހާ މީހުން މައްކާ އަށް އައުމަށް ފަހު، މަދީނާ އަށް ކުރާ ޒިޔާރަތް ދަތުރުތައް ފަށައިފި އެވެ.\nހަތަރު ކުންފުންޏެއްގެ ހަވާލުގައި މިއަހަރު ރާއްޖޭން ހައްޖަށް އައީ 1،000 މީހުންނެވެ. އެއީ ސަރުކާރުގެ ހައްޖު ކުންފުނި، މޯލްޑިވްސް ހައްޖު ކޯޕަރޭޝަންގެ ހަވާލުގައި އައި 700 މީހުންނާއި ޒައީމާ ގުރޫޕްގެ 100 މީހުންނާއި ސިސިލްފަރު ގުރޫޕުގެ 100 މީހުންނާއި އަލް ހަރަމައިނި ގުރޫޕްގެ ހަވާލުގައި އައި 100 މީހުންނެވެ.\nމީގެ ތެރެއިން ދެ ގުރޫޕެއްގެ ދެތިން އޮފިޝަލެއް ފިޔަވައި ހުރިހާ ހައްޖުވެރިން ވެސް މިހާރު މައްކާ އަށް އަތުވެއްޖެ އެވެ.\nހައްޖުގެ އަޅުކަމުގެ ތެރޭގައި ނުހިމެނޭ މަދީނާ ޒިޔާރަތަށް ދިވެހި ހައްޖުވެރިން ފުރަން ފެށީ، އިއްޔެ އެވެ. އެ ގޮތުން ސިސިލްފަރު ޖަމާއަތާއި ހަރަމައިން ޖަމާއަތުގެ ހައްޖުވެރިން އިއްޔެ ވަނީ މަދީނާ އަށް ގޮސްފަ އެވެ. އޭގެ އިތުރުން ޒައީމާ ގުރޫޕްގެ ހައްޖުވެރިންނާއި ހައްޖު ކޯޕަރޭޝަންގެ ބައެއް ހައްޖުވެރިން މަދީނާ އަށް ފުރީ މިއަދު ހެނދުނެވެ. ހައްޖު ކޯޕަރޭޝަންގެ ދެ ވަނަ ގުރޫޕްގެ މީހުން މަދީނާ އަށް ދާނީ މި މަހުގެ 15 ވަނަ ދުވަހު އެވެ.\nހައްޖުވެރިން މަދީނާ އަށް ކުރާ ޒިޔާރަތުގައި އެންމެ މުހިންމު ކަމަކަށް އޮންނާނީ، ކީރިތި ރަސޫލާގެ މިސްކިތްކޮޅު، މަސްޖިދުއް ނަބަވީ އަށް ޒިޔާރަތް ކުރުމާއި އެކަލޭގެފާނުގެ ގަބުރުފުޅަށް ޒިޔާރަތް ކުރުމެވެ. އޭގެ އިތުރުން އުހުދު ހަނގުރާމަ ހިނގި ސަރަހައްދަށާއި ގުބާ މިސްކިތަށް ޒިޔާރަތް ކުރުން އޮންނާނެ އެވެ. އޭގެ އިތުރުން ވެސް މަދީނާގެ މުހިންމު ބައެއް އާސާރީ ތަންތަނަށް ޒިޔާރަތް ކުރާނެ އެވެ.\nދިވެހި ހުރިހާ ހައްޖުވެރިން ވެސް މި ހަފުތާ ނިމޭހާ ތާނގައި އެނބުރި މައްކާ އަށް އަންނާނެ އެވެ. އެއަށް ފަހު ހައްޖު މަހުގެ އަށް ވަނަ ދުވަހާ ހަމައަށް ތިބޭނީ މައްކާގަ އެވެ. އަދި އަށް ވަނަ ވިލޭރޭ މިނާ އަށް ގޮސް އަށް ވަނަ ދުވަހު މިނާގައި ތިބުމަށް ފަހު، ނުވަ ވަނަ ވިލޭރޭ އަރަފާތަށް ދާނެ އެވެ. އަދި އަރަފާތު ދުވަހު (ނުވަ ވަނަ ދުވަހު) އަރަފާތުގައި ތިބުމަށް ފަހު އެ ދުވަހުގެ އިރު އޮއްސުމުން އަރަފާތުން ނުކުމެ މުޒްދަލިފާ އަށް ގޮސް އެ ބިމުގައި ރޭ ކުރުމަށް ފަހު އީދު ދުވަހު ފަތިހުން ފެށިގެން ހުރިހާ ހައްޖުވެރިން ވެސް މިނާ އަށް ދާނެ އެވެ.\nއީދު ދުވަހު، ބޮޑު ޖަމްރާ އަށް ހިލަ އުކައި އިހުރާމް ކެނޑުމަށް ފަހު، ހައްޖު މަހުގެ 13 ވަނަ ދުވަހާ ހަމައަށް ހައްޖުވެރިން ތިބޭނީ މިނާގަ އެވެ.\nއިތުރު ލިޔުންތައް ސައޫދީ އަރަބިއްޔާ އިސްލާމް ހައްޖު މައްކާ\nބަޔަކު ހައްޖަށް ފޮނުވައި ހާލުގައެއް ނުޖައްސަން: ނަސްރު


Shooting Therein Alia Bhatt Ah Aniyaa Vejje - Vaguthu\nޝޫޓިންގ ތެރެއިން އަލިއާ ބަޓްއަށް އަނިޔާވެއްޖެ\nއަބީޝޭކް ވަރްމާގެ ފިލްމު "ކަލަންކް" ގެ މަންޒަރެއް ކުޅެން އުޅުމުގެ ތެރޭގައި ބޮލީވުޑްގެ ކުޅަދާނަ ބަތަލާ އަލިއާ ބަޓްއަށް އަނިޔާ ވެއްޖެއެވެ.\nމިހާދިސާގައި އަނިޔާވެފައިވަނީ އާލިއާގެ ފަޔަށެވެ. އޭނާގެ ފަޔަށް އަނިޔާވެފައިވަނީ ފިލްމުގެ މަންޒަރެއް ކުޅުމަށްޓަކައި ސިނޑިއަކަށް އެރިވަގުތު ސިނޑިން ކައްސާލުމުންނެވެ.\nމި ހާދިސާގައި އަލިޔާގެ ފަޔަށް ސީރިއަސް އަނިޔާއެއްވެފައި ނުވާއިރު ވަރަށް އަވަހަށް އެނބުރި ފިލްމުގެ ޝޫޓިންގައި ބައިވެރިވެވޭނެ ކަމަށް އަލިޔާ ބެލި ޑޮކްޓަރުންނާއި ހަވާލާދީ "ކަލަންކް"ގެ ޑައިރެކްޓަރ އަބީޝޭކް ވަރްމާ ވަނީ ބުނެފައެވެ.\nއަންނަ އަހަރު އޭޕްރީލް މަހުގެ 19 ވަނަ ދުވަހު އިންޑިއާގައި ރިލީސް ކުރުމަށް ހަމަޖެހިފައިވާ މި ފިލްމަކީ މަޝްހޫރު ޕްރިޑިޔުސަރު ކަރަން ޖޯހަރު ޕްރޮޑިޔުސް ކުރާ ފިލްމެކެވެ. އަލިއާ އާއި އެކު މި ފިލްމުން ވަރުން ދަވާން އާއި ސަންޖޭ ޑަޓް އަދި މަދޫރީ ފަދަ އެތައް މަޝްހޫރު ފަންނާނުންނެއް ފެނިގެން ދާއިރު، ފިލްމުގެ ޝޫޓިން މިއަހަރުގެ ތެރޭގައި ނިންމާލެވޭނެ ކަމަށް ފިލްމުގެ ޕްރޮޑަކްޝަން ޓީމުން ބުނެއެވެ.\nއުމުރުން 25 އަހަރުގެ އަލިއާ އެންމެ ފަހުން ކުޅެފައިވަނީ މެގްނާ ގުލްޒާރު ޑައިރެކްޓްކުރި ފިލްމް "ރާޒީ"އެވެ. އަލިއާ އަކީ "ސުޓޫޑަންޓް އޮފް ދަ ޔިއަރ" އާއި "ޓޫ ސްޓޭޓްސް" ފަދަ އެތަކެއް މަޝްހޫރު ފިލްމެއްގެ ލީޑު ރަޮލުތަކުން ފެނިގެން ގޮސްފައިވާ ތަރިއެކެވެ.\nއާލިއާ ބަޓް އަމިއްލަ ޕްރޮޑަކްޝަން ކުންފުންޏެއް އުފައްދައިފި


މަދްޔާ ޕްރަދޭޝްއަށް 40 އަހަރު ދުވަހުގެ ތެރޭގައި ވާރޭ ނުވެހޭ ވަރަށް ވާރޭ ވެހިއްޖެ – DhiDaily\nމަދްޔާ ޕްރަދޭޝްއަށް 40 އަހަރު ދުވަހުގެ ތެރޭގައި ވާރޭ ނުވެހޭ ވަރަށް ވާރޭ ވެހިއްޖެ\nއެއްދުވަހެއްގެ ތެރޭގައި އިންޑިޔާގެ މަދްޔާ ޕްރަދޭޝްއަށް މިދިޔަ 40 އަހަރު ދުވަހުގެ ތެރޭގައި ވާރޭ ނުވެހޭ ވަރަށް ވާރޭ ވެއްހިއްޖެއެވެ.\nމި ހިސާބަށް މެދު ނުކެނޑި ވާރޭ ވެހޭތާ3ވަރަކަށް ދުވަސް ވެދާނެ ކަމަށް އެ ހިސާބުގެ ނޫސްތަކުން ބުނެއެވެ. މި ވާރޭގެ ސަބަބުން މި ހިސާބުތަކުގެ ކޯރުތައްވަނީ ފެންބޮޑުވެ ބަންޑުންވެފައެވެ. އަދި ބިންގަނޑު ކަނޑައިގެން ދިޔުމުގެ ހާދިސާތައްވެސް ދަނީ ހިނގަމުންނެވެ.\n2006 ވަނަ އަހަރުގެ ފަހުން މި ހިސާބަށް ވަނީ އެއްދުވަސް ތެރޭގައި 10 އިންޗީގެ ވާރޭ ވެހިފައިކަމަށް މޫސުމާ ބެހޭ އިދާރާތަކުން ހާމަ ކުރެއެވެ. އަދި ވާރޭ ވެހުނު ޢަދަދަށް ބަލާއިރު، ވޭތުވެދިޔ 40 އަަހަރުދުވަހުގެ ތެރޭގައި އިއްޔެއަކީ މި ހިސާބަށް އެންމެ ގިނަ ޢަދަދަކަށް ވާރޭ ވެހުނު ދުވަހެވެ.\nޔަޝްވަންތް ނަގަރްގައި ކަރުތާފެނުގައި ހުރިއިރު މި ވާރޭގައި3މީހަކުވަނީ މަރުވެފައެވެ. އަދި މީހުން ސަލާމަތް ކުރާ ބޯޓު ތަކުގައި 300 އެއްހާ މީހުންވަނީ މިހާތަނަށް ސަލާމަތްކޮށްފައެވެ.\nއިންޑިޔާގެ އެކި ހިސާބުތަކަށް ބޯ ކެރީގެ އަސަރު ކުރަމުންދާ އިރު، ގިނަ ސަރަހައްދުތަކުގައި މީހުން ސަލާމަތްކުރާ ޖަމިއްޔާތަކުން ދަނީ ހަރަކާތްތެރިވަމުންނެވެ. އަދި، ގިނަ ހިސާބުތަކުގައި ހާލުގައި ޖެހިފައިވާ ފަރާތްތަކަށް ދަނީ އެހީތެރިކަން ފޯރުކޮށްދެމުންނެވެ.


ރ.މަޑުއްވަރި ޕޮލިސް ސްޓޭޝަންގައި މަސައްކަތްކުރާ ފުލުހުންނާއި ފުލުހުންގެ ބެލުމުގެދަށަށް ގެނެވޭ މީހުންނަށް ކައްކައި ކާންދޭނެ ފަރާތެއް ހޯދުން\nރ.މަޑުއްވަރި ޕޮލިސް ސްޓޭޝަންގައި މަސައްކަތްކުރާ ފުލުހުންނާއި ފުލުހުންގެ ބެލުމުގެދަށަށް ގެނެވޭ މީހުންނަށް ކައްކައި ކާންދޭނެ ފަރާތެއް ހޯދުމަށް ބޭނުންވެގެން ކުރި މިސަރވިސްގެ 171-I2(b)/IUL/2019/058 ނަންބަރު އިޢުލާނާއި ގުޅިގެން ހުށަހެޅިފައިވާ އަންދާސީހިސާބުތަކުގައިވާ އަގުތަށް ބޮޑުކަމަށް ފެންނާތީވެ އެއިޢުލާން ބާތިލް ކުރުމަށްފަހު، މިމަސައްކަތަށް އަންދާސީހިސާބު ހުށަހެޅުމުގެ ފުރުސަތު މިކަމަށް ޝަޢުޤުވެރިވެލައްވާ ހުރިހާ ފަރާތަކަކަށް އަލުން ހުޅުވާލަމެވެ.\nބީލަމުގައި ރަޖިސްޓްރީ ވެވޭނެ އެންމެ ފަހުވަގުތަކީ 11 ޖޫން 2019 ގެ 16:00 އެވެ. ބީލަމަށް ރަޖިސްޓްރީ ކުރަން ދެވިފައިވާ ގަޑީގެ ފަހުން ލިބޭ އެއްވެސް ފޯރމެއް ބަލައި ނުގަނެވޭނެ ވާހަކަ ބީލަންވެރިންގެ މަޢުލޫމާތަށްޓަކައި ދަންނަވަމެވެ.\nމިޕްރޮޖެކްޓާއި ގުޅިގެން ޕްރީބިޑް ބައްދަލުވުމެއް ނޯންނާނެއެވެެ.\nބީލަން ހުޅުވުން އޮންނާނީ 17 ޖޫން 2019 ދުވަހުގެ 11:00 ގައި ރ.މަޑުއްވަރި ޕޮލިސް ސްޓޭޝަން ގައެވެ. ބީލަންތައް ހުންނަަން ވާނީ ސިޓީއުރައެއްގައި ބަންދުކުރެވިފައެވެ. ބޭރުގައި ބީލަމަށްދެވިފައިވާ ނަން، ހުޅުވަން ކަނޑައެޅިފައިވާ ތާރީޚާއި ވަގުތު އަދި ބީލަން ހުށަހަޅާ ފަރާތުގެ ނަން ލިޔެވިފައި އޮންނަންވާނެއެވެ. ގަޑި ޖެހުމަށްފަހު ހުށަހަޅާ ބީލަންތައް ބަލައި ނުގަނެވޭނެ ވާހަކަ މަޢުލޫމާތަށްޓަކައި ދަންނަވަމެވެ.\nމިޕްރޮޖެކްޓާއިގުޅޭ އެންމެހައި މައުލޫމާތު މޯލްޑިވްސް ޕޮލިސް ސަރވިސްގެ ވެބް ސައިޓް www.police.gov.mv އިން ޑައުންލޯޑް ކުރެވެން ހުންނާނެއެވެ.\nޕްރޮޖެކްޓާއި ގުޅޭ ގޮތުން އެއްވެސް ސުވާލެއް ވާލެއް ވާނަމަ 12 ޖޫން 2019 ދުވަހުގެ 23:59 ގެ ކުރިން ތިރީގައިވާ އެޑްރެހަށް އީ-މެއިލް ކުރަންވާށެއެވެ.\nފޯން: 9790052 960 +\nސުންގަޑި: 11 ޖޫން 2019 1600


މަނީ ލޯންޑަރިންގެ ކުށް ސާބިތުވެ، ފަސް އަހަރު ދުވަހުގެ ޖަލު ހުކުމެއް ތަންފީޒު ކުރަމުން ގެންދަވާ ކުރީގެ ރައީސް އަބްދުﷲ ޔާމީން އަބްދުލްޤައްޔޫމްގެ އިތުރު މައްސަލައެއް ތަހުގީގު ކުރެއްވުމަށް، އެމަނިކުފާނު ފުލުހުންގެ އިދާރާއަށް މިއަދު ހާޒިރުކޮށްފިއެވެ.\nރައީސް ޔާމީން ފުލުހުންގެ އިދާރާއަށް ހާޒިރު ކޮށްފައިވީ ނަމަވެސް، އެމަނިކުފާނުގެ ތަހުގީގު ކުރައްވަމުން މިގެންދަވަނީ ކޮން މައްސަލައެއް ކަމެއް ފުލުހުން ހާމަ ކޮށްފައެއް ނުވެއެވެ.\nއެމްއެމްޕީއާރްސީ މެދުވެރިކޮށް، ގއ. ވޮޑަމުލާ ދޫކޮށްގެން ދައުލަތަށް ލިބެން ޖެހޭ އެއް މިލިއަން ޑޮލަރު އަމިއްލަފުޅު އެކައުންޓަށް ޖަމާކޮށް އެ ފައިސާ ލޯންޑާ ކުރި ކަމުގެ ދައުވާގެ ކުށް ސާބިތުވެ ޔާމީނަށް ފަސް އަހަރު ދުވަހުގެ ޖަލު ހުކުމެއް ކްރިމިނަލް ކޯޓުން އިއްވީ މިދިޔަ އަހަރުގެ ނޮވެމްބަރ މަހުގެ 28 ވަނަ ދުވަހުއެވެ.\nފަސް އަހަރު ދުވަހުގެ ޖަލު ހުކުމެއްގެ އިތުރުން، ފަސް މަސް ތެރޭގައި ދައުލަތައް ފަސް މިލިއަން ރުފިޔާގެ ޖޫރިމަނާއެއް ދެއްކުމަށް ވެސް ކްރިމިނަލް ކޯޓުން ވަނީ އެމަނިކުފާނުގެ މައްޗަށް ހުކުމް ކޮށްފައެވެ.\nރައީސް ޔާމީންގެ މައްޗަށް އިއްވާފައިވާ ހުކުމް ހައިކޯޓުގައި އިސްތިއުނާފު ކުރުމަށް ހުށަހަޅާފައިވަނީ ނޮވެމްބަރ މަހުގެ 30 ވަނަ ދުވަހުއެވެ. އިސްތިއުނާފުގެ އަޑުއެހުންތައް މިހާރު ފެށިފައިވާއިރު، ކަފާލާތުގެ ދަށުން ރައީސް ޔާމީން މިނިވަން ކުރެއްވުމަށް ވެސް އެމަނިކުފާނުގެ ޤާނޫނީ ޓީމުން ވަނީ މިމަހުގެ6ވަނަ ދުވަހު ހައިކޯޓުގައި އެދިފައެވެ. ނަމަވެސް ހައިކޯޓުން ނިންމީ ކަފާލާތުގެ ދަށުން އެމަނިކުފާނު މިނިވަން ކުރެވެން ނެތް ކަމަށެވެ.


Nuhovunu kamugai viyas rashuge tharhagee aa rayyithunge faidhaa ah massakai kuraanan: Hussain\nކައުންސިލަރު ހުސެއިން ހަސަން، ވިދާޅުވަނީ ނުހޮވުނަސް ރަށުގެ ތަރައްގީއަށް މަސައްކަތްކުރާނެ ކަމަށް--ކޭއޯފޮޓޯ\nނުހޮވުނުކަމުގައި ވިޔަސް ރަށުގެ ތަރައްގީ އާއި ރައްޔިތުންގެ ފައިދާއަށް މަސައްކަތްކުރާނަން: ހުސެއިން\nކައުންސިލް އިންތހާބުގައި މިފަހަރު ނާކާމިޔާބީއާ ކުރިމަތިލައްވަން ޖެހުނުކަމުގައި ވިޔަސް ރަށުގެ ތަރައްގީއަށް ކުރެވެން އޮތް ކޮންމެ މަސައްކަތެއް ކުރާނެކަމަށް ނޮޅިވަރަންފަރު ކައުންސިލްގެ ރައީސްކަމަށް ކުރިމަތިލެއްވި ހުސެއިން ހަސަން ވިދާޅުވި ވެއްޖެ އެވެ.\nމިދިޔަ ދެ ދައުރުގައިވެސް ނޮޅިވަރަމް ދާއިރާގެ އަތޮޅު ކައުންސިލް މެމްބަރުކަން ކުރެއްވި ހުސެއިންއަށް މިފަހަރު ނާކާމިޔާބީއާ ކުރިމަތިލީ، ނޮޅިވަރަންފަރު ކައުންސިލްގެ ރައީސްގެ މަގާމަށް ކުރިމަތިލައްވައިގެންނެވެ.\nދެ ކެންޑިޑޭޓުން ވާދަކުރެއްވިއިރު ހުސެއިން އެމްޑީޕީގެ ޓިކެޓްގައި ނުކުންނަވައި ލިބިލެއްވީ 339 ވޯޓެވެ. އެ ގޮނޑި ނެގީ ޕީޕީއެމް ކެންޑިޑޭޓް އަބުދުﷲ ނަދީމެވެ. އޭނާއަށް ލިބިލެއްވީ 486 ވޯޓެވެ.\nހުސެއިންއަށް ވޯޓްދިން ފަރާތްތަކަށް ޝުކުރުއަދާކުރައްވާ ކުރެއްވި ޕޯސްޓެއްގައި ވިދާޅުވީ، މިފަހަރު ނުހޮވުނުކަމުގައި ވިޔަސް ރަށުގެ ތަރައްގީ އާއި ރައްޔިތުންގެ ފައިދާއަށް ކުރެވެން އޮތް ކޮންމެ މަސައްކަތެއް ކުރާނެކަމަށެވެ.\n"އަޅުގަނޑު މިފަހަރު ނުހޮވުނު ކަމުގައިވިއަސް ނޮޅިވަރަންފަރުގެ ތަރައްގީއާއި ރައްޔިތުންގެ ފައިދާއަށް ކުރެވެން އޮތް ކޮންމެ މަސައްކަތެއް ކުރާނަމެވެ." އަތޮޅު ކައުންސިލް މެމްބަރު ހުސެއިން ވިދާޅުވި އެވެ.\nއޭނާ ވިދާޅުވީ ސަރުކާރުގެ ތެރެއިން ރަށަށް ގެނެވެން އޮތް ކޮންމެ މަޝްރޫއެއް ގެނައުމަށްވެސް މަސައްކަތްކުރާނެ ކަމަށާ އަދި ފަރުދުންގެ ތަފާތު ކުރުން ނައްތާލައި އިންސާފާއި ހަމަހަމަކަން ގާއިމުކުރުމަށް އަބަދުވެސް އަޑުއުފުލާނެކަމަގެ ޔަގީންކަން ދޭ ކަމަށެވެ.\nކޯރަމް ހަމަނުވި ޖަލްސާއަށް ވަޑައިނުގެންނެވުނު ސަބަބުން ހުސެއިން ވިދާޅުވެއްޖެ\nނޮޅިވަރަންފަރު ރައްޔިތުންނަށް ހުސެއިންގެ ވައުދު: ސުން ރޭޓުގެ ކުރެޑިޓް ސްކީމެއް\nނޮޅިވަރަމް ދާއިރާގެ ދަރިވަރުންނަށް ހުސެއިންގެ ހަދިޔާއެއް، ސްކޫލު ދަބަހެއް


ހައުސިންގ ސްކީމް މާލެ\nހައުސިންގ ސްކީމް އަތޮޅު\nމާލޭގެ ރަށްވެހިންނަށް ބޯހިޔާވަހިކަން ހޯދައިދިނުމަށް ހިންގޭ ސްކީމް\nމާލެއަކީ މުޅި ދުނިޔެއަށް ބަލާއިރުވެސް ބިމުގެ ނިސްބަތުން އެންމެ ބޮޑަށް ތޮއްޖެހިފައިވާ ސިޓީއެވެ. މާލޭގެ ބިމުގެ ދަތިކަމުގެ ސަބަބުން ކުރިމަތިވި ބޯހިޔާވަހިކަމުގެ މައްސަލައަށް ދާއިމީ ޙައްލެއް ނުލިބި ދިގުލައިގެން ދިއުމުގެ ނަތީޖާއެއްގެ ގޮތުން ދިރިއުޅުމަށް ދޫކޮށްފައިވާ ގޯތިތައް ކުދި ކުދި ބައިތަކަށް ބަހައި ދަރިންނަށް ދޭން މަޖުބޫރުވެގެން ދިޔައެވެ. އަދި ބޮޑެތި އާއިލާތައް ކުދި ކުދި ތަންތަންކޮޅުތަކުގައި ދިރިއުޅެން ޖެހުމުގެ ސަބަބުން އިޖްތިމާޢީ ގޮތުން ބޮޑެތި މައްސަލަތަކާއި މާލޭގެ އާބާދީ ވަނީ ކުރިމަތިލާންޖެހިފައެވެ.\nމާލެއަށް ދިމާވެފައިވާ ބޯހިޔާވަހިކަމުގެ ދަތިކަމަށް ލުޔެއް ހޯދުމުގެ މަސައްކަތަކީ މީގެ އެތަކެއް އަހަރެއް ކުރިއްސުރެ ސަރުކާރުން އެކި ގޮތްގޮތުން ކުރައްވަމުން ގެންދަވާ މަސައްކަތަކެވެ. އެގޮތުން މާލޭގެ ބިން ހިއްކުމާއި، ކ. ވިލިނގިލި އަކީ މާލޭގެ އަވަށެއް ކަމުގައި ހަމަޖައްސަވައި އެރަށް އާބާދުކުރެވުނެވެ. އެއާއެކު ޗައިނާ ސަރުކާރުގެ އެހީގައި ސިނަމާލެ 1، 2، 3، އަދި4ޢިމާރާތް ކުރައްވައި ބޯހިޔާވަހިކަމުގެ ދަތިކަން ފޯރާފައިތިބި ފަރާތްތަކަށް ދެވުނެއެވެ. މިދެންނެވި ކަންކަމުންވެސް މާލޭގެ ބޯހިޔާވަހަކަމުގެ މައްސަލަ އިތުރަށް ގޯސްވަމުން ދިއުމާއެކު ހުޅުލޭފަޅު ހިއްކައި ހުޅުމާލެ ތަރައްޤީ ކުރައްވަން ފެއްޓެވިއެވެ. ހުޅުމާލެއިން ގޯތި ދޫކުރުމާއި، ރޯހައުސް އަދި ފްލެޓް ޢިމާރާތްކޮށް ބޯހިޔާވަހިކަމުގެ ދަތިކަން ފޯރާފައިތިބި ފަރާތްތަކަށް ޚާއްސަކޮށްގެން ސްކީމްތަކެއް ވަނީ ހިންގިފައެވެ. އަދި މިހާރުވެސް ދަނީ ހިންގަމުންނެވެ. މިގޮތުން ކޮންމެ ފަހަރެއްގައިވެސް ބޭނުންކުރެވޭ އުޞޫލުތަކާއި މިންގަނޑުތައް ބަދަލުވަމުންދިއުމާއި ސަރުކާރުން ފޯރުކޮށްދޭ ބޯހިޔާވަހިކަން ލިބެނީ އެންމެ ހައްޤު ފަރާތްތައް ނޫންކަމުގެ ޝަކުވާ ވަރަށް ބޮޑަށް ކުރެވެއެވެ.\nސަރުކާރުން ކުރިއަށްގެންދާ ބޯހިޔާވަހިކަމުގެ މަޝްރޫޢުތަކަކީ ކަމާބެހޭ ހުރިހާ ފަރާތްތަކުގެ ލަފައާއި ޢާންމުންގެ ޚިޔާލާއެކު ހިންގޭ މަޝްރޫޢުތަކަކަށް ވެއްޖެނަމަ އާންމުންގެ ފަރާތުން ކުރާ ޝަކުވާ ކުޑަކޮށް، ބޯހިޔާވަހިކަމުގެ ދަތިކަން އެންމެ ބޮޑަށް ފޯރާފައިވާ ފަރާތްތަކަށް ބޯހިޔާވަހިކަން ލިބުމުގެ ފުރުޞަތު އިތުރުވެގެންދާނެއެވެ. މި ޕްރޮގްރާމްގެ އުޞޫލުތައް ކަޑައެޅިފައިމިވަނީ ކަމާބެހޭ ހުރިހާ ދާއިރާތަކެއް ހިމެނޭ ގޮތުން އެކުލަވާލެވިފައިވާ ސޯޝަލް ހައުސިންގ ޓެކްނިކަލް ކޮމިޓީގެ ވަރަށް ފުޅާ ދާއިރާއެއްގައި މަޝްވަރާކުރެވިގެންނެވެ. އަދި މި ޕްރޮގްރާމްގެ އުޞޫލުތަކަށް ޢާންމުންގެ ޚިޔާލު ހޯދިފައިވެއެވެ.\nސަރުކާރުން ހިންގާ ބޯހިޔާވަހިކަމުގެ މަޝްރޫޢުތައް ވާންޖެހޭނީ އެމަޝްރޫޢެއްގެ ދަށުން ބޯހިޔާވަހިކަން ފޯރުކޮށްދެވޭ ފަރާތްތަކަކީ އެކަމަށް އެންމެ ބޮޑަށް ބޭނުންވެފައިވާ ފަރާތްތަކަށެވެ. މި ޕްރޮގްރާމަކީ މީހުން ދިއިރުޅޭ ޙާލަތަށް ބަލައިގެން ކުރިއަށް ގެންދިއުމަށް ރާވައިފައިވާ ޕްރޮގްރާމެކެވެ.\n"ގެދޮރުވެރިކުރުން" މި ޕްރޮގްރާމްގެ ދަށުން މާލެއިން ދޫކުރެވޭ ފްލެޓްތަކުގެ ސްކީމް ބަހާލެވިފައިވަނީ3ކެޓަގަރީ އަކަށެވެ.\n-\tކެޓަގަރީ 1 ޚާއްޞަކުރެވިފައިވަނީ މާލޭގައި ރަޖިސްޓްރީވެފައިވާ ފަރާތްތަކަށެވެ. މާލޭ މުނިސިޕަލްޓީގެ ދަފްތަރުގައި ޖެހިފައިވާ ފަރާތްތައް ހިމެނޭނީ މިކެޓަގަރީގައެވެ. މި ކެޓަގަރީގެ ޝަރުޠުތަކެއްގެ ގޮތުގައި ކަޑައަޅާފައިވަނީ؛ މާލޭގެ ރަށްވެއްސަކަށްވުން، ޢުމުރުން 18 އަހަރުވެފައިވުން، ތިމާއަށް، ތިމާގެ އަނބިމީހާ ނުވަތަ ފިރިމީހާއަށް މާލެއިން 600 އަކަފޫޓަށްވުރެ ބޮޑު ބިމެއް ނުވަތަ 1000 އަކަފޫޓަށްވުރެ ބޮޑު ތަޅުމުގެ އޭރިއާއެއް ލިބެން ނެތުން ނުވަތަ މަންމަ ނުވަތަ ބައްޕަ ފަރާތުން މާލެއިން 600 އަކަފޫޓަށްވުރެ ބޮޑު ބިމެއް ލިބެން ނެތުން ނުވަތަ 1000 އަކަފޫޓަށްވުރެ ބޮޑު ތަޅުމުގެ އޭރިއާއެއް ލިބެން ނެތުން، 600 އަކަފޫޓަށްވުރެ ބޮޑު ތަޅުމުގެ އޭރިއާގެ އެއްމެދު ފްލެޓެއް ލިބިފައި ނެތުން، އަދި މާލެއިން ލިބިފައި އޮތް 600 އަކަފޫޓަށްވުރެ ބޮޑު ބިމެއް ވޭތުވެ ދިޔަ5އަހަރުގެ ތެރޭގައި މީހަކަށް ދީ ވިއްކާލާފައި ނުވުމެވެ. މި ކެޓަގަރީގައި ޕޮއިންޓްދިނުމުގައި ބަލާނީ މާލޭގައި ރަށްވެހިވެފައިވާ މުއްދަތަށާއި، 18 އަހަރުން ދަށުގެ ދަރިންނަށާއި، މާލެއިން އެމީހެއްގެ، އަދި އެމީހެއްގެ މައިންބަފައިންގެ އަދި އަނބި/ފިރިމީހާގެ ބޯހިޔާވަހިކަން ހުރި މިންވަރަށާއި އަދި އެމީހެއްގެ ދިރިއުޅުމުގެ ޙާލަތަށެވެ.\n-\tކެޓަގަރީ2ޚާއްޞަކުރެވިފައިވަނީ ރަށްރަށުގެ ރަޖިސްޓްރީގައި ތިބި، ނަމަވެސް ދިރިއުޅުން މާލެއަށް ބަދަލުކޮށްގެން މާލޭގައި ގިނަދުވަހު ދިރިއުޅެމުން ގެންދާ ފަރާތްތަކަށެވެ. މި ކެޓަގަރީގެ ޝަރުޠުތަކެއްގެ ގޮތުގައި ކަޑައަޅާފައިވަނީ؛ މާލޭގެ ދިރިއުޅޭތާ5އަހަރުވެފައިވުން، ޢުމުރުން 18 އަހަރުވެފައިވުން، ތިމާއަށް، ތިމާގެ އަނބިމީހާ ނުވަތަ ފިރިމީހާއަށް މާލެއިން 600 އަކަފޫޓަށްވުރެ ބޮޑު ބިމެއް ނުވަތަ 1000 އަކަފޫޓަށްވުރެ ބޮޑު ތަޅުމުގެ އޭރިއާއެއް ލިބެން ނެތުން ނުވަތަ މަންމަ ނުވަތަ ބައްޕަ ފަރާތުން މާލެއިން 600 އަކަފޫޓަށްވުރެ ބޮޑު ބިމެއް ލިބެން ނެތުން ނުވަތަ 1000 އަކަފޫޓަށްވުރެ ބޮޑު ތަޅުމުގެ އޭރިއާއެއް ލިބެން ނެތުން، 600 އަކަފޫޓަށްވުރެ ބޮޑު ތަޅުމުގެ އޭރިއާގެ އެއްމެދު ފްލެޓެއް ލިބިފައި ނެތުން، އަދި މާލެއިން ލިބިފައި އޮތް 600 އަކަފޫޓަށްވުރެ ބޮޑު ބިމެއް ވޭތުވެ ދިޔަ5އަހަރުގެ ތެރޭގައި މީހަކަށް ދީ ވިއްކާލާފައި ނުވުމެވެ. މި ކެޓަގަރީގައި ޕޮއިންޓްދިނުމުގައި ބަލާނީ މާލޭގައި ވަޒަންވެރިވެފައިވާ މުއްދަތަށާއި، 18 އަހަރުން ދަށުގެ ދަރިންނަށާއި، މާލެއިން އެމީހެއްގެ އަދި އެމީހެއްގެ މައިންބަފައިންގެ އަދި އަނބި/ފިރިމީހާގެ ބިންވެރިކަން ހުރި މިންވަރަށާއި އަދި އެމީހެއްގެ ދިރިއުޅުމުގެ ޙާލަތަށެވެ.\n-\tކެޓަގަރީ3ޚާއްޞަ ކުރެވިފައިވަނީ މާލޭގެ ބިމުގެ ދަތިކަމުގެ ސަބަބުން ދަތި ޙާލުގައި ދިރިއުޅޭ ބިންވެރި ޢާއިލާތަކަށް ލިބިފައިވާ ބިން ދައުލަތަށް ލިބޭ ގޮތަށް، އޭގެ ބަދަލުގައި އެ ގޯއްޗެއްގެ މިލްކުވެރިކަމުގައިވާ ހުރިހާ ފަރާތްތަކަށް ފްލެޓް ލިބޭ އުޞޫލުން ހިންގޭ ކެޓަގަރީއެކެވެ. މި ކެޓަގަރީއިން ފްލެޓް ލިބޭ ފަރާތްތަކަށް އެފަރާތަކުން ދޫކޮށްލާ ބިން އަގުކޮށް އެ އަގު ފްލެޓްގެ އަގުން ކަނޑައިދެވޭނެއެވެ. ބިމުގެ އަކަފޫޓަކަށް ޖެހޭ އަގު ކަޑައެޅިފައިވަނީ ދޫކޮށްލަން ހުށަހަޅާ ގޯތީގެ ސައިޒުގެ ނިސްބަތުންނެވެ. ބިން އަގުކުރި ނަމަވެސް ދޫކޮށްލާ ގޯތީގައި ކޮށްފައިވާ ޢިމާރާތަކަށް އިތުރު ބަދަލެއް ނުލިބޭނެއެވެ. މި ކެޓަގަރީގައި ޝަރުޠުތަކަކީ 18 އަހަރުފުރިފައިވުން، 600 އަކަފޫޓަށްވުރެ ކުޑަނޫން ގޯއްޗެއްގެ މިލްކުވެރިންކަމުގައިވުން އަދި ސަރުކާރުގެ ބޯހިޔާވަހިކަމުގެ މަޝްރޫޢެއްގެ ދަށުން ދޫކޮށްފައިވާ ގޯއްޗެއް، ފްލެޓެއް ނުވަތަ ރޯ ހައުސްއެއް ތިމާއަށް ލިބިފައިނުވުމެވެ. ދޫކޮށްލަން ހުށަހަޅާ ބިމުގެ މިލްކުވެރިންގެ ތެރޭގައި ހިމެނޭ ފަރާތެއް ނުވަތަ ފަރާތްތަކެއް މިއިން ޝަރުތަކަށް ނުފެތޭ ނަމަ އެފަރާތަކަށްވާ ބިމުގެ އަގު ލިބޭގޮތަށް އެއްބަސްވާނަމަ، އެބިމުގެ މިލްކުވެރިކަމުގައި ދެންތިބި ފަރާތްތައް ބެލެވޭނީ ޝަރުޠު ހަމަވާ ފަރާތްތަކެއްގެ ގޮތުގައެވެ. މިކެޓަގަރީ ގައި ބަލާނީ ދޫކޮށްލާ މުޅި ގޯތީގެ ސައިޒަށާއި، ގޯތީގެ މިލްކުވެރިންގެ ތެރެއިން ކޮންމެ މީހަކަށް ލިބޭ ބިމުގެ މިންވަރަށެވެ.\nމިނިސްޓްރީ އޮފް ހައުސިންގ އެންޑް އިންފްރާސްޓްރަކްޗަރ، އަމީނީމަގު, މާފަންނު، މާލެ 20392 ، ދިވެހިރާއްޖެ\nހޮޓްލައިން: 3004200 ، ފެކްސް ނަންބަރު: 3306594


SunOnline: Ibthihaalu maraalaafai vanee Aafiyaage amilla ikhthiyaarugai: Dr. Naaz\nއިބްތިހާލް މަރާލާފައި ވަނީ އާފިޔާގެ އަމިއްލަ އިހްތިޔާރުގައި: ޑރ. ނާޒް\nއިހްތިޝާމް މުހައްމަދު 23 Oct 2017, 13:33\nބޮޑެތި ޒަޚަމްތަކަކާ އެކު މަރުވެފައި އޮއްވައި ވ. ރަކީދޫ ގެއެއްގެ ތެރެއިން ފެނުނު އުމުރުން ތިން އަހަރުގެ މުހައްމަދު އިބްތިހާލް --\nވ. ރަކީދޫގައި މީގެ ދެ އަހަރު ކުރިން އުމުރުން ތިން އަހަރުގެ މުހައްމަދު އިބްތިހާލު މަރާލާފައި ވަނީ އޭނާގެ މަންމަ، އާފިޔާގެ މުހައްމަދު މަނިކުގެ އަމިއްލަ އިޚްތިޔާރުގައި ކަމަށް ސައިކޮލިޖިކަލް ރިޕޯޓު ތައްޔާރު ކުރި ޑރ. އައިޝަތު އަލީ ނާޒް ވިދާޅުވެއްޖެ އެވެ.\nއަށް މަސް ދުވަހުގެ މެދު ކެނޑުމަކަށް ފަހު މިއަދު 11:00ގައި ކްރިމިނަލް ކޯޓުގައި ބޭއްވި ޝަރީއަތް ފަށަމުން، ގާޒީ މުހުތާޒް ފަހުމީ ވިދާޅުވީ، ގިނަ ދުވަސްތަކަކަށް މައްސަލަ މެދުކެނޑިފައި އޮތީ، ހެކިވެރިޔާ ރާއްޖޭގައި ނޫޅޭތީ އޭނާ ހާޒިރު ނުކުރެވިގެން ކަމަށެވެ.\nމިއަދު ކްރިމިނަލް ކޯޓުގައި ބޭއްވި ޝަރީއަތުގައި ހެކިބަސް ދެއްވަމުން ޑރ. ނާޒް ވިދާޅުވީ، އާފިޔާގެ ސައިކޮލިޖިކަލް ޓެސްޓުތަކެއް އެކި ފަހަރު މަތިން ހަދާފައިވާ ކަމަށެވެ.\nއެގޮތުން އާފިޔާގެ ނަފްސާނީ ހާލަތު ދެނެގަތުމަށް ތަފްސީލީ އިންޓަވިއުއެއް ނެގި ކަމަށާއި އަދި އެ އިންޓަވިއުއިން ފާހަގަވި ކަންކަމަށް ބަލައި ޓެސްޓުތައް ހެދި ކަމަށް ނާޒް ވިދާޅުވި އެވެ. އާފިޔާގެ ތޫނުފިލިކަން ހުރި މިންވަރު ދެނެގަތުމަށް ވެސް ޓެސްޓެއް ހަދާފައިވާ އިރު، އެ ޓެސްޓުގެ ނަތީޖާ ދައްކާ ގޮތުން އޭނާ އަކީ، ތޫނުފިލިކަން އެވްރެޖް މީހެއް ކަމަށާއި އާފިޔާއަކީ ދައްކާ ވާހަކައާއި ކަންތައްތައް ނަގައިގަނެ، ވިސްނުންތެރިކަމާ އެކު ކަންކަން ކުރެވޭ މީހެއް ކަމަށް ޓެސްޓްތަކުން ދައްކާ ކަމަށް ޑރ. ނާޒް ވިދާޅުވި އެވެ.\nޑރ. ނާޒް ވިދާޅުވީ، ނެތް އަޑު އިވުމާއި، ނެތް އެއްޗެހި ފެންނަ ކަމުގެ އަލާމާތެއް އޭނާގެ ކިބައިން ފެނިފައިނުވާ ކަމަށެވެ.\nއާފިޔާގެ ޑިޕްރެޝަން ހުރި މިންވަރު ބެލުމަށް ޓެސްޓު ހެދުމުން އޭނާގެ ކިބައިގައި ވަރަށް ބޮޑަށް ޑިޕްރެޝަން ހުރި ކަމަށް ދައްކާ ކަމަށާއި، އޭގެ ފަހުން އެހެން ތާރީޚެއްގައި ޓެސްޓް ހެދުމުން ވެސް އާފިޔާގެ ކިބައިގައި ޑިޕްރެޝަން ހުރި ކަމަށް ދައްކާ ކަމަށް ޑރ. ނާޒް ވިދާޅުވި އެވެ. އަދި އެންޒައިޓީ ވެސް ވަރަށް ބޮޑަށް ހުރި ކަމަށް ޓެސްޓްތަކުން ދައްކާ ކަމަށް އޭނާ ވިދާޅުވި އެވެ.\nނަމަވެސް އާފިޔާގެ ސައިކޯޓިކް ޑިސްއޯޑާއެއް ނެތް ކަމަށް ޑރ. ނާޒް ވިދާޅުވި އެވެ.\nހެކިބަސް ދެއްވަމުން ޑރ. ނާޒް ވިދާޅުވީ، އާފިޔާއަކީ ދެކޮޅުވެރި ޚިޔާލު ގެންގުޅޭ މީހެއް ކަމަށެވެ. ޚާއްސަކޮށް އާފިޔާގެ ދޮންބައްޕައާ މެދު ވަރަށް ރުޅިވެރި ޚިޔާލު ގެންގުޅޭ ކަމަށް ޑރ. ނާޒް ވިދާޅުވި އެވެ.\nތަފާތު މަރުހަލާތަކުގައި، އާފިޔާއަށް ޖިންސީ ގޯނާ ލިބިފައިވާ ކަމަށް ވެސް ހެކިބަސް ދެމުން ޑރ. ނާޒް ވިދާޅުވެފައިވެ އެވެ.\nޑރ. ނާޒް ފާހަގަ ކުރެއްވި ގޮތުގައި އާއްމުގޮތެއްގައި މީހުން މަރާ މީހުން، މަރަނީ ކޮންމެވެސް އަޑެއް އެ މީހަކު ގާތު އެ އަމަލެއް ކުރަން ބުނުމުން ކަމަށާއި ނަމަވެސް އާފިޔާ އެކަން ކޮށްފައި ވަނީ، އަމިއްލަ އިޚްތިޔާރުގައި އެނގި ހުރެ ކަމަށެވެ.\nބުދެއް ބޭނުންކޮށްގެން އިބްތިހާލު މަރާލި ގޮތުގެ ރޯލްޕްލޭ ސެޝަންއެއް ކުރިއަށް ގެންގޮސްފައިވާ ކަމަށާއި އެ ސެޝަން ނިމުމުން އާފިޔާ ރޮއިފައި، މުޖުތަމައުގައި އުޅޭ ރުޅި ކޮންޓްރޯލް ނުކުރެވޭ މީހުންނަށް އެހީތެރިވެދިނުމަށް އެދުނު ކަމަށް ޑރ. ނާޒް ވިދާޅުވި އެވެ.\nޑރ. ނާޒްގެ ހެކިބަސް ނެގި އިރު ގާޒީ ވަނީ އާފިޔާއަށް އެކަމާ ގުޅިގެން ވާހަކައެއް ދައްކަން ބޭނުންތޯ ސުވާލުކޮށްފަ އެވެ. ނަމަވެސް އާފިޔާ އެކަމާ ގުޅިގެން އެއްވެސް ވާހަކައެއް ނުދައްކަ އެވެ.\nihthisharm އިހްތިޝާމް މުހައްމަދު\nއަދީބު ތައުބާވެ، ރައްޔިތުންގެ ކިބައިން މައާފަށް އެދިއްޖެ\nއަދީބުގެ ހަތް ދައުވާގެ ޝަރީއަތް މިއަދު ފަށަނީ\nއިސް ގާޒީ އަދި އިސް ފަނޑިޔާރު ކަމުގެ މަގާމަށް ހުޅުވާލައިފި


March 27: Siyaasee emme bodu imthihaanah thayyaaru vanee! | Mihaaru\nމަޖިލިހުގެ ރައީސް މަސީހު: މަސީހުގެ އިތުބާރު ނެތް ކަމުގެ މައްސަލައާ މެދު އަންނަ ހޯމަ ދުވަހު ގޮތެއް ނިންމާނެ.-- ފޮޓޯ: ހުސެން ވަހީދު/ މިހާރު\nމާޗު 27: ސިޔާސީ އެންމެ ބޮޑު އިމްތިހާނަށް ތައްޔާރުވަނީ!\n24 މާޗް 2017 - 05:57 49 comments\nރާއްޖޭގެ ސިޔާސީ މަސްރަހު މި އޮތީ އެންމެ މީހެއްގެ ވޯޓަށް އަމާޒު ވެފަ އެވެ. އަންނަ ހޯމަ ދުވަހު ނަގާ އެ ވޯޓު ވެގެން މިދަނީ، މުޅި ރާއްޖޭގެ ސިޔާސީ މަސްރަހު ބަދަލުވެގެން ހިނގައިދާނެ ވޯޓަކަށެވެ. ރައްޔިތުންގެ މަޖިލީހުގެ ރައީސް އަބްދުﷲ މަސީހުގެ މައްޗަށް ނަގާ އިތުބާރު ނެތް ކަމުގެ ވޯޓު ސަރުކާރަށް ނާކާމިޔާބު ވެއްޖެ ނަމަ، އެއީ މި ސަރުކާރަށް ލިބޭނެ ހީ ނުކުރާ ވަރުގެ ބޮޑު ގެއްލުމަކަށް ވާނެ ކަމެކެވެ. ހަމަ އެހެންމެ، އެ ވޯޓު ކާމިޔާބު ވުމަކީ ސަރުކާރަށް ލިބޭނެ އެންމެ ބޮޑު ކާމިޔާބަށް ވެސް ވާނެ އެވެ. އަނެއްކޮޅުން އިދިކޮޅު ފަރާތްތަކަށް މި ވޯޓު ކާމިޔާބު ވެއްޖެ ނަމަ ވެސް ރާއްޖޭގެ މުޅި ސިޔާސީ މަސްރަހު އަނެއްކޮޅަށް ޖެހިގެން ދާނެ އެވެ. ނާކާމިޔާބު ވެއްޖެ ނަމަ "ހޫނު ފެނަށް" ވެއްޓުނީ އެވެ.\nމި ވޯޓު ކޮންމެހެން ވެސް މުހިންމު ވަނީ މި ސަބަބުތަކާ ހެދި އެވެ. މި އިމްތިހާނުން ފާސްވާން ދެކޮޅުން ވެސް ކުރެވެން އޮތްހާ މަސައްކަތެއް ރޭ ދުވާ މި ކުރަނީ އެހެންވެ އެވެ. ދެކޮޅަށް ވެސް އޮތީ، ވަރަށް ގިނަ މީހުން ގަބޫލުކުރާގޮތަށް ދިރުން ނުވަތަ މަރުވުމެވެ. ހުރިހާ ކޮޅަކަށް ވެސް މި ވޯޓު މުހިންމެވެ. އެހެންވެ، މުޅި ސިޔާސީ ދާއިރާ މިއޮތީ މި ވޯޓަށް ނަޒަރު ހުއްޓިފަ އެވެ. މަސީހުގެ ދިފާއުގައި އޮތީ ވެސް ބޮޑު ލަޝްކަރެކެވެ. އިދިކޮޅު ފަރާތްތަކުން ގުޅިގެން އުފައްދާފައި އޮތީ ވެސް ހައިރާން ކުރުވަނިވި ނަތީޖާއެއް ހާސިލްކޮށްފާނެ ލަޝްކަރެކެވެ. ނަތީޖާ ނުކުންނާނީ މާޗް 27 ގަ އެވެ. ބޮޑު ދުވަހެކެވެ.-- ވަރަށް ބޮޑު ދުވަހެކެވެ.\nޕީޕީއެމްއާ މެމްބަރުންތަކެއް ގުޅުމަށް ބޭއްވި ރަސްމިއްޔާތުގައި ރައީސް ބައިވެރިވެވަޑައިގަންނަވަނީ. މަސީހުގެ ވޯޓަކީ ސަރުކާރަށް ކުރިމަތިވާ އިމްތިހާނެއް. - ފޮޓޯ: ހުސެއިން ވަހީދު/ މިހާރު\nއިދިކޮޅު ފަރާތްތަކަށް ލިބޭ ފައިދާ އާއި ގެއްލުން\nއިދިކޮޅު ފަރާތްތަކުން އެއް ރާގަކަށް ބުނަމުން އަންނަނީ މަޖިލިސް ތެރެއިން ސަރުކާރު ޒިންމާދާރު ކުރުމުގައި "ކަސްތޮޅު" އެޅުވިފައިވާ ވާހަކަ އެވެ. މަސީހު އަޑީގައި ހުންނަވައި، ސިޔާސީ ވިސްނުން އިސް ކުރައްވައިގެން މަޖިލިސް މެމްބަރުންނާ މެދު ތަފާތު ކުރުން ގެންގުޅޭ ވާހަކަ އެވެ. އެހެންކަމުން މި ވޯޓު ކާމިޔާބު ކުރެވޭނެ ކަމުގެ ފުރިހަމަ ޔަގީންކަން އެބައޮތް ކަމަށް އިދިކޮޅު ފަރާތްތަކުން ބުނެ އެވެ.\nMikan miothee nimifai, Shakkeh nei: Iboo | Mihaaru\nއެހެންކަމުން، މަސީހާ ދެކޮޅަށް ނަގާ ވޯޓު ކާމިޔާބު ކުރުމަކީ ކުރިއަށް އެޅޭ މުހިންމު ފިޔަވަޅެއްގެ ގޮތުގައި އިދިކޮޅު ފަރާތްތަކުން ސިފަ ކުރެ އެވެ. އޭރުން މަޖިލީހުގެ ނައިބު ރައީސް ރީކޯ މޫސަ ވަކިކުރުމުގެ މައްސަލަ "ފެން މެޓައެއްހެން" ކާމިޔާބު ކުރެވޭނެ ކަމަށް ގަބޫލު ކުރައްވާ އިދިކޮޅު މެމްބަރުން އެބަތިއްބެވި އެވެ. ދިއްގަރު ދާއިރާގެ މެމްބަރު އަދި ޕީޕީއެމްގެ ރައީސް މައުމޫން އަބްދުލްގައްޔޫމްގެ ދަރިކަލުން އަހުމަދު ފާރިސް މައުމޫން ވިދާޅުވި ގޮތުގައި ގައުމުގެ ކަންކަން އިސްލާހު ކުރަން މަޖިލީހުގެ ރައީސް ކަމުން މަސީހު ވަކި ކުރުން ނޫން ގޮތެއް މިހާރަކު ނެތެވެ. އެހެންކަމުން ގައުމުގެ މަސްލަހަތަށްޓަކައި އިދިކޮޅު ފަރާތްތަކުން އެއް ފިޔަވަޅެއްގެ މަތީގައި ތިބެން ޖެހުނީ ކަމަށް ވެސް އޭނާ ވިދާޅުވި އެވެ.\n"މަގްސަދު ވަރަށް ސާފު، ގައުމުގެ ކަންކަން އިސްލާހު ކުރުން، އެއަށްވުރެ ދުރަކަށް މަޝްވަރާ ކުރެވި ކަންތައްތަކެއް ނިމިގެންނެއް ނޫން، އަޅުގަނޑުމެން މިއުޅެނީ މިހާރު އަޑު ނުއުފުލައިފިނަމަ، ވެދާނެ ކަންތައްތަކާ މެދު ކަންބޮޑުވެގެން، އެހެންވީމަ މެމްބަރުން ހިތްވަރު ލިބިގަންނަވާ، ބިރު ނުގަންނަވާ، އަޅުގަނޑުމެންގެ ތެރޭގައި ހުރިއްޔާ ﷲ އިރާދަފުޅުން ސަލާމަތާއި ރައްކާތެރިކަން ލިބޭނެ،" އިދިކޮޅު ފަރާތްތަކުން ގުޅިގެން މޫކައި ސުއިޓްސްގައި އިއްޔެ ބޭއްވި ނޫސްކޮންފަރެންސްގައި މައުމޫންގެ ދަރިކަލުން އަދި ދިއްގަރު ދާއިރާގެ މެމްބަރު އަހުމަދު ފާރިސް މައުމޫން ވިދާޅުވި އެވެ.\nއިދިކޮޅު ފަރާތްތަކުން އިއްތިފާގުވާ ހަގީގަތެއް އެބައޮތެވެ. މަޖިލީހުގެ ރައީސް މަސީހުގެ މައްޗަށް އިތުބާރު ނެތް ކަމަށް ފާސްކޮށްފިނަމަ، ގައުމުގެ ކަންކަން އިސްލާހު ކުރުމުގެ މަސައްކަތް "ރަސްމީކޮށް" ފެށުނީ އެވެ.\nކެންދޫ ދާއިރާގެ ޖުމްހޫރީ ޕާޓީގެ މެމްބަރު އަލީ ހުސެއިން ވިދާޅުވި ގޮތުގައި މަޖިލީހުގެ ރިޔާސަތު ބަދަލުކުރެވިއްޖެނަމަ، ރައްޔިތުންނަށް ލިބޭނެ ފައިދާ އިންތިހާއަށް ބޮޑެވެ. އެ ގޮތުން ރައްޔިތުން އަތުން "ފޭރިގެންފައިވާ" އެތައް ހައްގުތައް އަލުން އިއާދަ ކުރުމާއި މިނިވަން މުއައްސަސާތައް "ދޮވެ ސާފު ކުރަން" ލިބޭނެ ރަނުގެ ފުރުސަތަކަށް އެކަން ވާނެ ކަމަށް އޭނާ ވިދާޅުވި އެވެ.\n"މަސީހުގެ ވޯޓު ކާމިޔާބުކޮށްފިނަމަ، ޑިމޮކްރެޓިކް ވެއްޓެއް ގާއިމު ކުރެވޭނެ، ސަރުކާރު ޒިންމާދާރު ކުރެވޭނެ، ސަރުކާރުން ޖެހިލުންވާނެ ގާނޫނާއި ގަވާއިދުތަކާ ހިލާފަށް ކަންކަން ކުރަން،" --އަލީ ހުސެއިން\nހަމައެއާއެކު، އިދިކޮޅު ފަރާތްތަކުން އެންމެ ބޮޑަށް ކަންބޮޑުވާ އެއް ކަމެއްގެ ގޮތުގައި ފާހަގަ ކުރަނީ ރައީސް ޔާމީންގެ "މުށުތެރެއަށް" ބާރުތައް ޖަމާވެފައި އޮތުމެވެ. އެ ގޮތުން އަލީ ހުސެއިން ވިދާޅުވި ގޮތުގައި ރާއްޖޭގެ ތަރައްގީ އަށް ހިންގާ ޕްރޮޖެކްޓްތައް ކުންފުނިތަކަށް ދޭއިރު، ބޭންކުތަކުން ނަގާ ލޯނަށް ސަރުކާރުން ގެރެންޓީ ދެނީ މަޖިލީހުގެ މަޝްވަރާ ކުރުމެއް ނެތި އެވެ. އަދި ބިޑަކާއި ނުލާ ރަށްތައް ދޫކުރެވޭ ގޮތަށް އޮތުމަކީ ކޮރަޕްޝަނަށް ހުޅުވޭ ދޮރަކަށްވާތީ އެފަދަ ކަންކަން ބަދަލު ކުރާނެ ކަމަށް އޭނާ ވިދާޅުވި އެވެ.\n"ސަރުކާރުން ހިންގާ ކޮރަޕްޝަންގެ ކަންކަން ހުއްޓުވަން މަސައްކަތް ނުކުރެވެނީ މަސީހާއި މަޖިލީހުގެ ޕީޕީއެމް މެމްބަރުންގެ ނުފޫޒާއި ބާރު އޮތީމަ، އެކަން ނިމުމަކަށް ގެންނާނަން،" އަލީ ހުސެއިން ވިދާޅުވި އެވެ.\nމަސީހުގެ ވޯޓު ކާމިޔާބު ކުރުމަށްފަހު، ގާނޫނުއަސާސީއަށް ގެނައި ދެ އިސްލާހު ކަމުގައިވާ އުމުރުން 65 އަހަރުން މަތީގެ މީހުންނަށް ވެރިކަމަށް ކުރިމަތިނުލެވޭ ގޮތަށް ހެދުމާއި ބިދޭސީންނަށް ބިންތައް މިލްކު ކުރެވޭ ގޮތަށް އޮތް އޮތުން ނިމުމަކަށް ގެނައުމަށް އިދިކޮޅު ފަރާތްތަކުން ތިބީ އަތުކުރި އޮޅާލައިގެންނެވެ.\n"މަސީހުގެ ވޯޓު ކާމިޔާބުކޮށްފިނަމަ، ޑިމޮކްރެޓިކް ވެއްޓެއް ގާއިމު ކުރެވޭނެ، ސަރުކާރު ޒިންމާދާރު ކުރެވޭނެ، ސަރުކާރުން ޖެހިލުންވާނެ ގާނޫނާއި ގަވާއިދުތަކާ ހިލާފަށް ކަންކަން ކުރަން،" އަލީ ހުސެއިން ވިދާޅުވި އެވެ.\nއެކަމަކު މި ވޯޓު ކާމިޔާބު ނުވެއްޖެ ނަމަ، އިދިކޮޅު ފަރާތްތަކަށް އޮތް ބިރު ވެސް އިންތިހާ އަށް އެބައޮތެވެ. ސަރުކާރާ ދެކޮޅު މެމްބަރުން ވިދާޅުވާ ގޮތުގައި، އެ ބޭފުޅުންނަށް ދެން ކުރިމަތިވާނެ ދުއްތުރާތައް ވަރަށް ބޮޑުވެގެން ދާނެ އެވެ. އިތުރު ދައުވާތަކެއް، އިތުރު ތުހުމަތުތަކެއް އައުން ވެސް ގާތެވެ. ހަމަ އެހެންމެ، މިހާރު ވެސް ބައެއް އިދިކޮޅު މެމްބަރުންނަށް އިންޒާރުތައް ލިބެމުން އަންނަ އިރު، ސަރުކާރަށް ތާއީދުކުރާ ފަރާތްތަކުންް މިހާރު ވެސް ބުނަމުން ދަނީ އިދިކޮޅު މެމްބަރުން "ހޫނު ފެނަށް" ލާނެ ކަމަށެވެ.\nއިދިކޮޅު ބައެއް މެމްބަުރުން ގަބޫލުކުރައްވާ ގޮތުގައި، ހޯމަ ދުވަހުގެ ވޯޓަކީ ގައުމަށް މި ވަގުތު އެންމެ މުހިންމު ވޯޓެވެ. މި ފުރުސަތު ދެން ނުލިބުމަކީ އެކަށީގެންވާ ކަމެއް ކަމަށް އެ ބޭފުޅުން ދެކެވަޑައިގަންނަވަ އެވެ.\nޕީޕީއެމް 48 އެމްޑީޕީ 21 ޖުމްހޫރީ ޕާޓީ7އެމްޑީއޭ6އަދާލަތު ޕާޓީ 1 މިނިވަން 2\nސަރުކާރަށް ލިބޭނެ ފައިދާ އާއި ގެއްލުން\nސަރުކާރަށް ތާއީދު ކުރައްވާ މެމްބަރުން ގަބޫލުކުރައްވާ އެއް ހަގީގަތަކީ މިއީ އެވެ. މަސީހް މަގާމުން ވަކިކުރަން އުޅެނީ އެމަނިކުފާނުގެ މައްސަލައެއް އޮވެގެނެއް ނޫން ކަމެވެ. މަސީހް މަގާމުން ދުރުކުރަން ޖެހޭ ކަމަށް އިދިކޮޅު ފަރާތްތަކުން ދައްކާފައި ހުރި އެއްވެސް ވާހަކައެއްގެ ހަގީގަތެއް އެކުލެވިގެންނެއް ނުވެ އެވެ.\nMaseeh ge massala eh neiy, E'ee gurubaan kurevey Kanbalhi eh: Raees | Mihaaru\nދަރުބާރުގޭގައި ބުދަ ދުވަހު ބޭއްވި ރަސްމިއްޔާތުގައި ރައީސް ޔާމީން ވެސް ވިދާޅުވީ އިދިކޮޅު ފަރާތްތަކުން މި ވޯޓު ނަގަނީ ކުރިން ރައީސްކަން ކުރެއްވި ބޭފުޅުންނާއި ސިޔާސީ ލީޑަރުންނަށް ދިމާވެފައިވާ ބަދުނަސީބުތަކާ ހެދި އުފެދިފައިވާ ޖަޒުބާތުތަކަކާއި ސަރުކާރާ ދޭތެރޭ އޮތް ޒާތީ ހަސަދައަކާ ހެދި ކަމަށެވެ. ރައީސް ސިފަ ކުރެއްވީ މަސީހަކީ ގުރުބާން ކުރެވޭ "ކަންބަޅި" އެއްގެ ގޮތުގަ އެވެ.\n"ބޭރު ދުނިޔޭގައި އެކަން ސަމާލު ކަމަށް އައިސް، ސަރުކާރާ މެދު އިތުބާރު ބޮޑުވާނެ، ސަރުކާރަށް ކުރާ ގަދަރާއި އިހްތިރާމް އިތުރުވެގެން ދާނެ،" -ޕީޕީއެމްގެ މެމްބަރު\n"މި އުޅެނީ އުއްމީދަކާއި އެއަށް ވުރެން ވެސް ބޮޑަށް ސަރުކާރާ ދޭތެރޭގައި ހަސަދަވެރިވުން. އެ ނޫން އެއްވެސް ކަމެއް އަޅުގަނޑަކަށް މީގެތެރެއަކުން ނުފެނޭ. މިއުޅެނީކީ މަސީހުގެ މައްސަލައެއް ނޫން. އެއްގޮތަކަށް ވެސް މަސީހުގެ މައްސަލައެއް ނޫން. ދެން ކޮންމެވެސް އެއްޗެއް ކަތިލަން ޖެހޭތީ އެ ކަހަލަ ކަމެއް ކަންނޭނގެ މި އުޅެނީ،" ޕީޕީއެމާ އަލަށް މެމްބަރުންތަކެއް ގުޅުމަށް ބޭއްވި ޖަލްސާގައި ރައީސް ވިދާޅުވި އެވެ.\nރައީސް ޔާމީންގެ ފަޅީގައި ހުންނެވި ޕީޕީއެމްގެ އިސް މަޖިލިސް މެމްބަރަކު ވިދާޅުވި ގޮތުގައި މަސީހަކީ ބޮޑު އަޣުލަބިއްޔަތަކުން މަޖިލިސް ރައީސް ކަމަށް އިންތިހާބުވެވަޑައިގެންނެވި މެމްބަރެކެވެ. ސަރުކާރުގެ ޕާޓީ ތެރެއިން ފުރޭނިގެން ވަޑައިގެން ބޭފުޅެއްގެ އިތުބާރު އޮތް ކަމަށް ފާސްވެއްޖެނަމަ، އެއީ ރައްޔިތުންގެ އިތުބާރު ސަރުކާރަށް އޮތް ކަން އިތުރަށް ހާމަވާނެ ކަމަށް އޭނާ ވިދާޅުވި އެވެ. އަދި އިދިކޮޅު ފަރާތްތަކުން ކުރާ ކަމެއް ނާކާމިޔާބުކޮށްލުމުގެ ހިތްހަމަޖެހުން އޮންނާނެ ކަމަށް ވެސް އޭނާ ވިދާޅުވި އެވެ.\n"ބޭރު ދުނިޔޭގައި އެކަން ސަމާލު ކަމަށް އައިސް، ސަރުކާރާ މެދު އިތުބާރު ބޮޑުވާނެ، ސަރުކާރަށް ކުރާ ގަދަރާއި އިހްތިރާމް އިތުރުވެގެން ދާނެ،" މެމްބަރު ވިދާޅުވި އެވެ.\nމެމްބަރު ވިދާޅުވި ގޮތުގައި މަސީހުގެ އިތުބާރު ނެތް ކަމަށް ފާސްކޮށް، މަޖިލިސް ރައީސް ކަމުން އިސްތިއުފާ ދެއްވުމަށް މަޖުބޫރުވެވަޑައިގެންފިނަމަ، އެއީ ސަރުކާރަށް ލިބޭނެ ވަރަށް ބޮޑު ގެއްލުމެކެވެ. މަޖިލިސް ތެރޭގައި ސަރުކާރު ކޯލިޝަނަށް މެޖޯރިޓީ އޮތްއިރު، ކޯލިޝަން ތެރޭގައި ބައިބައިވުން އުފެދިފައި އޮތް ކަމުގެ ރީތި މިސާލަކަށް އެކަން ވެގެން ދާނެ ކަމަށް ވެސް މެމްބަރުން ވިދާޅުވި އެވެ.\n"އެކަމުން އެނގިގެން ދިޔައީ މަސީހު ބަލައި ނުގަންނަ ކަން، އެހާ ހިސާބުން ދެން އޮންނާނީ މަޖިލިސް ނައިބު ރައީސްގެ އިތުބާރު ނެތް ކަމުގެ ވޯޓު، އެ ވޯޓު އިދިކޮޅު ފަރާތްތަކުން މާ ފަސޭހަ ކަމާއެކު ކާމިޔާބު ކުރާނެ، އިދިކޮޅު ފަރާތްތަކުން ކަންކަން ނިންމަމުން ދާނީ ފަޓާސް ބަރިއެއްހެން،" މެމްބަރު ވިދާޅުވި އެވެ.\nމަޖިލިހުގެ ރައީސްގެ އިތުބާރު ނެތްކަމަށް ފާސްކުރަނީ އާންމުކޮށް ހުޅުވާލާފައިވާ ވޯޓަކުންނެވެ. މައްސަލަައަށް ބަހުސް ކުރަން ކޮންމެ މެމްބަރަކަށް ފުރުސަތު އެބައޮތެވެ. މެމްބަރަކު ބޭނުން ހިޔާލެއް މަޖިލިސް ތަޅުމުގައި ފާޅުކުރައްވަންވީ އެވެ. އެ މެމްބަރަކު ވޯޓުލައްވާ ގޮތް ރައްޔިތުންނަށް ފެންނާނެ އެވެ. ސުވާލަކީ މަޖިލިހުގެ ސުޕަ މެޖޯރިޓީ ސަރުކާރަށް އޮތް އިރު، ވެރިކަންކުރާ ޕީޕީއެމް ކޯލިޝަންގެ މަޖިލިސް މެމްބަރުން ލޯ މަރާލާފައި، މަސީހާ ދެކޮޅަށް ވޯޓު ދެއްވަން ކެރިވަޑައިގަންނަވާނެ ހެއްޔެވެ؟ އިދިކޮޅު ފަރާތްތަކުން ދެމުން އަންނަ ޖަވާބަކީ ބިރާ ކުރިމަތިލައި، ބިރު ފަހަނައަޅައި ދިއުމަށެވެ. ސަރުކާރަށް ތާއީދު ކުރައްވާ މެމްބަރުންގެ ޖަވާބަކީ މަސީހާ ދެކޮޅަށް ވޯޓު ދޭން ޖެހޭ ސަބަބެއް ނެތް ކަމަށެވެ.\nމިހާރު ފެންނަ މަންޒަރަކީ މި އެވެ؛ މި ވޯޓު ކާމިޔާބު ކުރާނީ ކޮން ބައެއްކަން ނޭނގޭ ކަމެވެ. ދެކޮޅުން ވެސް ބުނަނީ ކާމިޔާބު ކުރާނީ ތިމަންނަމެން ކަމަށެވެ. އަދި އެއީ ޝައްކެއް އޮތް ކަމެއް ނޫން ކަމަށް ދެކޮޅުން ވެސް ބުނެ އެވެ.\nއިތުރު ލިޔުންތައް އެމްޑީޕީ ސަރުކާރު ރައްޔިތުންގެ މަޖިލިސް އަދާލަތު ޕާޓީ ޕީޕީއެމް ފާރިސް މައުމޫން ގާނޫނީ ވަކީލު އަލީ ހުސައިން އަބްދުﷲ މަސީހް މުހައްމަދު ރައީސް އަބްދުﷲ ޔާމީން ޕީޕީއެމްގެ ކޯޅުން


Covid: Internet ge "kuda dhorun" vadhe feyrumuge biru\nކޮވިޑާއެކު އިންޓަނެޓުގެ "ކުޑަ ދޮރުން" ފޭރުމުގެ ބިރު\nފޯނެއް ގަންނަ މީހަކު ކާޑުގެ މައުލޫމާތު ސިސްޓަމަށް އެންޓް ކުރަނީ: ކޮވިޑްއާ ގުޅިގެން ސައިބަ ކްރައިމް ދުނިޔޭގައި ދަނީ އިތުރު ވަމުން -- ފޮޓޯ: އަވަސް\nކޮވިޑް-19 އާއެކު އޮންލައިން މެދުވެރިކޮށް މާލީ މުއާމަލާތްތައް ކުރަން ވެސް ވަރަށް ފަރިތަ ވެއްޖެ އެވެ. މިކަން އޮތީ ހަމައެކަނި ރާއްޖޭގައި އެކަންޏެއް ނޫނެވެ. މުޅި ދުނިޔޭގައި ވެސް އޮންލައިން މެދުވެރިކޮށް ގޭގައި ތިބެ ފަސޭހައިން ހިދުމަތް ހޯދާ މީހުންގެ އަދަދު އެތަށް ޕަސެންޓެއް އިތުރުވެއްޖެ އެވެ. އިންޓަނެޓް ބޭންކިންގެ ހިދުމަތްތާއި އާއްމުކޮށް މިކިޔާ "އީ-މަނީ" ނުވަތަ "އީ-ވޮލެޓް" އަކީ ޖީބުގައި އޮންނަ ވޮލެޓަށްވުރެ ފަސޭހަ ހިދުމަތްތަކެއްކަން ގިނަ އާއްމުން ދަސްކޮށްފި އެވެ. މި ހުރިހާ ފަސޭހައާއެކު އެކަންކަމާ ގުޅުން ކުށުގެ ވެށި ވެސް ބަދަލުވެފައި ކުށް ކުރުން އިތުރެވެ.\nރާއްޖޭގައި ވެސް ހަރަކާތްތެރިވާ ދުނިޔޭގެ މަޝްހޫރު އޮޑިޓް ފާމްއެއް ކަމަށްވާ ޕްރައިޒް ވޯޓާ ހައުސް ކޫޕާސް (ޕީޑަބްލިއުއެސް) އިން އާއްމުކޮށްފައިވާ ސާވޭ އަކުން ދައްކާ ގޮތުގައި މި އަހަރު ދުނިޔޭގައި ފްރޯޑް އާއި އިކޮނޮމިކް ކްރައިމް އިންތިހާއަށް ވަނީ މަތިވެފަ އެވެ.\nޕީޑަބްލިއުއެސް އިން ބުނެފައިވާ ގޮތުގައި މުޅި ދުނިޔެއަށް ބަލާއިރު ސާވޭގައި ބައިވެރިވި 45 ޕަސެންޓު ކުންފުންޏަށް މިފަދަ ކޮންމެ ވެސް "ހަމަލާ" އެއްގައި ގެއްލުން ވެފައި ވެއެވެ. މުޅި މި ސާވޭ ދައްކާ ގޮތުގައި އިންޓަނެޓުގެ "ވައި ގޮޅި ތަކުން" ވަދެގެން ކުރާ ކުއްތަކުގެ ސަބަބުން މުޅި ދުނިޔެއިން ގެއްލުމުގެ ފައިސާގެ އަަދަދު މި އަހަރު 45 ބިލިއަން ޑޮލަރަށް އަރަ އެވެ.\nމި ދިރާސާއަކީ ދުނިޔޭގައި ކުރި ދިރާސާއެއް ނަމަވެސް މިއީ އިންޒާރެކެވެ. މި ފަދަ "ހަމަލާ" ތައް ރާއްޖެ އަށް ނާންނާނެ ހެއްޔެވެ؟ މި ކަމުން ރާއްޖެ ހިމާޔަތްވެފައި ވަނީ ކިހާ ވަރަކަށް ހެއްޔެވެ؟ ހާއްސަކޮށް ކޮވިޑް-19 އާ ގުޅިގެން ހިންގާ "ކޮވިޑް ފްރޯޑް" ގެ މަޅިން ދިވެހިން މި ތިބެވެނީ ސަލާމަތް ވެގެން ހެއްޔެވެ؟\n"ރާއްޖެ ފަދަ ކުޑަ އިގްތިސޯދު ތަކަށް މި ފަދަ ހަމަލާތަކުގެ ބިރު ބޮޑު. މިހާރު ވެސް ފިޝިން އީ-މެއިލްތައް [އޮޅުވާލައިގެން ފައިސާ ހޯދާ] އީ-މެއިލްތައް ކެނޑިނޭޅި ދަނީ އަންނަމުން. މިއީ ކުންފުނިތަކާއި އާއްމު ދިވެހި ރައްޔިތުން ވަރަށް ބޮޑަށް ސަމާލުވާން ޖެހޭ ކަމެއް. ނޫންނަ ބޮޑު އަދަދު ތަކުން ވައްކަން އިތުރު ވެދާނެ،" ރާއްޖޭގެ ބޮޑު ޓެލެކޮމް ކުންފުންޏެއްގެ ސައިބަ ސެކިއުރިޓީ ރައްކާތެރިކަމުގެ ބައިގެ އެންމެ އިސްވެރިއެއްގެ މަގާމު އަދާ ކުރައްވާ ބޭފުޅަކު ވިދާޅުވި އެވެ.\nކޮވިޑް-19 އިގެ ކުރީގައި އޮޅުވާލައިގެން ފައިސާ ހޯދަނީ ފާރަލައި މަގު މަތިން ފޭރިގެނެވެ. ނުވަތަ ވަރަށް އާދައިގެ ގޮތަކަށް ފޯނު ކޯލަކުންނެވެ. އެކަމަކު ވަގުންނާއި ހީލަތްތެރިންގެ ފަލްސަފާ ކޮވިޑް-19 އިގެ ބަލާ އާފާތާ ގުޅިގެން ބަދަލުކޮށްލީ މިހާރު ދުނިޔެ އޮތް ގޮތަށެވެ. އެމީހުން ވެސް ތައްޔާރު ވެއްޖެ އެވެ.\nހެކިން ގްރޫޕްތަކާއި ފައިނޭންޝަލް ފްރޯޑް ހިންގާ ގޭންގުތަކުން މިހާރު މިކަން ބަދަލުކޮށްފައި ވަނީ މުޅިން އެހެން ގޮތަކަށެވެ. ކްރޮސް ބޯޑާ މެދުވެރިކޮށް ނުވަތަ ގައުމުގެ ސަރަހައްދީ ރޮނގުގެ އެތެރޭގައި ތިބެގެން ނަމަވެސް އިންޓަނެޓް މެދުވެރިކޮށް ކުރާ ކުއްތަކުން އާއްމުންގެ އަތުން އެތަށް މިލިއަން ޑޮލަރެއް ދަނީ ފޭރެމުންނެވެ.\n"ޕޭޕަލް މެއިލް އިން ކުރާ ސްކޭމް މެއިލް ވެސް އިންނަކީ ހަމަ ރަސްމީ މެއިލްއާ ވަރަށް އެއްގޮތް ގޮތަކަށް. އެހެންވީމަ ވަރަށް ބޮޑަށް ސަމާލުވާން ޖެހޭ ކަމެއް. އެ ފަދަ އީ- މެއިލެއް އަންނަ ތަކުން، ކޮށްލެވޭ އެންމެ ކްލިކްއަކުން މުޅި އަތްމަތި އެއްކޮށް ހުސް ވެދާނެ ނުރައްކަލެއް މިއީ،" އޭނާ ވިދާޅުވި އެވެ.\nއިންޓަނެޓު މެދުވެރިކޮށް ހިންގާ ފޭރުންތައް "ކޮވިޑް ފްރޯޑް" ގެ ނަމުގައި ދުނިޔޭގެ މަޝްހޫރު ވެފައިވާއިރު، ގިނަ ގައުމުތަކެއްގެ ސަރުކާރުން ތަކުން ދަނީ މި ކަމަށް ސަމާލުވެ ތިބެން އިންޒާރު ނެރެމުންނެވެ. އެންމެ ފަހުން މިފަދަ ސަމާލުކަމުގެ އިންޒާރެއް ނެރެފައިވާ އެއް ގައުމަކީ ނިއު ޒިލޭންޑެވެ. އެ ގައުމުގެ ހިއްސާގެ ބާޒާރުގެ ބެލެނިވެރި ފަރާތް ކަމަށްވާ ދަ ފައިނޭންޝަލް މާކެޓް އޮތޯރިޓީ (އެފްއޭ) އިން ނެރެފައިވާ ސަމާލުވުމުގެ ނޯޓިހެއްގައި ވާގޮތުން މަނީ ރެމިޓަންސް ނުވަތަ ފައިސާ ފޯރުކޮށް ދިނުމުގެ ހިދުމަތްތައް މެދުވެރިކޮށް ސްކޭމްތަކެއް ހިންގަން ބަޔަކު މަސައްކަތްކުރާކަން ވަނީ ފާހަގަ ވެފަ އެވެ.\nނައިޖީރިއާގައި އޮޅުވާލައިގެން ފައިސާ ހޯދަން ކުރާ ކޯލްތައް 300 ޕަސެންޓް މި ކޮވިޑްގެ ހާލަތާ ގުޅިގެން އިތުރުވެފައިވެ އެވެ. އެކަން ހާމަ ކުރީ އެ ގައުމުގެ އެޓާނީ ޖެނެރަލެވެ. އޮޅުވާލައިގެން ފައިސާ ފޭރުމުގެ ކޮވިޑް ފްރޯޑުގެ 188,000 މައްސަލައެއް ދުނިޔޭގެ އެންމެ ބޮޑު އިގްތިސޯދު ކަމަށްވާ އެމެރިކާގައި ވަނީ ހިންގާފަ އެވެ. މި ފަދަ ހަމަލާތަކުގައި އެމެރިކާއިން ގެއްލުނު ފައިސާގެ އަދަދު 130 މިލިއަން ޑޮލަރަށްވުރެ މައްޗެވެ. މިދިޔަ ބުރާސްފަތި ދުވަހު އެކަނި އެމެރިކާގެ ވާޖީނިއާ ސްޓޭޓުން މިގޮތަށް ގެއްލުނު ފައިސާގެ އަދަދު ދެ މިލިއަން ޑޮލަރަށް އަރަ އެވެ.\nބީއެމްއެލް މައްސަލަ އިންޒާރެއްތަ؟\nކޮވިޑް ފްރޯޑް ނުވަތަ އިންޓަނެޓު މެދުވެރިކޮށް މި ހާލަތުގައި ފޭރެން ހިންގާ ޒާތުގެ ހަމަލާ ތަކެއް ދާދި ދަހުން ވަނީ ބޭންކް އޮފް މޯލްޑިވްސްގެ ކަސްޓަމަރުންނަށް ވެސް އިހުސާސް ވެފަ އެވެ. އެ ބޭންކުގެ ކަސްޓަމަރުންގެ އެކައުންޓް ތަކުން ގިނަ އަދަދެއްގެ ފައިސާ ކަނޑާފައިވާ ކަމަށް މީހުން ސޯޝަލް މީޑިއާގައި ޝަކުވާ ކުރި އެވެ. ބޭންކުން ވަނީ އެކަން ހިންގާފައި ވަނީ އެ ބޭންކުގެ ސިސްޓަމްގެ ތެރެއިން ނޫންކަން ޔަގީންކޮށް ދީފަ އެވެ.\nޓިޖިޓަލް ހިދުމަތެއް މީހަކު ހޯދަނީ: ޑިޖިޓަލް ހިދުމަތްތަކަށް ސަމާލުވުން މުހިންމު -- ފޮޓޯ: އުރީދޫ\nބީއެމްއެލްގެ ޕަބްލިކް ރިލޭޝަންސް މެނޭޖަރު މުހައްމަދު ސައީދު ވިދާޅުވި ގޮތުގައި ފޭކް އީ-މެއިލް ތަކުގެ ސަބަބުން އެކައުންޓް ތަކުން ގޮތް ނޭނގޭ މުއާމަލާތް ތަކެއް ހިންގަމުން ދެއެވެ. އެހެންވެ އެކަމަށް ސަމާލުވެ ތިބެން ޖެހެ އެވެ.\n"ގޮތް ނޭގޭ އީމެއިލް އަދި ކާކުކަން ނޭގޭ ފަރާތްތަކުން ފޮނުވާ އީމެއިލަށް ޖަވާބު ނުދެއްވުމަށާއި މިފަދަ އީމެއިލްތަކުގައި ހުންނަ ލިންކްތައް ބޭނުން ނުކުރުމަށް ކަސްޓަަމަރުންނަށް ތަކުރާރުކޮށް އިލްތިމާސް ކުރަން،" ސައީދު ވިދާޅުވި އެވެ.\nމިއީ ކިހިނެއް ހިންގާ ކަމެއް ހެއްޔެވެ؟ މިކަމާ ދުނިޔޭގައި ހިންގާ ކޮވިޑް ފްރޯޑްއާ ގުޅުމެއް އެބައޮތް ހެއްޔެވެ؟ އެމެރިކާ ފަދަ ގައުމުތަކުން މިލިއަން ޑޮލަރުން ފައިސާ ގެއްލޭއިރު، ދިވެހިންނަށް މި ބިރު އޮތީ ކިހާ ވަރަށް ހެއްޔެވެ؟\nރާއްޖޭގައި މިފަދަ މައްސަލަތައް މިހާރު ހިންގާ ވަރާއި ގޮތުގެ މައުލޫމާތު ހޯދަން ފުލުހުންނަށް ގުޅުމުން މިހާތަނަށް މައުލޫމާތެއް ލިބިފައި ނެތްނަމަވެސް މީގެ ކުރިން ވެސް ރާއްޖޭގައި މިފަދަ ފްރޯޑުތައް ހިންގާފައި އެބަހުއްޓެވެ. އަދި އެފަދަ ކަންކަމަށް ސަމާލުވާން ފުލުހުން ވެސް އިލްތިމާސް ކޮށްފައިވެ އެވެ.\nކޮވިޑް ފްރޯޑުގެ މައްސަލަތައް އިންތިހާއަށް އިތުރުވެފައިވާއިރު، މީގައި އެންމެ ބޮޑު ބިރަކީ އިންޓެންޓް މެދުވެރިކޮށް ހިންގާ މުއާމަލާތްތަކުގައި ތިމާގެ މާލީ ސެކިއުރީޓީއާ އެންމެ ގުޅުން ހުރި ސިއްރުތައް އެހެން ބަޔަކަށް ދިއުމުގެ ބިރު އޮތުމެވެ. މިއީ މީހަކު އަތަށް ވޮލެޓާއި ކޭޝް ކާޑުގެ ޕިން ދިނުން ފަދަ ކަމެކެވެ.\nއޮޅުވާލައިގެން އެކި ތަންތަނުގެ ނަމުގައި އެކި ފަރާތްތަކުގެ ޑެބިޓް އަދި ކްރެޑިޓް ކާޑުގެ މައުލޫމާތު ހޯދުމަކިީ މިހާރު އާއްމު ކަމެވެ. މިގޮތުން އީމެއިލް މެދުވެރިކޮށް ބައެއް ފަރާތްތަކަށް އޮޅުވާލައިގެން އޮންލައިން ޕްލެޓްފޯމްތަކުގައި ބޭނުން ކުރާ އެކައުންޓްތައް އެކައުންޓްގެ މައުލޫމާތު ހޯދަ އެވެ. ސައްހަ ނޫން ވެބްސައިޓް ނުވަތަ އެފަދަ ވެބްސައިޓްތަކުގެ ލިންކް ވެސް އީމެއިލް މެދުވެރިކޮށް ފޮނުވައިގެން މިފަދަ މައުލޫމާތު ހޯދަން ބޭނުންކުރެ އެވެ.\nބޭންކް އެއްގެ އޭޓީއެމްއިން މީހަކު ފައިސާ ނަގަނީ: ފައިސާ އަށް ރައްކާތެރިވާން ޖެހޭ -- ފޮޓޯ: އަވަސް\n"ބައެއް ފަހަރު އަތުވެ ދާނެ މެސެޖެއް އަހަރެންގެ ފޯނުގެ ވަޓްސްއެޕްގެ އޯޓީޕީ އޮޅިގެން ތިޔަ ފޯނަަށް ގޮސްފިއޭ ފޮނުވައި ދޭށޭ. އެ މެސެޖު ފޮނުވާ ހިސާބުން ވަޓްސްއެޕް ފަދަ އެކައުންޓްތަކުގެ ކޮންޓްރޯލް ވެސް އެ މީހަކަށް ގެއްލޭނެ. މިފަދަ ހާލަތްތަކުގައި ފުރަތަމަ ކުރަން ޖެހޭ ކަމަކީ އެ މެސެޖު ފޮނުވި ނަންބަރަށް ގުޅާލުން. އެ ވެދާނެ ރަހުމަތްތެރިއަކަށް ވެސް. ހަގީގަތުގައި އެ މީހަކަށް ވެސް ނޭނގޭނެ އެ ނަމްބަރު ބޭނުން ކުރާ ކަމެއް."\nމިއީ ސަމާލުވާން ޖެހޭ ކަމެކެވެ؛ ވޮލެޓު ޖީބުގައި އޮތަސް އަތްމަތި އެއްކޮށް މިހާރު ހުސްކޮށްލެވި ދާނެ އެވެ. އެ ހާލަތުގައި އަތުގައި އޮންނަ ކޭޝް ކާޑު ވާނީ ހަމަ ހުސް ޕްލާސްޓިކް ކޮޅަކަށެވެ. ބިރަކީ މިއީ އެވެ. އިންޓަނެޓުގެ "ވަގު ދޮރުތަކުން" ވަދެ ވައްކަން ކުރުން އާއްމު ވެއްޖެ އެވެ. އެންމެން މިކަމަށް ސަމާލުވެ ތިބޭށެވެ.


މި ޕްރޮގްރާމަކީ ޤާނޫނު ނަންބަރު 2014/2 (އިޖްތިމާޢީ ރައްކާތެރިކަމުގެ ޤާނޫނު) ގެ ދަށުން އެކަނިވެރި މައިން ނުވަތަ ބަފައިން ބަލަހައްޓާ ކުދިން ބިކަވިޔަނުދީ މުޖްތަމަޢުގެ އެހެން ކުދިންނާ އެއްހަމައެއްގައި ދިރިއުޅުމުގެ ފުރުޞަތު ތަނަވަސްކޮށްދިނުމަށް އެހީތެރިވެދިނުމުގެ މަޤްޞަދުގައި ކުރިއަށްގެންދެވޭ މާލީ އެހީގެ ޕްރޮގްރާމެކެވެ.\nމި ޕްރޮގަރާމްގެ ދަށުން ޝަރުޠުހަމަވާ ކޮންމެ ކުއްޖަކަށް މީލާދީ މަހެއްގެ ތެރޭގައި ލިބިދެވޭނީ 1000 ރުފިޔާއެވެ. އަދި އެކަނިވެރި މައިން ނުވަތަ ބަފައިންނަށް މީލާދީ މަހެއްގެ ތެރޭގައި މާލީ އެހީގެ ގޮތުގައި ލިބިދެވޭނީ ގިނަވެގެން 10,000 ރުފިޔާއެވެ.\nފަޤީރު ހާލަތުގައި ދިރިއުޅޭ އެކަނި ދަރިން ބަލަހައްޓާ މައިން ނުވަތަ ބަފައިންނަށް ދެވޭ މާލީއެހީއަށް އެދި ހުށަހަޅާ ފޯމު ފުރިހަމަކޮށް ފޯމާއެކު ހުށަހަޅަންޖެހޭ ލިޔެކިޔުންތައް ހަމަކުރުމަށްފަހު ނޭޝަނަލް ސޯޝަލް ޕްރޮޓެކްޝަން އެޖެންސީ އަށް ހުށަހެޅުން\nއެހީއަށް އެދޭ ފަރާތާ އެކު ދިރިއުޅޭ ދަރިން އަދި ޚަރަދުކޮށް ބަލަހައްޓާ ކުދިންނާއި މީހުންގެ ދިވެހި ރައްޔިތެއްކަން އަންގައިދޭ ކާޑު ކޮޕީ.\nއެހީއަށް އެދޭ ފަރާތް ދިރިއުޅޭ ގޭބިސީގެ އެންމެ ފަހުގެ ކަރަންޓް ބިލުގެ ކޮޕީ.\nއެހީއަށް އެދޭ ފަރާތް ވަރިވެފައިވާނަމަ އެންމެ ފަހުގެ ވަރީގެ ސެޓުފިކެޓުގެ ހުރިހާ ގަނޑެއްގެ ކޮޕީ.\nއެހީއަށް އެދޭ ފަރާތަކީ ފިރިހެނެއްނަމަ ކައިވެންޏެއް ކޮށްގެން ނޫޅޭކަމުގައި ބަޔާންކޮށް ކޯޓުން ދޫކޮށްފައިވާ ލިޔުން.\nއެހީއަށް އެދޭ ފަރާތުގެ ފިރިމީހާ ނުވަތަ އަނބިމީހާ މަރުވެފައިވާނަމަ:\nމަރު ފޯމުގެ ކޮޕީ.\nކައިވެނީގެ ސެޓުފިކެޓުގެ ހުރިހާ ގަނޑެއްގެ ކޮޕީ.\nއެހީއަށް އެދޭ ފަރާތުގެ ފިރިމީހާ ނުވަތަ އަނބިމީހާ ޖަލު ޙުކުމެއް ތަންފީޒުކުރަމުން ދާނަމަ:\nމޯލްޑިވްސް ކަރެކްޝަނަލް ސަރވިސް އިން ދޫކޮށްފައިވާ ޖަލު ޙުކުމުގެ މުއްދަތު އެނގޭނެ ފަދަ ލިޔުން\nއެހީއަށް އެދޭ ފަރާތުން ކުއްޔަށް އުޅޭނަމަ ކުލީގެ މިންވަރު އެނގޭނޭފަދަ އެގްރިމަންޓެއްގެ ކޮޕީ.\nއެހީއަށް އެދި ހުށަހަޅާ ފަރާތް އާމްދަނީ ހޯދުމަށް މަސައްކަތް ކުރާނަމަ ލިބޭ މުސާރަ އާއި އިނާޔަތްތައް އެނގޭނެފަދަ ރަސްމީ ލިޔުން.\nއެހީއަށް އެދޭ ފަރާތުން ލޯނެއް ނަގާފައިވާނަމަ، އެކަން ބަޔާންކޮށް މުއައްސަސާއަކުން ދީފައިވާ ނުވަތަ ކޯޓުގައި ރަޖިސްޓަރީކޮށްފައިވާ ލިޔުން.\nފަޤީރު ހާލަތުގައި ދިރިއުޅޭ އެކަނި ދަރިން ބަލަހައްޓާ މައިން ނުވަތަ ބަފައިންގެ ޝަރުޠުތައް\nފިރިއެއް ނުވަތަ އަތްނބަކާ ނުލައި، ނުވަތަ ފިރިއެއްގެ ނުވަތަ އަތްނބެއްގެ އެހީތެރިކަމާނުލައި، 18 އަހަރު ނުފުރޭ ކުއްޖަކު ބަލަމުންދާ މައެއް ނުވަތަ ބަފައެއް ކަމުގައިވުން.\nފަޤީރުކަމުގެ ހާލަތު ދެނެގަތުމާބެހޭ ގޮތުން އެޖެންސީއިން ކަނޑައަޅާފައިވާ އުޞޫލުގައި ބަޔާންކޮށްފައިވާ މިންވަރަށްވުރެ މަދުން މީލާދީ މަހެއްގެ މައްޗަށް އާމްދަނީ ލިބޭ، ދިރިއުޅުމުގެ ހާލަތު ދަށް ފަރާތެއް ކަމުގައިވުން.\nއެހީއަށް އެދޭ ފަރާތަކީ މީހަކާ އިނދެގެން އުޅޭ މީހެއްކަމުގައި ވެގެން ނުވުން.\nއެހީއަށް އެދޭ ފަރާތުން ބަލަހައްޓާ ކުއްޖާ ނުވަތަ ކުދިން ދިރިއުޅެނީ އެހީއަށް އެދޭ ފަރާތާއި އެކުގައި ކަމުގައި ވުން.\nއެހީއަށް އެދޭ ފަރާތަކީ ކައިވެނި ރޫޅިފައިވާ މީހެއްނަމަ، އޭނާ ވަރި ސާބިތުވުމަށްފަހު3(ތިނެއް) މަސްދުވަސް ހަމަވެފައިވާ މީހެއް ކަމުގައިވުން. (މީގެ ތެރޭގައި ހުވަފަތް ވެފައިވާ މީހުން ނުހިމެނޭނެ.)\nއެހީ ލިބޭ ކުއްޖާ ނުވަތަ ކުދިންނަކީ ދިވެހި ރައްޔިތުންކަމުގައިވުން.\nޝަރުޠުހަމަވުމުގައި އިސްތިސްނާވާ ހާލަތްތައް\nއެހީއަށް އެދޭ ފަރާތުގެ ފިރިމީހާ ނުވަތަ އަނބިމީހާ6މަސްދުވަހަށް ވުރެ ދިގު މުއްދަތުގެ ޙުކުމެއް ތަންފީޛުކުރުމަށް ބަންދުގައިވާ ނަމަ، އަދި ގަވާއިދުގައި ބަޔާންކޮށްފައިވާ އެހެން ޝަރުޠުތައް ފުރިހަމަވުން.\nތަޢުލީމު ހާސިލުކުރުމަށް މަންމައާ ނުވަތަ ބައްޕައާ ދުރުގައި ކުއްޖާ ނުވަތަ ކުދިން އެހެން ރަށެއްގައި ހުންނަންޖެހުން.\nކުއްޖާ ނުވަތަ ކުދިންގެ ބަލި ހާލަތު ހުރިގޮތުން މަންމައާ ނުވަތަ ބައްޕައާ ދުރުގައި އެހެން ރަށެއްގައި ހުންނަންޖެހުން.\nކުއްޖާ ނުވަތަ ކުދިން ބަލަހައްޓާ މަންމަގެ ނުވަތަ ބައްޕަގެ ބަލި ހާލަތު ހުރި ގޮތުން ކުއްޖާއާ ނުވަތަ ކުދިންނާއި ދުރުގައި ހުންނަން ޖެހުން.\nއާމްދަނީ ހޯދުމުގެ ގޮތުން މަސައްކަތް ކުރުމަށް ކުއްޖާއާ ނުވަތަ ކުދިންނާއި ދުރުގައި މަންމަ ނުވަތަ ބައްޕަ ހުންނަން ޖެހުން.\nއެހީއަށް އެދި ހުށަހަޅާ ފަރާތަށް ލިބެމުންދާ އާމްދަނީއަށް ބަދަލުއައުން.\nދަރިފުޅު ބަލަމުންދާ މަންމަ / ބައްޕަ މީހަކާ ކައިވެނިކުރުން.\nއެހީ ލިބޭ ދަރިފުޅުގެ އުމުރުން 18 އަހަރު ފުރުން.\nއެހީ ލިބޭ ދަރިފުޅު ބަލަމުންދާ މަންމަ / ބައްޕަ ފިޔަވައި އެހެން މީހެއްގެ ބެލުމުގެ ދަށަށް ދަރިފުޅު ދިއުން.\nއެހީ ލިބެމުންދަނީ ސްކޫލަށްދާ އުމުރުގެ ކުދިންނަމަ މަޤުބޫލު އުޒުރެއްނެތި ގަވައިދުން ސުކޫލަށް ނުދިޔުން.\nއެހީ ލިބޭ މަންމަ / ބައްޕަ، ނުވަތަ ކުއްޖާ ނިޔާވުން\nދައުލަތުގެ ބެލުމުގެ ދަށަށް ދަރިފުޅު ބަދަލުކުރުން.\nޖަލު ޙުކުމެއް ތަންފީޒު ކުރަމުންދާ ބައްޕަ ނުވަތަ މަންމަ ޖަލުން ދޫކޮށްލުން\nއެހީ ލިބޭ ދަރިފުޅާއެކު ޢާއިލާގެ ދިރިއުޅުން އެހެންރަށަކަށް ބަދަލުވުން.\nދަރިން ބެލުމުގެ ޚަރަދު ނުވަތަ ދަރިފުޅަށް ބޭނުންވާ ކަންކަން ހަމަޖައްސައި ދިނުމުގައި ބަދަލެއް އައުން.\nއެހީ ކުރިއަށް ގެންދިއުމުގައި އެޖެންސީން ބަލާ މިންގަނޑަކާ އެހީ ލިބެމުންދާ ފަރާތް ޚިލާފުވުން\nފަޤީރު ހާލަތުގައި ދިރިއުޅޭ އެކަނި ދަރިން ބަލަހައްޓާ މައިން ނުވަތަ ބަފައިންނަށް ދެވޭ މާލީ އެހީއަށް އެދި ހުށަހަޅާ ފޯމު\nފަޤީރު ހާލަތުގައި ދިރިއުޅޭ އެކަނި ދަރިން ބަލަހައްޓާ މައިން ނުވަތަ ބަފައިންނަށް ދެވޭ މާލީ އެހީއަށް އެދޭ ފަރާތުގެ ހާލަތު ބަދަލުވިކަން އަންގާ ފޯމު\nއެކަނި ދަރިން ބަލަހައްޓާ މައިން ނުވަތަ ބަފައިންނަށް މާލީ އެހީ ދިނުމާބެހޭ ގަވާއިދު އަށް 1 ވަނަ އިޞްލާޙު ގެނައުމުގެ ގަވާއިދު\nއެކަނި ދަރިން ބަލަހައްޓާ މައިން ނުވަތަ ބަފައިންނަށް ދެވޭ މާލީ އެހީގެ ގަވާއިދު


ކޯވިޑަށް ފަރުވާ ހޯދަމުންދިޔަ މީހަކު ނިޔާވެއްޖެ ކޯވިޑަށް ފަރުވާ ހޯދަމުންދިޔަ މީހަކު ނިޔާވެއްޖެ\nކޯވިޑަށް ފަރުވާ ހޯދަމުންދިޔަ މީހަކު ނިޔާވެއްޖެ\nކޯވިޑް ބަލީގައި އިތުރު މީހަކު ނިޔާވެ މިބަލީގައި ރާއްޖެއިން ނިޔާވި މީހުންގެ ޢަދަދު 230އަށް އަރައިފިއެވެ.\nހެލްތު ޕްރޮޓެކްޝަން އޭޖެންސީ އެޗްޕީއޭއިން ވިދާޅުވީ ނިޔާވީ ހުޅުމާލޭ މެޑިކަލް ފެސިލިޓީގައި ކޯވިޑްއަށް ފަރުވާދެމުންދިޔަ 46 އަހަރުގެ ދިވެހި އަންހެނެއްކަމަށެވެ. އެއިދާރާއިން ވިދާޅުވީ މި މީހާ ނިޔާވެފައިވަނީ ރޭ މެންދަރު 3:02 ހާއިރުކަމަށެވެ. ރާއްޖެއިން މިބަލީގައި ނިޔާވި މީހުންގެ ޢަދަދު މިއާއެކު 230އަށް އަރާފައިވާއިރު މީގެ ތެރޭގައި ހިމެނެނީ 211 ދިވެހިންނާއި 19 ބިދޭސީންނެވެ.\nމިބަލީގައި މިދިޔަ ހުކުރުދުވަހުވެސް ވަނީ މީހަކު ނިޔާވެފައެވެ. ރާއްޖޭގައި މިބަލީގައި 200އަށް ވުރެ ގިނަ މީހުން ނިޔާވެފައިވާއިރު މިބަލީގައި ގިނަ މީހުން ނިޔާވެފައިވާކަމަށް ރިކޯޑުކުރެވިފައިވަނީ މިދިޔަ މޭއި މަހުގެ ތެރޭގައެވެ. އެގޮތުން އެމަހު އެކަނިވަނީ 80އަށްވުރެ ގިނަ މީހުން ނިޔާވެފައެވެ.\nކޯވިޑްގެ ޙާލަތު ރާއްޖޭގައި ކޮންޓްރޯލްވެފައިވީނަމަވެސް ބަލީގެ ނުރައްކާ އަދިވެސް އެއްކޮށް ކުޑަނުވާކަމަށް ކަމާބެހޭ ފަރާތްތަކުން ފާހަގަކުރައްވައެވެ. ބަލީގައި ބޮޑުވަރުވާ މީހުންގެ ޢަދަދު މަދުކުރުމަށް ވެކްސިން ފުރިހަމަކުރުމަށް އެޗްޕީއޭއިން ގެންދަވަނީ އިލްތިމާސްކުރައްވަމުންނެވެ. ރާއްޖޭގައި ދިރިއުޅޭ މީހުންގެ ތެރެއިން ވެކްސިންއަށް ޝަރުތުހަމަވާ ތިންލައްކަ ތިރީސް ތިންހާހަށްވުރެ ގިނަ މީހުން މިހާރުވަނީ ވެކްސިން ފުރިހަމަކޮށްފައެވެ.